Številka: IPP 007-26/2024/

Ljubljana, 12. 7. 2024

**GENERALNI SEKRETARIAT VLADE**

**REPUBLIKE SLOVENIJE**

**Gp.gs@gov.si**

**ZADEVA: Popravek gradiva št. 1: Predlog zakona o spremembah in dopolnitvah Zakona o revidiranju – predlog za obravnavo**

1. Navedba gradiva, ki se popravlja:

Predlog zakona o spremembah in dopolnitvah Zakona o revidiranju – predlog za obravnavo

2. Obrazložitev:

V skladu s peto alinejo tretjega odstavka 115. člena Poslovnika Državnega zbora je dopolnjen prikaz ureditve v drugih pravnih sistemih in prilagojenosti predlagane ureditve pravu Evropske unije.

Prikaz ureditve v drugih pravnih sistemih prikazuje zadevno ureditev v treh državah članicah Evropske unije.

3. Priloga:

Skladno z obrazložitvijo popravljeno gradivo Predlog zakona o spremembah in dopolnitvah Zakona o revidiranju – predlog za obravnavo.

 Klemen Boštjančič

 minister

|  |
| --- |
| Številka: IPP 007-26/2024/ |
| Ljubljana, 12. 7. 2024 |
| EVA: 2024-1611-0004 |
| GENERALNI SEKRETARIAT VLADE REPUBLIKE SLOVENIJEGp.gs@gov.si |
| **ZADEVA: Predlog zakona o spremembah in dopolnitvah Zakona o revidiranju – predlog za obravnavo** |
| 1. Predlog sklepov vlade: |
| Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na svoji … seji dne … pod točko … sprejela naslednjiS K L E P :Vlada Republike Slovenije je določila besedilo Predloga zakona o spremembah in dopolnitvah Zakona o revidiranju (EVA: 2024-1611-0004) in ga predloži Državnemu zboru Republike Slovenije v obravnavo in sprejetje po rednem zakonodajnem postopku. Barbara Kolenko Helbl GENERALNA SEKRETARKAPrejmejo:- Državni zbor Republike Slovenije,- Ministrstvo za finance,- Služba Vlade Republike Slovenije za zakonodajo. |
| 2. Predlog za obravnavo predloga zakona po nujnem ali skrajšanem postopku v državnem zboru z obrazložitvijo razlogov: |
| / |
| 3. a Osebe, odgovorne za strokovno pripravo in usklajenost gradiva: |
| * Urška Cvelbar, generalna direktorica Direktorata za finančni sistem,
* Gregor Korošec, vodja Sektorja za zavarovalništvo in trg kapitala,
* mag. Andrej Žagar, sekretar.
 |
| 3. b Zunanji strokovnjaki, ki so sodelovali pri pripravi dela ali celotnega gradiva: |
| / |
| 4. Predstavniki vlade, ki bodo sodelovali pri delu državnega zbora: |
| * Klemen Boštjančič, minister,
* mag. Saša Jazbec, državna sekretarka,
* Nikolina Prah, državna sekretarka,
* Gordana Pipan, državna sekretarka,
* mag. Katja Božič, državna sekretarka,
* Urška Cvelbar, generalna direktorica Direktorata za finančni sistem,,
* Gregor Korošec, vodja Sektorja za zavarovalništvo in trg kapitala,
* mag. Andrej Žagar, sekretar.
 |
| 5. Kratek povzetek gradiva: |
| Odločitev za predlog novele zakona in ne novega zakona je bila sprejeta, saj ostajajo kljub velikemu številu predlaganih členov novele koncept oziroma temeljne dispozicije zakona nespremenjene. Novela zakona tako ohranja osnovne ideje in strukturo obstoječega zakona, kar zagotavlja kontinuiteto in prepoznavnost ureditve. Predlagane spremembe zakona se osredotočajo na določene vidike, ki potrebujejo posodobitev in uskladitev s pravnim redom EU. Osnovni cilj predloga zakona je prenos Direktive 2022/2464/EU Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti v delu sprememb revizijske direktive oziroma uredbe (v nadaljevanju: Direktiva 2022/2464/EU).Rok za prenos Direktive 2022/2464/EU poteče 6. 7. 2024, njene določbe pa bodo v slovenski pravni red poleg sprememb Zakona o revidiranju prenesene tudi s spremembami Zakona o gospodarskih družbah in Zakona o trgu finančnih instrumentov.Poleg ciljev, povezanih s prenosom evropske zakonodaje v slovenski pravni red, se s predlogom zakona predlaga:* ureditev določbe Slovenskega inštituta za revizijo (v nadaljnjem besedilu: Inštitut) v delu sprejemanja oziroma zagotavljanja prevodov pravil notranjega revidiranja, saj ima pravice zagotavljanja prevodov na tem delovnem področju Združenj notranjih revizorjev IIA – Slovenskega inštituta,
* ureditev določb, ki se nanašajo na Agencijo: sejnine članom strokovnega sveta, pogoje za imenovanje direktorja in člana strokovnega sveta, nezdružljivost opravljanja nalog in funkcij na položaju direktorja ali člana strokovnega sveta, zmanjšanje števila članov strokovnega sveta iz devet na pet oseb, vključno s postopkom za njihovo imenovanje,
* odpravo nekaterih drugih pomanjkljivosti veljavne ureditve,
* dopolnitev kazenskih določb,
* s prehodnimi določbami določiti čas pričetka posamezne določbe (npr. za novo določbo postopka za imenovanje v strokovni svet, za že pričeta izobraževanja) oziroma rok za sprejem podzakonskih predpisov ali s strani Agencije za javni nadzor nad revidiranjem ali s strani Ministrstva za finance.

  |
| 6. Presoja posledic za: |
| a) | javnofinančna sredstva nad 40.000 EUR v tekočem in naslednjih treh letih | NE |
| b) | usklajenost slovenskega pravnega reda s pravnim redom Evropske unije | DA |
| c) | administrativne posledice | NE |
| č) | gospodarstvo, zlasti mala in srednja podjetja ter konkurenčnost podjetij | NE |
| d) | okolje, vključno s prostorskimi in varstvenimi vidiki | NE |
| e) | socialno področje | NE |
| f) | dokumente razvojnega načrtovanja:nacionalne dokumente razvojnega načrtovanjarazvojne politike na ravni programov po strukturi razvojne klasifikacije programskega proračunarazvojne dokumente Evropske unije in mednarodnih organizacij | NE |
| 7. a Predstavitev ocene finančnih posledic nad 40.000 EUR:(Samo če izberete DA pod točko 6. a.) |
| I. Ocena finančnih posledic, ki niso načrtovane v sprejetem proračunu |
|  | Tekoče leto (t) | t + 1 | t + 2 | t + 3 |
| Predvideno povečanje (+) ali zmanjšanje (–) prihodkov državnega proračuna  |  |  |  |  |
| Predvideno povečanje (+) ali zmanjšanje (–) prihodkov občinskih proračunov  |  |  |  |  |
| Predvideno povečanje (+) ali zmanjšanje (–) odhodkov državnega proračuna  |  |  |  |  |
| Predvideno povečanje (+) ali zmanjšanje (–) odhodkov občinskih proračunov |  |  |  |  |
| Predvideno povečanje (+) ali zmanjšanje (–) obveznosti za druga javnofinančna sredstva |  |  |  |  |
| II. Finančne posledice za državni proračun |
| II. a Pravice porabe za izvedbo predlaganih rešitev so zagotovljene: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke | Znesek za tekoče leto (t) | Znesek za t + 1 |
|  |  |  |  |  |
|  |  |  |  |  |
| SKUPAJ |  |  |
| II. b Manjkajoče pravice porabe bodo zagotovljene s prerazporeditvijo: |
| Ime proračunskega uporabnika  | Šifra in naziv ukrepa, projekta | Šifra in naziv proračunske postavke  | Znesek za tekoče leto (t) | Znesek za t + 1  |
|  |  |  |  |  |
|  |  |  |  |  |
| SKUPAJ |  |  |
| II. c Načrtovana nadomestitev zmanjšanih prihodkov in povečanih odhodkov proračuna: |
| Novi prihodki | Znesek za tekoče leto (t) | Znesek za t + 1 |
|  |  |  |
|  |  |  |
|  |  |  |
| SKUPAJ |  |  |
| OBRAZLOŽITEV:Ocena finančnih posledic, ki niso načrtovane v sprejetem proračunuV zvezi s predlaganim vladnim gradivom se navedejo predvidene spremembe (povečanje, zmanjšanje):prihodkov državnega in občinskih proračunov,odhodkov državnega proračuna, ki niso načrtovani v ukrepih oziroma projektih sprejetih proračunov,obveznosti za druga javnofinančna sredstva (drugi viri), ki niso načrtovana v ukrepih oziroma projektih sprejetih proračunov.Finančne posledice za državni proračunPrikazane morajo biti finančne posledice za državni proračun, ki so na proračunskih postavkah načrtovane v dinamiki projektov oziroma ukrepov:II. a Pravice porabe za izvedbo predlaganih rešitev so zagotovljene:Navedejo se proračunski uporabnik, ki financira projekt oziroma ukrep; projekt oziroma ukrep, s katerim se bodo dosegli cilji vladnega gradiva, in proračunske postavke (kot proračunski vir financiranja), na katerih so v celoti ali delno zagotovljene pravice porabe (v tem primeru je nujna povezava s točko II. b). Pri uvrstitvi novega projekta oziroma ukrepa v načrt razvojnih programov se navedejo:proračunski uporabnik, ki bo financiral novi projekt oziroma ukrep,projekt oziroma ukrep, s katerim se bodo dosegli cilji vladnega gradiva, in proračunske postavke.Za zagotovitev pravic porabe na proračunskih postavkah, s katerih se bo financiral novi projekt oziroma ukrep, je treba izpolniti tudi točko II. b, saj je za novi projekt oziroma ukrep mogoče zagotoviti pravice porabe le s prerazporeditvijo s proračunskih postavk, s katerih se financirajo že sprejeti oziroma veljavni projekti in ukrepi.II. b Manjkajoče pravice porabe bodo zagotovljene s prerazporeditvijo:Navedejo se proračunski uporabniki, sprejeti (veljavni) ukrepi oziroma projekti, ki jih proračunski uporabnik izvaja, in proračunske postavke tega proračunskega uporabnika, ki so v dinamiki teh projektov oziroma ukrepov ter s katerih se bodo s prerazporeditvijo zagotovile pravice porabe za dodatne aktivnosti pri trenutnih projektih oziroma ukrepih ali novih projektih oziroma ukrepih, navedenih v točki II. a.II. c Načrtovana nadomestitev zmanjšanih prihodkov in povečanih odhodkov proračuna:Če se povečani odhodki (pravice porabe) ne bodo zagotovili tako, kot je določeno v točkah II. a in b, je povečanje odhodkov in izdatkov proračuna mogoče na podlagi zakona, ki ureja izvrševanje državnega proračuna (npr. priliv namenskih sredstev Evropske unije). Ukrepanje ob zmanjšanju prihodkov in prejemkov proračuna je določeno z zakonom, ki ureja javne finance, in zakonom, ki ureja izvrševanje državnega proračuna. |
| 7. b Predstavitev ocene finančnih posledic pod 40.000 EUR:Za izvajanje zakona Agenciji za javni nadzor nad revidiranjem ni predvidena zagotovitev dodatnih sredstev v državnem proračunu, je pa bilo z njene podanih več vlog z njene strani za rešitev kadrovske situacije za namen izvajanja tega zakona. |
| 8. Predstavitev sodelovanja z združenji občin: |
| Vsebina predloženega gradiva (predpisa) vpliva na:pristojnosti občin,delovanje občin,financiranje občin. | NE |
| Gradivo (predpis) je bilo poslano v mnenje: Skupnosti občin Slovenije SOS: NEZdruženju občin Slovenije ZOS: NEZdruženju mestnih občin Slovenije ZMOS: NE |
| 9. Predstavitev sodelovanja javnosti: |
| Gradivo je bilo predhodno objavljeno na spletni strani predlagatelja: | DA |
| Javna objava predloga Zakona o spremembah in dopolnitvah Zakona o revidiranju (EVA: 2024-1611-0004) je potekala od 21. 3. do 8. 4. 2024.Spletni naslov, na katerem je bil predpis objavljen:* spletni naslov objave na strani e-demokracija: <https://e-uprava.gov.si/si/drzava-in-druzba/e-demokracija/predlogi-predpisov/predlog-predpisa.html?id=16366>

V razpravo so bili vključeni:* nevladne organizacije,
* predstavniki zainteresirane javnosti,
* predstavniki strokovne javnosti.

Mnenja, predlogi in pripombe z navedbo predlagateljev (imen in priimkov fizičnih oseb, ki niso poslovni subjekti, ne navajajte): V času javne razprave smo prejeli predloge s strani:- Agencije za javni nadzor nad revidiranjem, - Slovenskega inštituta za revizijo,- Združenje nadzornikov Slovenije,- Banka Slovenije,- KPMG Slovenija, d.o.o.,- PWC,- Deloitte Revizija, d.o.o.,- Združenje notranjih revizorjev IIA – Slovenski inštitut,- Slovensko društvo za nadzor in preverjanje informacijskih sistemov (Slovenski odsek ISACA),- 4E, pomoč pri upravljanju organizacij in obvladovanju prevar, d.o.o.Bistvena mnenja, predlogi in pripombe, ki niso bili upoštevani, ter razlogi za neupoštevanje: * Predstavljeno v točki 7 predloga.
 |
|  |
| 10. Pri pripravi gradiva so bile upoštevane zahteve iz Resolucije o normativni dejavnosti: | DA |
| 11. Gradivo je uvrščeno v delovni program vlade: | NE |
|  Klemen Boštjančič ministerPriloge:- predlog sklepa Vlade Republike Slovenije,- predlog zakona,- izjava o skladnosti,- korelacijska tabela. |

VLADA REPUBLIKE SLOVENIJE

Številka:

Ljubljana,

Na podlagi drugega odstavka 2. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17 in 163/22) je Vlada Republike Slovenije na svoji … seji dne … pod točko … sprejela naslednji

S K L E P :

Vlada Republike Slovenije je določila besedilo Predloga zakona o spremembah in dopolnitvah Zakona o revidiranju (EVA: 2024-1611-0004) in ga predloži Državnemu zboru Republike Slovenije v obravnavo in sprejetje po rednem zakonodajnem postopku.

 Barbara Kolenko Helbl

 GENERALNA SEKRETARKA

Priloga sklepa:

* predlog zakona.

Prejmejo:

* Državni zbor Republike Slovenije,
* Ministrstvo za finance,
* Služba Vlade Republike Slovenije za zakonodajo.

PREDLOG

|  |
| --- |
| **ZAKON****O SPREMEMBAH IN DOPOLNITVAH ZAKONA O REVIDIRANJU****I UVOD** |
| **1 OCENA STANJA IN RAZLOGI ZA SPREJETJE PREDLOGA ZAKONA** |
| Evropska unija (v nadaljnjem besedilu: EU) je v zadnjih dveh desetletjih izvedla pomembne spremembe v revizijskem sektorju z namenom krepitve preglednosti, integritete in kakovosti revizijskih storitev. Pomembnejši mejniki na tem področju vključujejo sprejetje Direktive 2006/43/ES[[1]](#footnote-1) ter poznejših sprememb z Direktivo 2014/56/EU[[2]](#footnote-2) in novo Uredbo 537/2014/EU.[[3]](#footnote-3)Direktiva 2006/43/ES, ki se nanaša na revizijski nadzor zakonitosti in rednosti računovodskih izkazov ter konsolidiranih računovodskih izkazov, je bila sprejeta z namenom izboljšanja preglednosti in integritete finančnih poročil ter krepitve zaupanja vlagateljev in javnosti v računovodske informacije. Pred sprejetjem Direktive 2006/43/ES so bile nekatere pomanjkljivosti v evropskih in nacionalnih predpisih glede revizijskega nadzora. Potreba po posodobitvi in okrepitvi zakonodaje je postala očitna, da bi se izboljšala kakovost revizijskih storitev in zagotovila večja zaščita vlagateljev. Obstajala je potreba po jasnih pravilih in smernicah za zagotovitev neodvisnosti revizorjev pri izvajanju njihovih nalog. Neodvisnost revizorjev je bila prepoznana kot ključna za zagotavljanje zanesljivih revizijskih poročil, zato je Direktiva 2006/43/ES vključevala tudi določbe za okrepitev nadzora nad revizijskimi družbami in zagotovitev, da delujejo v skladu z visokimi standardi strokovnosti, etike in neodvisnosti.Direktiva 2006/43/ES je uvedla strožje zahteve za registracijo in nadzor revizijskih družb ter določila pogoje za opravljanje revizijskih storitev, uvedeni so bili standardi kakovosti revizijskih storitev, ki revizorjem dajejo smernice pri izvajanju njihovih nalog, določila je strožja pravila glede neodvisnosti revizorjev in preprečevanja nasprotij interesov ter izboljšanja preglednosti revizijskih postopkov in poročil, da bi vlagatelji bolje razumeli finančno stanje podjetij.Glede na to, da je veliko bank med letoma 2007 in 2009 razkrilo velike izgube bilančnih in zunajbilančnih postavk, državljani in vlagatelji težko razumejo, kako so lahko revizorji svojim strankam (zlasti bankam) za navedeno obdobje predložili ugodna revizijska poročila. Med vlagatelji so se pojavili dvomi o verodostojnosti in zanesljivosti revidiranih računovodskih izkazov bank, drugih finančnih institucij in javnih družb. Druga pomanjkljivost pa je obstoj tako imenovane vrzeli zaradi prevelikih pričakovanj različnih deležnikov, ki od revizorjev pričakujejo več, kot pa je njihova dejanska naloga. Vse to je spodkopalo zaupanje velike skupnosti oseb in ustanov (vlagateljev, delničarjev …), ki so odvisne od kakovosti obvezne revizije. Zato so revizijska poročila in stabilna revizija ključnega pomena za obnovitev splošnega zaupanja in zaupanja v trg, saj zakonita revizija z izboljšanjem neoporečnosti in učinkovitosti računovodskih izkazov prispeva k urejenemu delovanju trgov.Poleg tega sta se kot sistemsko tveganje poudarila velika koncentracija trga – dejanska prevlada štirih revizijskih družb (Deloitte, KPMG, Ernst & Young in Price Waterhouse Coopers; vsa štiri podjetja delujejo tudi v Sloveniji in vsako od njih ima vsaj dve registrirani podjetji – eno za davčno oziroma računovodsko svetovanje, drugo za revizijo) in pomanjkanje izbire revizijskih družb, ki izhaja iz velike koncentracije. Zaradi velike koncentracije na revizijskem trgu in številnih postopkov za izdajo dovoljenj, potrebnih za zagotavljanje čezmejnih obveznih revizij, mala in srednje velika revizijska podjetja, kot jih določa zakon, ki ureja gospodarske družbe, ne morejo izkoristiti prednosti in ugodnosti notranjega trga. V skladu s strategijo Evropa 2020, ki poziva k izboljšanju poslovnega okolja, je bil cilj nove evropske ureditve krepitev notranjega trga za obvezne revizije tako, da se omogoči rast malih in srednje velikih podjetij ter spodbuja vstop novih udeležencev na trg.Direktiva 2014/56/EU je bila zato sprejeta kot nadaljevanje prizadevanj EU za izboljšanje revizijskega nadzora ter krepitev preglednosti in zaupanja v finančne trge. Izboljšanje kakovosti revizij in obnova zaupanja vlagateljev v finančne informacije sta bila sicer že med cilji, ki so bili zastavljeni v letu 2006. Raziskava o učinku spremenjene zakonodaje, ki je bila izvedena v letu 2011 (impact assessment), pa je pokazala potrebo po dodatni prilagoditvi pravil. Zakoniti revizorji in revizijska podjetja svojo vlogo delovanja v javnem interesu opravljajo s tem, da so dejavno kritični do vodstva z vidika uporabnika. Direktiva je bila predlagana v sprejetje z namenom okrepiti nadzor in nadzorovane revizije ter izboljšati preglednost revizijskih procesov. Hitre spremembe v poslovnem okolju, vključno z razvojem novih tehnologij in kompleksnimi finančnimi instrumenti, so zahtevale prilagoditve zakonodajnega okvira, da bi se ohranili učinkovitost in primernost zakonodaje glede na nove izzive. Tudi nadaljnja krepitev neodvisnosti revizorjev je bila eden od ciljev Direktive 2014/56/EU. Jasnejša pravila in smernice za neodvisnost revizorjev bi prispevali k večjemu zaupanju v revizijske procese in poročila. Z uvedbo preglednejšega in učinkovitejšega revizijskega okvira je EU želela spodbuditi konkurenco med revizijskimi družbami in zagotoviti, da so storitve na tem področju na voljo po konkurenčnih cenah in visokih standardih kakovosti.Direktiva je postavila strožje zahteve glede nadzora revizijskih družb s strani nadzornih organov, da bi zagotovila, da delujejo v skladu z visokimi standardi strokovnosti, etike in neodvisnosti. Revizorji so morali pridobiti večje znanje o poslovnih procesih in okolju strank, da bi bolje prepoznali tveganja in izboljšali kakovost revizijskih storitev. Direktiva je zahtevala prilagoditev evropskih revizijskih standardov v skladu z mednarodnimi standardi revizije, kar je prispevalo k večji primerljivosti in preglednosti revizijskih poročil.Prenos v nacionalni pravni red je bil zagotovljen z Zakonom o revidiranju[[4]](#footnote-4) (v nadaljnjem besedilu: ZRev-2).V letnih poročilih gospodarskih družb so zajeta pojasnila in odgovori na vprašanja o delovanju družb, vključno s finančnimi in nefinančnimi informacijami ter pojasnili o poslovanju podjetij. Finančne informacije, kot so bilanca stanja, izkaz poslovnega izida, izkaz denarnih tokov in izkaz gibanja kapitala, so osredinjene na premoženjski in finančni položaj podjetja ter njegovo uspešnost. Nefinančne informacije, običajno v poslovnem delu letnega poročila, pa obravnavajo strategijo podjetja, preteklo poslovanje, tveganja, razvoj novih proizvodov, standardov in kodeksov, odnos do strank in dobaviteljev, naložbe, trajnostni razvoj, zaposlene, varstvo okolja in družbeno odgovornost ter načrte za prihodnost.Samo razkrivanje finančnih informacij ni dovolj za celostno sliko podjetja. Potrebne so tudi kvalitativne in kvantitativne nefinančne informacije. Pregled letnih poročil razkrije obsežno prisotnost nefinančnih informacij, s katerimi podjetja obveščajo ključne deležnike o svojih uspehih. Vendar pa običajno molčijo o negativnih izkušnjah in tveganjih, kar lahko pripelje do neuravnoteženega poročanja, ki poudarja le pozitivne plati podjetja. Zanimanje ključnih deležnikov za informacije o delovanju družb in njihovem odnosu do družbenega okolja se povečuje, saj deležniki želijo biti bolje seznanjeni in ozaveščeni.Namen Direktive 2014/95/EU,[[5]](#footnote-5) ki se nanaša na razkritje nefinančnih informacij in informacij o raznolikosti nekaterih velikih podjetij in skupin, je izboljšati družbeno odgovornost podjetij, ki naj pri svojem poslovanju upoštevajo tudi družbena in okoljska vprašanja. Direktiva zahteva obvezno razkrivanje pomembnih nefinančnih informacij v letnih poročilih podjetij, kar naj bi podpiralo boljše upravljanje nefinančnih tveganj in priložnosti. Podjetja, ki morajo izpolniti to zahtevo, so tista, katerih povprečno število zaposlenih je večje od 500. Poleg tega morajo družbe, ki so zavezane k reviziji, v poročilo vključiti tudi izjavo o upravljanju družbe, ki opredeljuje njihovo uporabo kodeksov, dostopnost teh in morebitne neupoštevane določbe. Te zahteve so bile uvedene z namenom vzpostavitve preglednega in zaupanja vrednega sistema korporativnega upravljanja. Direktiva zahteva tudi opis politike raznolikosti v upravnih organih podjetja, kot del izjave o upravljanju, ki pa velja le za podjetja, ki so zavezana k reviziji.Poleg že navedene evropske zakonodaje tudi več drugih pravnih dokumentov na ravni EU vzpostavlja zahteve po obvezni reviziji, zlasti Direktiva 2013/34/EU,[[6]](#footnote-6) Direktiva 2004/109/ES[[7]](#footnote-7) in Direktiva 2009/138/ES.[[8]](#footnote-8) Prva skupina predpisov od določenih vrst pravnih oseb (odvisno od njihove pravne oblike) zahteva, da so njihovi finančni izkazi revidirani. Druga skupina predpisov se nanaša na subjekte javnega interesa, upoštevajoč njihove aktivnosti; to so finančne institucije ali javne družbe. Direktiva 2022/2464/EU[[9]](#footnote-9) je del prizadevanj EU za izboljšanje nadzora in preglednosti finančnega sistema ter krepitev zaupanja v evropske trge. Njen glavni namen je obravnava izzivov ter povečanje učinkovitosti in kakovosti revizijskega nadzora v EU. Vključena so prizadevanja za izboljšanje standardov in kakovosti revizijskih storitev v EU. To vključuje določanje jasnih smernic in pravil za revizijske družbe in njihove revizorje, da bi zagotovili natančnost, zanesljivost in ustreznost revizijskih poročil.Če bi podjetja bolje poročala o trajnostnosti, bi to na koncu koristilo posameznim državljanom in varčevalcem, vključno s sindikati in predstavniki delavcev, ki bi bili ustrezno obveščeni in bi lahko bolje sodelovali v socialnem dialogu. Varčevalci, ki želijo vlagati trajnostno, bodo imeli priložnost za to, vsi državljani pa bi imeli koristi od stabilnega, trajnostnega in vključujočega gospodarskega sistema. Za uresničitev teh koristi morajo informacije o trajnostnosti, razkrite v letnih poročilih podjetij, najprej doseči dve glavni skupini uporabnikov. Prvo skupino uporabnikov sestavljajo vlagatelji, vključno z upravitelji premoženja, ki želijo bolje razumeti tveganja in priložnosti, ki jih vprašanja trajnostnosti pomenijo za njihove naložbe, ter učinke teh naložb na ljudi in okolje. Drugo skupino uporabnikov sestavljajo akterji civilne družbe, vključno z nevladnimi organizacijami in socialnimi partnerji, ki želijo zagotoviti, da podjetja bolj odgovarjajo za svoj vpliv na ljudi in okolje. Informacije o trajnostnosti, objavljene v letnih poročilih, lahko uporabijo tudi drugi deležniki, predvsem za spodbujanje primerljivosti v tržnih sektorjih in med njimi.Poslovni partnerji podjetij, vključno s strankami, se lahko zanesejo na informacije o trajnostnosti, da bi razumeli tveganja glede trajnostnosti in njene učinke v lastnih vrednostnih verigah ter po potrebi o njih poročali. Oblikovalci politike in okoljske agencije lahko te informacije, zlasti na skupni osnovi, uporabljajo za spremljanje okoljskih in socialnih trendov, prispevanje k okoljskim računom in pri pripravi javnih politik. Le malo posameznih državljanov in potrošnikov neposredno pregleda letna poročila podjetij, vendar bi lahko informacije o trajnostnosti uporabili posredno, na primer pri upoštevanju nasvetov ali mnenj finančnih svetovalcev ali nevladnih organizacij. Številni vlagatelji in upravitelji premoženja kupujejo informacije o trajnostnosti od tretjih ponudnikov podatkov, ki zbirajo informacije iz različnih virov, tudi iz javnih poročil podjetij.Trg informacij o trajnostnosti hitro raste, vloga tretjih ponudnikov podatkov pa postaja vse pomembnejša zaradi novih obveznosti, ki jih morajo izpolnjevati vlagatelji in upravitelji premoženja. Z večjo razpoložljivostjo razčlenjenih podatkov bi morale te informacije dobiti tudi bolj razumno ceno. S spremembami Direktive 2022/2464/EU, ki med drugim spreminja tudi računovodsko direktivo 2013/34/EU, naj bi se povečala primerljivost podatkov in se harmonizirali standardi. Pričakuje se, da se bo praksa tretjih ponudnikov podatkov izboljšala in da se bo povečalo strokovno znanje na tem področju z velikim potencialom za ustvarjanje delovnih mest.Direktiva 2022/2464/EU zato s spremembami Direktive 2006/43/ES določa pravila v zvezi z obvezno revizijo letnih in konsolidiranih računovodskih izkazov. Zagotoviti je treba, da se za revizijo računovodskih izkazov in dajanje zagotovil o zanesljivosti poročanja o trajnostnosti, ki jih da pooblaščeni revizor, uporabljajo usklajena pravila. Spremembe določb Direktive 2006/43/ES se bodo uporabljale za primere, ko mnenje o zanesljivosti poročanja o trajnostnosti izrazi pooblaščeni revizor oziroma revizijska družba. Pooblaščeni revizorji bodo pred izdajo takšnih poročil oziroma dajanja zagotovil o zanesljivosti poročanja o trajnostnosti morali pridobiti potrebne kvalifikacije ob spoštovanju pravil o poklicni etiki, neodvisnosti, nepristranskosti, zaupnosti in poslovni skrivnosti. Rezultate zagotovila o zanesljivosti poročanja o trajnostnosti bo treba predstaviti v poročilu o zanesljivosti. Kadar obvezno revizijo letnih računovodskih izkazov in dajanje zagotovil o zanesljivosti poročanja o trajnostnosti izvaja isti pooblaščeni revizor, se informacije o dajanju zagotovil o zanesljivosti poročanja o trajnostnosti vključijo v revizorjevo poročilo.Nadzor nad revidiranjem izvaja Agencija za javni nadzor nad revidiranjem (v nadaljnjem besedilu: ANR). V skladu z Direktivo 2022/2464/EU se bo nadzor razširil tudi na podajanje zagotovil o zanesljivosti poročanja o trajnostnosti.Republika Slovenija je prenos Direktive 2014/56/EU in izvajanje Uredbe 537/2014/EU zagotovila z Zakonom o gospodarskih družbah (ZGD-1) in ZRev-2 oziroma podzakonskimi predpisi. Za namen prenosa Direktive 2022/2464/EU, ki spreminja Direktivo 2014/56/EU in Uredbo 537/2014/EU, so potrebne nadaljnje spremembe ZRev-2. |
| **2 CILJI, NAČELA IN POGLAVITNE REŠITVE PREDLOGA ZAKONA** |
| **2.1 Cilji** |
| Pri pripravi predloga zakona so pripravljavci na ministrstvu, pristojnem za finance, sledili predvsem naslednjim ciljem:* uskladiti slovenski pravni red z evropsko zakonodajo, in sicer z Direktivo 2022/2464/EU, ki spreminja Direktivo 2006/43/ES in Uredbo 537/2014/EU,
* urediti določbo Slovenskega inštituta za revizijo (v nadaljnjem besedilu: inštitut) v delu sprejemanja oziroma zagotavljanja prevodov pravil notranjega revidiranja, saj ima pravice zagotavljanja prevodov na tem delovnem področju Združenje notranjih revizorjev IIA – Slovenski inštitut,
* urediti določbe, ki se nanašajo na ANR: sejnine članom strokovnega sveta, pogoje za imenovanje direktorja in člana strokovnega sveta, nezdružljivost opravljanja nalog in funkcij na položaju direktorja ali člana strokovnega sveta, zmanjšanje števila članov strokovnega sveta z devet oseb na pet, sprememba postopka za njihovo imenovanje,
* odpraviti nekatere druge pomanjkljivosti veljavne ureditve,
* dopolniti kazenske določbe,
* s prehodnimi določbami urediti uveljavitev novih ali spremenjenih določb, ki zahtevajo sprejetje oziroma ureditev podzakonskih predpisov oziroma za namen določitve že začetih postopkov (izobraževanj, nadzora).
 |
| **2.2 Načela** |
| Predlog zakona ne odstopa od načel, na katerih temelji sedanja ureditev. |
| **2.3 Poglavitne rešitve** |
| Za koga in kdaj bodo začele učinkovati določbe Direktive 2022/2464/EUZahteve iz Direktive 2022/2464/EU bodo začele veljati:1. za poslovno leto, ki se začne v letu 2024; poročila o trajnostnosti bodo izdana leta 2025 za:
	* velike družbe, ki so subjekti javnega interesa, ki na datume svojih bilanc stanja presegajo povprečno število 500 zaposlenih v poslovnem letu;
	* obvladujoče družbe, ki so subjekti javnega interesa in ki skupaj z odvisnimi družbami dosegajo pogoje za velike družbe iz petega odstavka 55. člena Zakona o gospodarskih družbah, pri čemer se merili čistih prihodkov od prodaje in vrednosti aktive povečata za 20 odstotkov, ter katerih povprečno število zaposlenih v poslovnem letu je na dan bilance stanja na ravni skupine večje od 500;
2. za poslovno leto, ki se začne v letu 2025; poročila o trajnostnosti bodo izdana leta 2026 za:
	* druge velike družbe (ki niso bile navedene v prvi alineji prejšnje točke);
	* druge obvladujoče družbe velike skupine (ki niso bile navedene v drugi alineji prejšnje točke);
3. za poslovno leto, ki se začne v letu 2026: poročila o trajnostnosti bodo izdana leta 2027 za:
	* majhne in srednje družbe, s katerih vrednostnimi papirji se trguje na organiziranem trgu, razen za mikro družbe;
	* majhne in nekompleksne institucije pod pogojem, da gre za veliko družbo oziroma majhno ali srednjo družbo, s katere vrednostnimi papirji se trguje na organiziranem trgu in ki ni mikro družba;
	* lastne zavarovalnice ali pozavarovalnice, pod pogojem, da gre za veliko družbo oziroma majhno ali srednjo družbo, s katere vrednostnimi papirji se trguje na organiziranem trgu in ki ni mikro družba;
4. za poslovno leto, ki se začne v letu 2028; poročila o trajnostnosti bodo izdana leta 2029 za:
	* podjetja tretjih držav.

Majhna in srednja družba, s katere vrednostnimi papirji se trguje na organiziranem trgu, se za poslovno leto, ki se začne pred 1. januarjem 2028, lahko odloči, da ne bo pripravila poročila o trajnostnosti. V tem primeru družba v poslovnem poročilu na kratko pojasni, zakaj poročila o trajnostnosti ni pripravila.Odvisna družba iz države članice, ki jo obvladuje družba iz tretje države, lahko do 6. januarja 2030 pripravi konsolidirano poročilo o trajnostnosti, ki vključuje vse odvisne družbe v skupini iz držav članic (konsolidirano poročilo o trajnostnosti na ravni EU), ki so zavezane pripraviti poročilo trajnostnosti oziroma konsolidirano poročilo o trajnostnosti. Odvisna družba, ki pripravi konsolidirano poročilo o trajnostnosti na ravni EU, je ena od odvisnih družb skupine, ki je ustvarila največji prihodek v državah članicah v vsaj enem od petih predhodnih poslovnih let.Spremenjene opredelitve izrazov in ponekod uvedba novih, s čimer se uredi dajanje zagotovil o trajnostnosti.Na področju profesionalnih kvalifikacij:* spremembe za zagotovitev, da imajo pooblaščeni revizorji, ki poleg tega želijo pridobiti dovoljenje za dajanje zagotovila o trajnostnostnem poročanju, potrebno strokovno znanje in izkušnje pri zagotavljanju trajnostnostnega poročanja,
* med praktičnim usposabljanjem, ki traja tri leta, mora oseba vsaj osem mesecev izvajati dajanje zagotovila o trajnostnostnem poročanju ali druge storitve, povezane s trajnostnostjo,
* odobritev zakonitih revizorjev iz druge države članice: če se država članica gostiteljica odloči, da morajo zakoniti revizorji, odobreni v drugi državi članici, opraviti preizkus usposobljenosti, da bi bili odobreni v državi članici gostiteljici, mora preizkus zajemati tudi ustrezno poznavanje zakonitih revizorjev o zakonih in predpisih te države članice gostiteljice, ki se nanašajo na posle zagotavljanja trajnostnostnega poročanja,
* pooblaščeni revizorji z izdano licenco pred 1. januarjem 2024 ali v postopku odobritve, pod pogojem, da ta postopek končajo do 1. januarja 2026 – ni treba izpolnjevati novih zahtev glede izobrazbe in poklicnih kvalifikacij glede dajanja zagotovil o zanesljivosti poročanja o trajnostnosti; ne glede na to je treba ta znanja pridobiti s stalnim izobraževanjem.

V skladu z navedenim sledijo spremembe glede vpisa v register pooblaščenih in zakonitih revizorjev oziroma revizijskih družb, da bo jasno, kateri revizorji/družbe imajo dovoljenje za dajanja zagotovil o trajnostnosti in kateri ne.S spremembami kazenskih določb se bo zagotavljala kakovost revidiranja tudi na področju dajanja zagotovil o trajnostnosti.Javni nadzor nad dajanjem zagotovil o trajnostnosti bo imela ANR. Vzajemna priznavanja zakonodajnih dogovorov, poklicne skrivnosti in zakonodajnega sodelovanja med državami članicami se bodo uporabljala tudi za zagotavljanje poročanja o trajnosti.Poleg navedenega so s predlogom zakona predlagane tudi druge spremembe:* sprememba določbe, ki ureja pristojnosti inštituta v delu sprejemanja oziroma zagotavljanja prevodov pravil notranjega revidiranja, ker ima pravice zagotavljanja prevodov na tem delovnem področju Združenje notranjih revizorjev IIA – Slovenski inštitut, ki je nosilec razvoja stroke notranjega revidiranja v Sloveniji, kamor se umešča tudi zagotavljanje prevodov standardov notranjega revidiranja,
* ureditev določb, ki se nanašajo na ANR: sejnine članom strokovnega sveta, pogoji za imenovanje direktorja in člana strokovnega sveta, nezdružljivost opravljanja nalog in funkcij na položaju direktorja ali člana strokovnega sveta, zmanjšanje števila članov strokovnega sveta z devet oseb na pet, sprememba postopka predlaganja kandidatov za imenovanje v strokovni svet,
* odprava drugih ugotovljenih pomanjkljivosti veljavne ureditve.
 |
| **3 OCENA FINANČNIH POSLEDIC PREDLOGA ZAKONA ZA DRŽAVNI PRORAČUN IN DRUGA JAVNA FINANČNA SREDSTVA** |
| Predlog zakona nima finančnih posledic za državni proračun in druga javna finančna sredstva.  |
| **4 NAVEDBA, DA SO SREDSTVA ZA IZVAJANJE ZAKONA V DRŽAVNEM PRORAČUNU ZAGOTOVLJENA, ČE PREDLOG ZAKONA PREDVIDEVA PORABO PRORAČUNSKIH SREDSTEV V OBDOBJU, ZA KATERO JE BIL DRŽAVNI PRORAČUN ŽE SPREJET** |
| Predlog zakona ne predvideva porabe proračunskih sredstev za obdobje, za katero je bil državni proračun že sprejet. |
| **5 PRIKAZ UREDITVE V DRUGIH PRAVNIH SISTEMIH IN PRILAGOJENOSTI PREDLAGANE UREDITVE PRAVU EVROPSKE UNIJE** |
| Predlog zakona v slovenski pravni red prenaša Direktivo 2022/2464/EU, ki jo morajo države članice v svoj pravni red prenesti do 6. julija 2024. Direktiva 2022/2464/EU bo v slovenski pravni red v celoti prenesena s tem zakonom, Zakonom o gospodarskih družbah in Zakonom o trgu finančnih instrumentov. Direktiva 2022/2464/EU ureja pravila EU za poročanje podjetij o trajnostnosti tako, da to poročanje uskladi s finančnim poročanjem. Cilji Direktive 2022/2464/EU so (1) izboljšati kakovost in verodostojnost informacij podjetij o trajnostnosti, (2) spodbuditi podjetja, da bolj aktivno obvladujejo vplive na okolje, družbo in upravljanje in (3) pomagati vlagateljem in drugim deležnikom pri sprejemanju informiranih odločitev glede podjetij.Direktiva 2022/2464/EU ni direktiva maksimalne harmonizacije tako, da lahko države članice ureditev v primerjavi z ureditvijo v direktivi razširijo. Nekatere države članice so objavile osnutke zakonov za prenos Direktive 2022/2464/EU, vendar zakoni še niso bili sprejeti. Večina držav članic je še v postopku priprave zakonodajnih rešitev.V nadaljevanju je povzeta ureditev treh držav članic, ki so objavile prenos Direktive 2022/2464/EU. FrancijaFrancija je prva izmed držav članic, ki je v svoj pravni red prenesla Direktivo 2022/2464/EU. Prenos je izvedla z Odlokom št. 2023-11425, ki je bil sprejet januarja 2024. Odlok št. 2023-11425 s spremembami francoskega trgovinskega in gospodarskega zakona ureja/omogoča: * vrste podjetij, za katera velja (pragovi za poročanje so v Franciji nižji od pragov v Direktivi 2022/2464/EU), in začetek poročanja o trajnostnosti,
* poročanje o trajnostnosti v skladu z evropskimi standardi poročanja z vidikov vpliva podjetja na trajnostnost in vidika vpliva trajnostnost na podjetje,
* vsebine, obliko, primerljivost, dostopnost in zanesljivost poročanja o trajnostnosti,
* odgovornost na področju poročanja o trajnostnosti,
* zagotovila o trajnostnosti, ki jih dajejo zakoniti revizorji,
* nadzor, ukrepe, sankcije in neodvisno nadzorno inštitucijo na področju dajanja zagotovil o trajnostnosti (»Haute Autorité de l’Audit«),
* pravila, vključno s prehodnimi določbami, glede delovanja zakonitih revizorjev, če ti dajejo zagotovila o trajnostnosti,
* pooblaščenim računovodjem ali pravnikom, da potrjujejo poročila o trajnostnosti (Posledično se je nadzorni organ »Haut conseil du commissariat aux comptes (H3C« preimenoval v »Haute Autorité de l’Audit H2A« in pridobil nove pristojnosti.),
* podjetja, ki ne izpolnjujejo svoje obveznosti glede poročanja o trajnostnosti, so lahko izključena iz javnih naročil in koncesijskih pogodb.

Odlok št. 2023-11425 z namenom boljše preglednosti na področju trajnostnosti spreminja tudi zakone s področja zavarovalništva, socialne varnosti in ribolova. Poleg tega Odlok št. 2023-11425 spreminja francoski Okoljski zakon. Namen teh sprememb je uskladiti merjenje in zmanjševanje emisij toplogrednih plinov na francoskem ozemlju ter ukrepe za boj proti potrati hrane. Francoska ureditev tako na mnogih področjih razširja področja urejanja Direktive 2022/2464/EU.Irska Zakon S.I. št. 336/2024 Uredbe Evropske unije (korporacijsko poročanje o trajnostnem razvoju) je bil sprejet 5. julija 2024. Zakon prenaša Direktivo 2022/2464/EU s spremembami različnih zakonov, vključno s spremembami zakona ki ureja gospodarske družbe, iz leta 2014. Zakon S.I. št. 336/2024 Uredbe Evropske unije v skladu z Direktivo 2022/2464/EU ureja:* vrste podjetij, za katera velja, in začetek poročanja o trajnostnosti,
* poročanje o trajnostnosti v skladu z evropskimi standardi poročanja,
* izjeme pri poročanju o trajnostnosti za nekatere podružnice,
* obliko in vsebino posamičnega in konsolidiranega poročanja o trajnostnosti,
* postopek in odgovornost pri dajanju zagotovil o trajnostnosti,
* pristojnosti revizijske komisije za subjekte javnega interesa v zvezi s poročanjem o trajnosti,
* opravljanje dejavnosti dajanja zagotovil o trajnostnosti,
* prehodne določbe glede pogojev za dajanje zagotovil o trajnostnosti,
* javni nadzor na področju dajanja zagotovil o trajnostnosti.

Ureditev nadzornih ukrepov in sankcij je skladna z Direktivo 2022/2464/EU, vendar prilagojena irskim specifičnostim.SlovaškaSlovaška je prenesla Direktivo 2022/2464/EU z Zakonom št. 105/2024, s katerim je posegla v zakone s področij računovodstva, trgovine, borze, poslovnega registra in revidiranja. Zakon št. 105/2024 je bil sprejet 24. aprila 2024 in je stopil v veljavo 1. junija 2024. Zakon št. 105/2024 ureja področja poročanja o trajnostnosti, dajanje zagotovil o trajnostnosti in nadzor poročanja o trajnostnosti v skladu z Direktivo 2022/2464/EU. Rešitve v zakonu ne razširjajo ureditve v Direktivi 2022/2464/EU, razen na področju nadzornih ukrepov in sankcij. Ti področji sta prilagojeni slovaškim specifičnostim.  |
| **6 PRESOJA POSLEDIC, KI JIH BO IMELO SPREJETJE ZAKONA** |
| **6.1 Presoja administrativnih posledic** **a) v postopkih oziroma poslovanju javne uprave ali pravosodnih organov:**  |
| Ni posledic.**b) pri obveznostih strank do javne uprave ali pravosodnih organov:**Ni posledic. |
| **6.2 Presoja posledic za okolje, vključno s prostorskimi in varstvenimi vidiki:** |
| Predlog zakona nima posledic za okolje, vključno s prostorskimi in varstvenimi vidiki. |
| **6.3 Presoja posledic za gospodarstvo:** |
| Predlog zakona prenaša določbe na podlagi sprememb evropske zakonodaje, s čimer se na državni ravni določajo pravila v zvezi z obvezno revizijo letnih in konsolidiranih računovodskih izkazov. Zagotoviti je treba, da se za revizijo računovodskih izkazov in zagotovilo o trajnostnosti, ki ga da pooblaščeni revizor, uporabljajo usklajena pravila. Z zakonsko ureditvijo se zagotavljajo:* enotna pravila za podelitev dovoljenja za pridobitev tudi tistih kvalifikacij, ki so potrebne za dajanje zagotovil o trajnostnosti,
* uskladitev pravil, da so zahteve za revizorje, kar zadeva njihovo izvajanje obveznih revizij in dajanja zagotovil o trajnostnosti, usklajene,
* določitev pravil, da plačila za revizijske storitve niso pod vplivom zagotavljanja dodatnih storitev s področja trajnostnosti ali obremenjena s tem,
* predstavitev dajanja zagotovil o trajnostnosti v poročilu; kadar obe poročili podpisuje isti revizor, gre lahko za eno poročilo,
* nadzor nad opravljenim delom revizorja, ki ga bo tudi za vsebine s področja trajnostnosti izvajala ANR.

Kvalitetno in zanesljivo poročanje o trajnosti lahko privabi vlagatelje, ki so osredinjeni na trajnostne naložbe. Za podjetja je to lahko pomembno pri pridobivanju kapitala in privabljanju potencialnih investitorjev. |
| **6.4 Presoja posledic za socialno področje:** |
| Pričakovati je pozitiven učinek, saj zagotavljanje zanesljivosti poročanja o trajnosti v letnih poročilih podjetij in njihovo revidiranje prinaša koristi tako podjetjem kot vlagateljem, spodbuja namreč večjo preglednost, zaupanje in trajnostno usmerjeno odločanje. Za vlagatelje so zanesljiva zagotovila o trajnosti dodatno informacijsko orodje, ki jim omogoča boljšo oceno dolgoročne trajnostne uspešnosti podjetja. To jim pomaga pri oblikovanju bolj informiranih in premišljenih naložbenih odločitev.  |
| **6.5 Presoja posledic za dokumente razvojnega načrtovanja:** |
| Predlog zakona nima posledic za dokumente razvojnega načrtovanja.**6.6 Presoja posledic za druga področja:**Predlog zakona nima posledic za druga področja. |
| **6.7 Izvajanje sprejetega predpisa:** |
| **a) Predstavitev sprejetega zakona:**Predpis prenaša določbe Direktive 2022/2464/EU, ki urejajo področja revidiranja. Zaradi novih zahtev bo ANR organizirala izobraževanja, da bodo pooblaščeni revizorji dopolnili znanja in pridobili dodatne licence. Posebna izobraževanja in predstavitve niso predvideni. **b) Spremljanje izvajanja sprejetega predpisa:**Izvajanje predpisa bo spremljano v sodelovanju s pristojnim nadzornim organom – ANR. |
| **6.8 Druge pomembne okoliščine v zvezi z vprašanji, ki jih ureja predlog zakona:**V zvezi s predlogom zakona ni drugih pomembnih okoliščin.**7 PRIKAZ SODELOVANJA JAVNOSTI PRI PRIPRAVI PREDLOGA ZAKONA**Predlog zakona je bil pripravljen v sodelovanju z ANR in nato objavljen na spletni strani e-Demokracija. Čas za odziv interesirane javnosti je bil med 21. marcem in 8. aprilom 2024. V času za odziv interesirane javnosti in tudi po poteku za posvetovanje predvidenega časa je bilo izvedenih več sestankov, na katerih so se rešitve iz predloga zakona v popolnosti uskladile z Združenjem notranjih revizorjev IIA – Slovenskim inštitutom in ANR. Poleg navedenih so se na objavo predloga na e-Demokraciji odzvali tudi Banka Slovenije, Združenje nadzornikov Slovenije, Slovenski inštitut za revizijo, Slovenski odsek ISACA, revizijske družbe PWC, KPMG in Deloitte ter podjetji 4E – pomoč pri upravljanju organizacij in obvladovanju prevar ter HIT. Navedeni odzivi so bili temeljito preučeni in upoštevani v predlogu zakona, če so prispevali k boljši ureditvi. V nadaljevanju so predstavljeni predlogi, ki v predlogu zakona niso bili upoštevani, ter pojasnila, zakaj niso bili upoštevani. Predlogi Slovenskega odseka ISACA 1. V predlogu zakona je treba poenotiti obravnavo Združenja notranjih revizorjev IIA – Slovenskega inštituta in Slovenskega odseka ISACA z obravnavo Slovenskega inštituta za revizijo. Razlog za poenotenje obravnave je, da vse tri organizacije na primerljiv način skrbijo za razvoj stroke, začetno strokovno usposabljanje kandidatov in kontinuirano strokovno usposabljanje imetnikov strokovnih nazivov, podeljujejo strokovne nazive le na podlagi preizkusov znanja in evidentirajo neaktivne nazive. Poleg tega pa ISACA in Združenje notranjih revizorjev IIA – Slovenski inštitut na področjih njunih specializacij skrbita za razvoj mednarodnih in svetovno priznanih standardov.2. Predlog zakona naj izenači certifikate oziroma nazive vseh treh navedenih organizacij (ISACA – revidiranje in podajanje zagotovil v zvezi z informacijskimi sistemi, IIA – notranje revidiranje in SIR – preizkušeni revizor informacijskih sistemov in preizkušeni notranji revizor).3. V predlogu zakona naj se na področju revizije informacijskih sistemov Slovenskemu odseku ISACA prizna pravica prevoda in uveljavitve Standarda dajanja zagotovil in revidiranja informacijskih sistemov (ITAF).4. V predlogu zakona naj se razširi število oseb, ki bodo na podlagi dokazane usposobljenosti, ustreznih izkušenj in kontinuiranega nadgrajevanja znanja lahko pridobivale oziroma ohranjale dovoljenja za dajanje zagotovil o trajnostnosti.5. V predlogu zakona naj seiz pogojev za pridobitev dovoljenja za dodeljevanje zagotovila o trajnostnostnem poročanju izloči pogoj imetništva strokovnega naziva pooblaščeni revizor.*Odgovor na točke 1 do 3* Zakon o revidiranju je primarno namenjen ureditvi področij revidiranja in nadzora revidiranja. Področji ocenjevanja vrednosti in delovanja Slovenskega inštituta za revizijo vsebinsko v zakon ne spadata, vendar sta vključeni vanj. Če bi v zakon dodatno vključili še ureditev notranje revizije in ureditev drugih nazivov, ki niso neposredno povezani z revizijo, bi zakon še bolj odstopal od svojega namena. Vsi navedeni poklici, razen poklicev s področja revidiranja, so na ravni EU neregulirani, tako da je pred vključitvijo teh poklicev v kateri koli zakon, potreben temeljit premislek. Prav tako bi bilo treba temeljito razmisliti o črtanju določb glede ocenjevanja vrednosti in delovanja Slovenskega inštituta za revizijo ter najti ustrezne rešitve. V primeru črtanja teh določb bi bilo treba sprejeti nov Zakon o revidiranju in ne samo novele zakona ter vključiti črtana področja v drug, najverjetneje poseben zakon. Glavni namen tokratne spremembe zakona je uskladitev slovenskega pravnega reda z evropsko zakonodajo, zlasti z Direktivo 2022/2464/EU, ki spreminja Direktivo 2006/43/ES in Uredbo 537/2014/EU. Predlagane spremembe presegajo zdajšnji namen spremembe zakona. *Odgovor na točki 4 in 5*Primarni zakon, ki bo določal, kdo bo opravljal storitve dajanja zagotovil o trajnostnosti, je Zakon o gospodarskih družbah in ne Zakon o revidiranju. Slednji le dopolnjuje uveljavljene določbe v Zakonu o gospodarskih družbah s podrobnejšo ureditvijo. Poleg tega je izdajanje dovoljenj za dajanje zagotovil o trajnostnosti enako kot v predlogih Zakona o gospodarskih družbah in Zakona o revidiranju urejeno v 6. členu Direktive2006/43/ES, pri čemer odstopanje ni mogoče. Predlog Slovenskega inštituta za revizijo Predlagano je, da Slovenski inštitut za revizijo ohrani vse pristojnosti na področju stroke notranje revizije, saj je nosilec te stroke v Sloveniji že od svoje ustanovitve leta 1993. *Odgovor*Slovenski inštitut za revizijo ni več pristojen za sprejemanje oziroma zagotavljanje prevodov pravil notranjega revidiranja, saj ima pravice zagotavljanja prevodov na tem delovnem področju Združenje notranjih revizorjev IIA – Slovenski inštitut. Predlog Banke SlovenijaPredlagana je uvedba omejitve skupnega trajanja revizijskega posla na deset let. V omejitev naj bodo vključeni začetni posel in nadaljnji obnovljeni posli. Po dokončanju poslov z najdaljšim dovoljenim trajanjem revizijska družba ne sme revidirati računovodskih izkazov iste družbe naslednja štiri leta. Predlog je pripravljen po zgledu besedila Uredbe 537/2014, ki se uporablja za osebe javnega interesa. *Odgovor*Predlog Banke Slovenije je podan v kontekstu, da bi bili k omejitvi skupnega trajanja revizijskega posla zavezani tudi naročniki revizije. Omejitev skupnega trajanja revizijskega posla je zadeva, ki veže revizijsko družbo in zagotavlja njeno neodvisnost.Predlogi Deloitte Slovenija1. Predlagano je, da bi storitve v imenu revizijske družbe lahko opravljala tudi oseba, ki je v delovnem razmerju za polni delovni čas v članici iste mreže kot revizijska družba. Obenem je predlagana dopolnitev, da je posamezne postopke mogoče zaupati drugim osebam pod pogojem, da so te osebe pogodbeno ali zakonsko zavezane k spoštovanju pravil neodvisnosti in varovanja podatkov revizijske družbe.2. Predlagana je dopolnitev, da člani strokovnega sveta ANR niso zaposleni v ANR in niso člani drugih organov oziroma komisij ANR.3. V državah članicah EU ni v navadi, da bi se kot pogoj za izdajo dovoljenja za opravljanje nalog pooblaščenega revizorja zahtevali priprava in predstavitev pisnega zaključnega dela. Takšno delo ne zagotavlja strokovne usposobljenosti kandidata, temveč pomeni samo nepotrebno administrativno, časovno in stroškovno breme. Ob tem se kaže širša pomanjkljivost ureditve podeljevanja potrdil o strokovnih znanjih v Zakonu o revidiranju, saj je regulacija tega področja v preveliki meri prepuščena avtonomnemu podzakonskemu urejanju z diskrecijskimi pristojnostmi posebnih teles, kot je strokovna komisija.4. Izpiti za pridobitev dovoljenja za opravljanje storitev revidiranja iz tretjih držav se praviloma ne priznavajo, za kar pa ni nobene ustrezne pravne ali strokovne podlage. Na podlagi teh nejasnosti v praksi pogosto ostanejo nepriznani izpiti iz jurisdikcij, kjer raven znanja in praktičnih izkušenj osebe s tam pridobljenim dovoljenjem nedvomno ustreza ali celo presega zahteve slovenskega sistema.*Odgovor na točko 1*Opredelitev mreže je široka, zaradi česar ni mogoče narediti nedvoumne razmejitve okoliščin, katere osebe bi lahko opravljale storitve v imenu revizijske družbe. Poleg tega iz predloga izhaja, da bi bil lahko pooblaščeni revizor zaposlen v članici mreže, ki ni revizijska družba/revizijsko podjetje, kar je precejšnji odmik od veljavne ureditve, po kateri se strokovnjaki na področju revidiranja združujejo predvsem v revizijski družbi in jih »sezonsko ne nabirajo« iz drugih podjetij.*Odgovor na točko 2*Ureditev v predlogu zakona je primerljiva z ureditvijo podobnih nadzornih agencij (AZN in ATVP), v katerih so tudi zaposleni lahko člani strokovnega sveta.*Odgovor na točki 3 in 4*Predlog zakona pomembno spreminja izobrazbene vstopne pogoje za pridobitev dovoljenja za opravljanje nalog pooblaščenega revizorja. Posledično se bodo prilagodili in spremenili zahtevani pogoji potrebnih dodatnih znanj v podzakonskih aktih, pri čemer bodo navedene problematike ustrezno obravnavane. Podrobnejše urejanje področja izobraževanja na ravni zakona ni potrebno.Predlogi KPMG SlovenijaPredlagano je, da se v Zakon o revidiranju vključi določba, po kateri potrebni stroški veščakov, ki jih je treba pritegniti k storitvam revidiranja, bremenijo naročnika teh storitev, veščake pa angažira revizijska družba.*Odgovor*Določba, ki je urejala storitve veščakov na predlagani način, je bila z ZRev-2A črtana. Iz pravil računovodenja in revidiranja namreč jasno izhaja, kaj so dolžnosti naročnika revidiranja pri pripravi računovodskih izkazov in kaj revizijske družbe pri njihovem revidiranju. Zato je pri pripravi novele ZRev-2A tudi prevladalo stališče, da se takšna določba iz zakona umakne, saj je naročniku revidiranja nalagala nekaj, kar ni bila njegova dolžnost. Načrtovanje vključevanja veščaka v proces revidiranja je naloga revizijske družbe, kar se odraža tudi v ceni revidiranja. Torej posledično breme revizorjevih veščakov na koncu praviloma nosi naročnik revidiranja.Predlogi podjetja 4E, pomoč pri upravljanju organizacij in obvladovanju prevar, d. o. o.1. Predlog zakona še vedno vključuje drugo poglavje, ki daje posebne pristojnosti Slovenskemu inštitutu za revizijo, kar po mnenju podjetja 4E ni sprejemljivo. Sporna se mu zdita uzakonjenje izvajalca izobraževanj, saj takšno uzakonjenje omejuje konkurenco, in določitev Slovenskega inštituta za revizijo za vodenje registrov. Predlagano je tudi, da se iz zakona črtajo vse določbe, ki so vezane na notranje revidiranje. 2. Področje notranje revizije ni enako regulirano kot področje obvezne revizije. Notranjo revizijo v javnem sektorju že opredeljujejo drugi zakoni in predpisi. Prav tako je notranja revizija v finančnem sektorju (v bankah, zavarovalnicah, borznoposredniških družbah in družbah za upravljanje) opredeljena s področnimi zakonodajami. Glede na navedeno je stališče stroke, da dodatno zakonsko urejanje notranjega revidiranja ni niti potrebno niti primerno.3. Izdaja dovoljenj za dajanje zagotovil o trajnostnosti omogoča le izdajo dovoljenj pooblaščenim revizorjem. S tem se obseg mogočih ponudnikov za dajanje zagotovil o trajnostnosti zoži samo na pooblaščene revizorje.*Odgovor na točki 1 in 2* Zakon o revidiranju je primarno namenjen ureditvi področij revidiranja in nadzora revidiranja. Področji ocenjevanja vrednosti in delovanja Slovenskega inštituta za revizijo vsebinsko v zakon ne spadata, vendar sta vključeni vanj. Vsi navedeni poklici, razen poklicev s področja revidiranja, so na ravni EU neregulirani, tako da je pred vključitvijo teh poklicev v kateri koli zakon potreben temeljit premislek. Prav tako bi bilo treba temeljito razmisliti o črtanju določb glede ocenjevanja vrednosti in delovanja Slovenskega inštituta za revizijo ter najti ustrezne rešitve. V primeru črtanja teh določb bi bilo treba sprejeti nov Zakon o revidiranju in ne samo novele zakona ter vključiti črtana področja v drug, najverjetneje poseben zakon.Glavni namen tokratne spremembe zakona je uskladitev slovenskega pravnega reda z evropsko zakonodajo, zlasti z Direktivo 2022/2464/EU, ki spreminja Direktivo 2006/43/ES in Uredbo 537/2014/EU. Predlagane spremembe presegajo zdajšnji namen spremembe zakona. *Odgovor na točko 3*Primarni zakon, ki določa, kdo bo opravljal storitve dajanja zagotovil o trajnostnosti, je Zakon o gospodarskih družbah in ne Zakon o revidiranju. Slednji le dopolnjuje uveljavljene določbe v Zakonu o gospodarskih družbah s podrobnejšo ureditvijo. Poleg tega je izdajanje dovoljenj za dajanje zagotovil o trajnostnosti enako kot v predlogih Zakona o gospodarskih družbah in Zakona o revidiranju urejeno v 6. členu Direktive2006/43/ES, pri čemer odstopanje ni mogoče. Predlog HITA, d. d.Podan je bil zadržek glede opredelitve subjekta javnega interesa v delu, ki se nanaša na druge pravne osebe, in posledično zaveze za revizijo teh pravnih oseb, če je tako določeno z drugim zakonom. *Odgovor*Opredelitev subjekta javnega interesa je črtana iz predloga zakona, saj bo to področje urejal Zakon o gospodarskih družbah. **8 PODATEK O ZUNANJEM STROKOVNJAKU OZIROMA PRAVNI OSEBI, KI JE SODELOVALA PRI PRIPRAVI PREDLOGA ZAKONA, IN ZNESKU PLAČILA ZA TA NAMEN**Za pripravo predloga zakona ni bila ustanovljena delovna skupina, v kateri bi sodelovali zunanji strokovnjaki. **9 NAVEDBA, KATERI PREDSTAVNIKI PREDLAGATELJA BODO SODELOVALI PRI DELU DRŽAVNEGA ZBORA IN DELOVNIH TELES*** Klemen Boštjančič, minister,
* mag. Saša Jazbec, državna sekretarka,
* Nikolina Prah, državna sekretarka,
* Gordana Pipan, državna sekretarka,
* mag. Katja Božič, državna sekretarka,
* Urška Cvelbar, generalna direktorica Direktorata za finančni sistem,
* Gregor Korošec, vodja Sektorja za zavarovalništvo in trg kapitala,
* mag. Andrej Žagar, sekretar.
 |
|  |

|  |
| --- |
|  |
| **II. BESEDILO ČLENOV****1. člen**V Zakonu o revidiranju (Uradni list RS, št. 65/08, 63/13 – ZS-K, 84/18 in 115/21) se v 1. členu besedilo spremeni tako, da se glasi: »Ta zakon ureja:1. revizijo ločenih ali konsolidiranih računovodskih izkazov, druge posle dajanja zagotovil in posle opravljanja dogovorjenih postopkov, ki se izvajajo na podlagi pravil revidiranja,
2. strokovna področja, povezana z revidiranjem,
3. nadzor nad revidiranjem in ocenjevanjem vrednosti ter
4. delovanje Slovenskega inštituta za revizijo in Agencije za javni nadzor nad revidiranjem.«.

**2. člen**Besedilo 2. člena se spremeni tako, da se glasi: »(1) S tem zakonom se v pravni red Republike Slovenije prenaša Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi Direktive Sveta 84/253/EGS (UL L št. 157 z dne 9. 6. 2006, str. 87), zadnjič spremenjena z Direktivo (EU) 2023/2864 Evropskega parlamenta in Sveta z dne 13. decembra 2023 o spremembi nekaterih direktiv glede vzpostavitve in delovanja evropske enotne točke dostopa (UL L št. 2023/2864 z dne 20. 12. 2023), (v nadaljnjem besedilu: Direktiva 2006/43/ES). (2) S tem zakonom se ureja izvajanje Uredbe 537/2014/EU Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L št. 158 z dne 27. 5. 2014, str. 77), zadnjič spremenjena z Uredbo (EU) Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023), (v nadaljnjem besedilu: Uredba 537/2014/EU).«.**3. člen**3. člen se spremeni tako, da se glasi:**»3. člen****(pomen izrazov)**Izrazi, uporabljeni v tem zakonu, pomenijo:1. »Agencija za javni nadzor nad revidiranjem« (v nadaljnjem besedilu: Agencija) je javna agencija s pravicami, obveznostmi in odgovornostmi, določenimi v tem zakonu in zakonu, ki ureja javne agencije.2. »Dajanje zagotovila o trajnostnosti« je dajanje zagotovila o zanesljivosti poročila o trajnostnosti ali konsolidiranega poročila o trajnostnosti z izvajanjem postopkov, katerih rezultat je sklep z zagotovilom poročanja o trajnostnosti revizijske družbe v skladu z zakonom, ki ureja gospodarske družbe. 3. »Domača oseba« je pravna oseba, ki ima sedež na ozemlju Republike Slovenije, in fizična oseba, ki ima stalno bivališče na ozemlju Republike Slovenije.4. »Drugi posli dajanja zagotovil« so posli preiskovanja in drugi posli dajanja zagotovil, vključno z dajanjem zagotovil o trajnostnosti, ki se opravijo v skladu s pravili revidiranja.5. »Država članica gostiteljica« je država članica, v kateri želi zakoniti revizor, ki ima dovoljenje v matični državi članici, pridobiti dovoljenje njenega pristojnega organa, ali država članica, v kateri želi biti revizijsko podjetje, ki ima dovoljenje v matični državi članici, registrirano ali je registrirano v skladu s pogoji njenega pristojnega organa.6. »Ključni revizijski partner ali partnerka« (v nadaljnjem besedilu: ključni revizijski partner) je partner ali več partnerjev, zadolženih za posle, ki je:* pooblaščeni revizor ali več pooblaščenih revizorjev, ki ga ali jih revizijska družba imenuje za posamezni revizijski posel kot glavnega odgovornega ali glavne odgovorne za izvajanje obvezne revizije v imenu revizijske družbe in ki podpiše ali podpišejo revizorjevo poročilo; ali
* v primeru revizije skupine pooblaščeni revizor ali več pooblaščenih revizorjev, ki jih revizijska družba imenuje kot glavnega odgovornega ali glavne odgovorne za izvajanje obvezne revizije na ravni skupine in ki podpiše ali podpišejo revizorjevo poročilo skupine; ali
* pooblaščeni revizor ali več pooblaščenih revizorjev, ki podpiše ali podpišejo revizorjevo poročilo.

7. »Ključni trajnostni partner ali partnerka« (v nadaljnjem besedilu: ključni trajnostni partner) je partner ali več partnerjev, zadolženih za posle, ki je pooblaščeni revizor ali več pooblaščenih revizorjev, ki ga ali jih revizijska družba imenuje za posamezni posel dajanja zagotovil o trajnostnosti kot glavnega odgovornega ali glavne odgovorne za izvajanje zagotovil o trajnostnosti v imenu revizijske družbe. 8. »Kvalificirani delež« je posredno ali neposredno imetništvo poslovnega deleža, delnic ali drugih pravic v pravni osebi, na podlagi katerih ima imetnik:* najmanj 10-odstotni delež glasovalnih pravic ali najmanj 10-odstotni delež v kapitalu ali
* delež glasovalnih pravic ali delež v kapitalu te pravne osebe, ki je manjši od 10 odstotkov, vendar imetniku že ta delež omogoča izvajanje pomembnega vpliva na upravljanje te pravne osebe.

9. »Matična država članica« je država članica, v kateri je zakoniti revizor ali revizijsko podjetje pridobil ali pridobilo dovoljenje pristojnega organa.10. »Mednarodni računovodski standardi« so Mednarodni računovodski standardi, Mednarodni standardi računovodskega poročanja in pripadajoče razlage, poznejše spremembe teh standardov in pripadajoče razlage, ki jih je izdal ali sprejel Odbor za mednarodne računovodske standarde in kot jih je sprejela in objavila Evropska unija.11. »Mednarodni revizijski standardi« so Mednarodni standardi revidiranja, mednarodni standardi obvladovanja kakovosti in drugi povezani standardi, ki jih izda Mednarodna zveza računovodskih strokovnjakov prek Odbora za Mednarodne standarde revidiranja in dajanja zagotovil, ki so pomembni za obvezno revizijo.12. »Mreža« je večja organizacijska struktura, ki je:* namenjena sodelovanju in v katero spada pooblaščeni revizor ali revizijsko podjetje in je
* usmerjena k skupni delitvi dobička ali stroškov ali ima skupno lastništvo, nadzor ali upravo, skupne usmeritve in postopke obvladovanja kakovosti, skupno poslovno strategijo, skupno uporabo znamke ali pomembnega dela strokovnih virov.

13. »Naložba v posamezno osebo« je:* neposredno imetništvo poslovnega deleža, delnic oziroma drugih pravic, na podlagi katerih pridobi imetnik glasovalne pravice ali deleže v kapitalu te osebe, ali
* neposredno imetništvo vrednostnih papirjev, katerih izdajatelj je ta oseba, ali
* terjatev do te osebe na podlagi posojila, depozita ali drugih pravnih poslov, ki so po svojem ekonomskem namenu enaki posojilu oziroma depozitu.

14. »Neaktivni revizor« je vsaka fizična oseba, ki med sodelovanjem pri upravljanju sistema javnega nadzora in v treh letih neposredno pred tem sodelovanjem ni izvajala obveznih revizij, ni imela volilnih pravic v revizijski družbi, ni bila članica organov vodenja ali nadzora revizijske družbe in ni bila zaposlena v revizijski družbi ali kako drugače povezana s katero koli revizijsko družbo.15. »Neodvisni ponudniki storitev dajanja zagotovil« so organi, ki so v skladu z Uredbo (ES) št. 765/2008 Evropskega parlamenta in Sveta z dne 9. julija 2008 o določitvi zahtev za akreditacijo in nadzor trga v zvezi s trženjem proizvodov ter razveljavitvi Uredbe (EGS) št. 339/93 (UL L št. 218 z dne 13. 8. 2008, str. 30–47), zadnjič spremenjeno z Uredbo (EU) 2019/1020 Evropskega parlamenta in Sveta z dne 20. junija 2019 o nadzoru trga in skladnosti proizvodov ter spremembi Direktive 2004/42/ES in uredb (ES) št. 765/2008 in (EU) št. 305/2011 (UL L št. 169 z dne 25. 6. 2019, str. 1–44) akreditirani, da na podlagi omejenega zagotovila izrazijo mnenje glede skladnosti poročanja o trajnostnosti v skladu z Direktivo 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L št. 182 z dne 29. 6. 2013, str. 19–76), zadnjič spremenjeno z Direktivo (EU) 2024/1306 Evropskega parlamenta in Sveta z dne 29. aprila 2024 o spremembi Direktive 2013/34/EU glede rokov za sprejetje standardov poročanja o trajnostnosti za nekatere sektorje in nekatera podjetja iz tretjih držav (UL L št. 2024/1306 z dne 8. 5. 2024, str. 1–3; v nadaljnjem besedilu: Direktiva 2013/34/EU), in glede izpolnjevanja zahtev glede poročanja iz člena 8 Uredbe (EU) 2020/852 Evropskega parlamenta in Sveta z dne 18. junija 2020 o vzpostavitvi okvira za spodbujanje trajnostnih naložb ter spremembi Uredbe (EU) 2019/2088 (UL L št. 198 z dne 22. 6. 2020, str. 13–43), zadnjič spremenjene s Popravkom (UL L št. 90104 z dne 15. 2. 2024, str. 1; v nadaljnjem besedilu: Uredba (EU) 2020/852). 16. »Obvezna revizija« je revizija ločenih ali konsolidiranih računovodskih izkazov, če jo zahteva zakonodaja, in revizija, izvedena na zahtevo podjetij, ki niso zavezana k obvezni reviziji.17. »Ocenjevalec kakovosti posla« je pooblaščeni revizor, ki ne sodeluje pri izvajanju ocenjevanega posla, ali skupina, v kateri je vsaj en pooblaščeni revizor in nihče ne sodeluje pri izvajanju ocenjevanega posla.18. »Ocenjevanje kakovosti posla« je postopek, v katerem ocenjevalec kakovosti posla pred izdajo revizorjevega poročila oceni, ali so bili priprava mnenja in sklepi, ki jih je ključni revizijski partner oziroma so jih ključni revizijski partnerji podali v osnutkih teh poročil, ustrezni.19. »Ocenjevanje vrednosti« je aktivnost, ki jo izvaja pooblaščeni ocenjevalec v skladu s pravili ocenjevanja vrednosti, da bi določil oceno vrednosti podjetja, nepremičnine ali strojev in opreme za računovodsko poročanje ter druge namene ocenjevanja vrednosti.20. »Oseba države članice« je pravna oseba, ki ima sedež na ozemlju države članice, in fizična oseba, ki ima stalno bivališče na ozemlju države članice.21. »Osebni podatek« je osebni podatek, kot je določen v 1. točki 4. člena Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str. 1), zadnjič popravljene s Popravkom (UL L št. 127 z dne 23. 5. 2018, str. 2; v nadaljnjem besedilu: Splošna uredba).22. »Ožji družinski član« pomeni osebo, ki je v razmerju do druge osebe:* njen zakonec ali oseba, s katero živi v življenjski skupnosti, ki ima po zakonu enake pravne posledice kot zakonska zveza;
* otrok te osebe ali osebe iz prejšnje alineje;
* varovanec po zakonu, ki ureja zakonsko zvezo in družinska razmerja;
* eden od staršev te osebe ali osebe iz prve alineje te točke.

23. »Partner« je vsak posameznik s pooblastilom, da zaveže revizijsko družbo k izvedbi posla izvajanja storitev revidiranja.24. »Podružnica revizijskega podjetja« je vsako podjetje ne glede na njegovo pravno obliko, ki je z revizijskim podjetjem povezano s skupnim lastništvom, nadzorom ali upravljanjem.25. »Poklicna nezaupljivost« pomeni odnos, ki vključuje kritično razmišljanje, pozorno na okoliščine, ki lahko kažejo na morebitno napačno navedbo zaradi napake ali prevare, in kritično oceno revizijskih dokazov.26. »Pooblaščeni ocenjevalec ali ocenjevalka vrednosti« (v nadaljnjem besedilu: pooblaščeni ocenjevalec) je fizična oseba s strokovnim nazivom pooblaščeni ocenjevalec vrednosti podjetij, nepremičnin oziroma strojev in opreme, ki ima v skladu s tem zakonom veljavno dovoljenje za opravljanje nalog pooblaščenega ocenjevalca.27. »Pooblaščeni revizor ali revizorka« (v nadaljnjem besedilu: pooblaščeni revizor) je zakoniti revizor, ki ima v skladu s tem zakonom veljavno dovoljenje za opravljanje nalog pooblaščenega revizorja.28. »Poročanje o trajnostnosti« je poročanje o trajnostnosti, kot je opredeljeno v 70.c in 70.č členu Zakona o gospodarskih družbah (Uradni list RS, št. 65/09 – uradno prečiščeno besedilo, 33/11, 91/11, 32/12, 57/12, 44/13 – odl. US, 82/13, 55/15, 15/17, 22/19 – ZPosS, 158/20 – ZIntPK-C, 18/21, 18/23 – ZDU-1O in 75/23). 29. »Posli opravljanja dogovorjenih postopkov« so storitve revizijske narave, opravljene na podlagi dogovora med revizijsko družbo in drugo stranko, kot so opredeljeni v pravilih Mednarodne zveze računovodskih strokovnjakov.30. »Posredni imetnik delnic, poslovnih deležev ali drugih pravic, ki zagotavljajo udeležbo pri upravljanju ali v kapitalu«, je oseba, za račun katere je druga oseba kot neposredni imetnik pridobila te delnice, poslovne deleže ali druge pravice, ki zagotavljajo udeležbo pri upravljanju. Šteje se, da je posamezna oseba posredni imetnik delnic, poslovnih deležev oziroma drugih pravic, ki zagotavljajo udeležbo pri upravljanju, ali drugih vrednostnih papirjev, katerih neposredni imetnik je s to osebo povezana oseba.31. »Povezane osebe« so pravno samostojne osebe, ki so med seboj upravljavsko, kapitalsko ali kako drugače povezane tako, da zaradi navedenih povezav skupno oblikujejo poslovno politiko in delujejo usklajeno z namenom doseganja skupnih poslovnih ciljev, oziroma tako, da ima ena oseba možnost usmerjati drugo ali bistveno vplivati nanjo pri odločanju o financiranju in poslovanju, oziroma tako, da poslovanje ene osebe oziroma njeni rezultati poslovanja lahko pomembno vplivajo na poslovanje oziroma rezultate poslovanja druge osebe. Za povezane osebe se štejejo zlasti osebe, ki so med seboj povezane:* kot ožji družinski člani;
* tako, da je ena oseba oziroma osebe, ki se štejejo za povezane po drugih alinejah te točke, skupaj, posredno ali neposredno udeležena v drugi osebi. Posamezna oseba je udeležena v drugi osebi, če je posredno ali neposredno imetnik poslovnega deleža, delnic oziroma drugih pravic, na podlagi katerih je udeležena pri upravljanju druge osebe oziroma v kapitalu druge osebe z najmanj 20-odstotnim deležem;
* tako, da je v obeh osebah udeležena ista oseba oziroma osebe, ki se štejejo za povezane po drugih alinejah te točke;
* tako, da tvorijo koncern po zakonu, ki ureja gospodarske družbe;
* kot člani poslovodstva ali nadzornega sveta oziroma zaposleni na podlagi pogodbe o zaposlitvi, za katero ne velja tarifni del kolektivne pogodbe, z družbo, v kateri opravljajo to funkcijo oziroma v kateri so zaposleni, in ožji družinski člani teh oseb.

32. »Pravila Mednarodne zveze računovodskih strokovnjakov« so Mednarodni standardi revidiranja in drugi mednarodni standardi, okvirna določila, kodeks etike in mednarodna obvestila za revizijsko prakso, ki jih izdaja Mednarodna zveza računovodskih strokovnjakov in so povezani z revidiranjem ter se uporabljajo od zagotovitve njihovega prevoda in objave.33. »Pravila revidiranja« so pravila s področja revidiranja, ki jih sprejme Evropska komisija, Mednarodna zveza računovodskih strokovnjakov, in druga pravila, ki jih določa Agencija. 34. »Preiskava« je nadzorni postopek, katerega namen je usmerjen pregled posameznega področja delovanja subjekta nadzora. Opravi se s smiselno uporabo splošnih določb o nadzoru. 35. »Prijavitelj« je oseba, ki Agenciji poroča domnevne ali dejanske kršitve določb tega zakona.36. »Pristojni organ« je organ, določen s predpisi, ki je pooblaščen za pravno ureditev ali nadzor zakonitih revizorjev in revizijskih podjetij ali posebnih vidikov ureditve ali nadzora.37. »Revidiranje« pomeni revizijo ločenih ali konsolidiranih računovodskih izkazov, druge posle dajanja zagotovil in posle opravljanja dogovorjenih postopkov, ki se izvajajo na podlagi pravil revidiranja.38. »Revizija ločenih računovodskih izkazov ali konsolidiranih računovodskih izkazov« je preizkušanje in ocenjevanje računovodskih izkazov ter podatkov in metod, uporabljenih pri njihovem sestavljanju, in na podlagi tega dajanje neodvisnega strokovnega mnenja o tem, ali računovodski izkazi v vseh pomembnih pogledih podajajo resničen in pošten prikaz finančnega stanja in poslovnega izida pravne osebe v skladu s primernim okvirom računovodskega poročanja.39. »Revizijska družba« je revizijsko podjetje, organizirano kot gospodarska družba s sedežem v Republiki Sloveniji, ki ima za opravljanje storitev revidiranja dovoljenje Agencije.40. »Revizijski spis« je ena ali več map ali drugačnih fizičnih ali elektronskih sredstev za shranjevanje, ki vsebujejo revizijsko dokumentacijo za posel revidiranja.41. »Revizijski subjekt tretje države« je subjekt tretje države, ki ne glede na svojo pravno obliko izvaja revizije ločenih ali konsolidiranih računovodskih izkazov oziroma daje zagotovila o trajnostnosti, razen subjekta, ki je registriran kot revizijsko podjetje v eni od držav članic, za kar ima dovoljenje pristojnega organa v državi članici gostiteljici. 42. »Revizijsko podjetje« je pravna oseba ali kateri koli drug subjekt, ne glede na svojo pravno obliko, ki ima dovoljenje pristojnega organa države članice za opravljanje obveznih revizij in, kadar je to ustrezno, dajanje zagotovil o trajnostnosti. 43. »Revizor skupine« je pooblaščeni revizor ali revizijska družba, ki izvaja obvezno revizijo konsolidiranih računovodskih izkazov ali, kadar je to ustrezno, dajanje zagotovila o trajnostnosti. 44. »Revizor tretje države« je fizična oseba, ki izvaja revizije ločenih ali konsolidiranih računovodskih izkazov oziroma dajanje zagotovil o trajnostnosti družbe iz tretje države, razen oseb, ki so registrirane kot zakoniti revizorji v eni od držav članic, za kar imajo dovoljenje pristojnega organa v državi članici gostiteljici. 45. »Revizorjevo poročilo« je poročilo, ki ga izda revizijska družba.46. »Revizorjevo poročilo o računovodskih izkazih« je poročilo, pripravljeno v skladu z Direktivo 2013/34/EU, ki ga je izdala revizijska družba. 47. »Revizorjevo poročilo o dajanju zagotovil o trajnostnosti« je poročilo, pripravljeno v skladu s 40.a in 43. členom tega zakona, ki ga je izdala revizijska družba. 48. »Slovenski inštitut za revizijo« (v nadaljnjem besedilu: Inštitut) je nosilec javnih pooblastil, kot jih določajo ta in drugi zakoni.49. »Standardi dajanja zagotovil o trajnostnosti« so standardi, ki jih izda Evropska komisija in ki določajo postopke, ki jih pooblaščeni revizorji in revizijske družbe izvedejo za oblikovanje sklepov o dajanju zagotovil o trajnostnosti, vključno z načrtovanjem poslov, upoštevanjem tveganj in odzivom na tveganja, ter vrsta sklepov, ki se vključijo v poročilo o dajanju zagotovil o trajnostnosti ali, kadar je to ustrezno, revizorjevo poročilo.50. »Strokovnjak« je fizična oseba, ki ima posebno strokovno znanje o finančnih trgih, računovodskem poročanju, revidiranju, dajanju zagotovil o trajnostnosti in drugih področjih, pomembnih za preglede, vključno z zakonitimi revizorji, ki izvajajo revizije.51. »Tretja država« je država, ki ni članica Evropske unije.52. »Tretja oseba« je pravna oseba, ki ima sedež na ozemlju tretje države, in fizična oseba, ki ima stalno bivališče na ozemlju tretje države.53. »Udeležba« je posredno ali neposredno imetništvo poslovnega deleža, delnic ali drugih pravic v določeni pravni osebi, na podlagi katerih ima imetnik najmanj 20-odstotni delež glasovalnih pravic ali najmanj 20-odstotni delež v kapitalu.54. »Veščak revizorja« (v nadaljnjem besedilu: veščak) je posameznik ali organizacija, ki ima poglobljeno znanje na področju, različnem od računovodstva ali revidiranja .55. »Zakoniti revizor ali revizorka« (v nadaljnjem besedilu: zakoniti revizor) je fizična oseba, ki ima veljavno dovoljenje pristojnega organa države članice Evropske unije (v nadaljnjem besedilu: država članica) za opravljanje obveznih revizij oziroma dajanja zagotovil o trajnostnosti.«. **4. člen**V 4. členu se prvi odstavek spremeni tako, da se glasi:»(1) Revidiranje poteka na način, določen s tem zakonom ter drugimi zakoni, ki urejajo revidiranje pravnih oseb, in predpisi, izdanimi na njihovi podlagi.«.Za prvim odstavkom se doda nov drugi odstavek, ki se glasi:»(2) Dajanje zagotovil o trajnostnosti poteka na način, določen s tem zakonom in drugimi zakoni, ki urejajo dajanje zagotovil o trajnostnosti, in predpisi, izdanimi na njihovi podlagi.«. V dosedanjem drugem odstavku, ki postane tretji odstavek, se črta besedilo », ki niso predpisi,«. Dosedanji tretji odstavek postane četrti odstavek. **5. člen**5. člen se spremeni tako, da se glasi:**»5. člen****(opravljanje storitev revidiranja)**(1) Storitve revidiranja lahko opravlja samo revizijska družba.(2) Storitve revidiranja lahko v imenu revizijske družbe opravljajo samo pooblaščeni revizorji, ki so s to revizijsko družbo v delovnem razmerju za poln delovni čas. (3) Ne glede na določbo prvega in drugega odstavka tega člena lahko storitve dajanja zagotovil o trajnostnosti opravlja le revizijska družba, ki ima dovoljenje za opravljanje storitev dajanja zagotovil o trajnostnosti, v njenem imenu pa le pooblaščeni revizor, ki je s to revizijsko družbo v delovnem razmerju za poln delovni čas in ima dovoljenje za dajanje zagotovil o trajnostnosti.(4) Revizijske družbe smejo izvajanje posameznih postopkov revidiranja poveriti tudi drugim osebam, pod pogojem, da zanje veljajo pravila neodvisnosti in varovanja podatkov revizijske družbe ter je njihovo delo skrbno načrtovano in nadzirano s strani pooblaščenega revizorja oziroma pooblaščenih revizorjev, ki odgovarjajo za revizorjevo poročilo.(5) Obvezne revizije lahko opravlja tudi revizijsko podjetje ali revizijski subjekt tretje države ob izpolnjevanju pogojev iz tega zakona.(6) Določbe drugega in tretjega odstavka tega člena o polnem delovnem času ne vplivajo na pravice delavcev do opravljanja dela s krajšim delovnim časom, ki so določene v področnih zakonih, jih ne zmanjšujejo ali ne omejujejo, če je obseg dela v revizijski družbi enak ali višji od obsega koriščenja pravice iz drugega zakona.«.**6. člen**V 9. členu se v prvem odstavku napovedni stavek spremeni tako, da se glasi: »Inštitut je nadzorni organ na področju ocenjevanja vrednosti. Opravlja tudi naloge in pristojnosti na drugih strokovnih področjih, povezanih z revidiranjem. Njegove naloge in pristojnosti so:«. V 1. točki se tretja alineja črta.Za 1. točko se doda nova 2. točka, ki se glasi:»2. sprejema in objavlja pravila notranjega revidiranja;«.Dosedanje 2. do 7. točka postanejo 3. do 8. točka.V dosedanji 8. točki, ki postane 9. točka, se število »6« nadomesti s številom »7«.**7. člen**V 16. členu se v prvem odstavku v drugi alineji na koncu doda besedilo »in odloča o ukrepih nadzora pooblaščenim ocenjevalcem, kadar ti ne izvajajo nalog ocenjevanja vrednosti pri subjektih, zavezanih k obvezni reviziji«.**8. člen**V 19. členu se v tretjem odstavku beseda »agencije« zapiše z veliko začetnico. Za tretjim odstavkom se doda nov, četrti odstavek, ki se glasi:»(4) Predsednik in člani strokovnega sveta so upravičeni do sejnin in povračil stroškov, ki jih enkrat letno določi strokovni svet Agencije na obrazložen predlog predsednika strokovnega sveta. Stroški iz prejšnjega stavka ne smejo presegati stroškov, ki nastanejo oziroma za katere je utemeljeno pričakovati, da bodo nastali, zaradi opravljanja funkcije člana strokovnega sveta. Člani strokovnega sveta, ki so z Agencijo v delovnem razmerju, opravljajo svoje delo v okviru strokovnega sveta Agencije izven svojega rednega delovnega časa. Na predlog strokovnega sveta iz prvega stavka tega odstavka poda soglasje minister, pristojen za finance.«.**9. člen**Besedilo 20. člena se spremeni tako, da se glasi:»(1) Za direktorja Agencije in člana strokovnega sveta je lahko imenovana oseba z ugledom neodvisnega strokovnjaka, ki: 1. ima ustrezna znanja s področja revidiranja,
2. ima najmanj izobrazbo ekonomske ali pravne smeri, pridobljeno po študijskem programu druge stopnje, oziroma izobrazbo ekonomske ali pravne smeri, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven,
3. je najmanj osem let opravljala delo na teoretičnih ali praktičnih področjih računovodstva, revidiranja, financ ali prava,
4. ni zaposlena v Inštitutu in ni član katerega koli organa Inštituta,
5. vsaj tri leta pred imenovanjem ni izvajala revidiranja, ni imela volilnih pravic v revizijskem podjetju, ni bila članica upravnega ali poslovodnega telesa revizijskega podjetja in ni bila zaposlena v revizijskem podjetju ali kako drugače povezana z njim,
6. ni pravnomočno obsojena za kaznivo dejanje zoper premoženje oziroma gospodarstvo ali je kazen izbrisana iz kazenskih evidenc.

(2) Poleg zahtev iz prvega odstavka tega člena mora biti oseba, ki bo imenovana za direktorja Agencije, pooblaščeni revizor ter mora izkazati vodstvene in organizacijske sposobnosti.«.**10. člen**V 21. členu se v prvem odstavku 1. točka spremeni tako, da se glasi: »1. z opravljanjem nalog člana v organih vodenja in nadzora revizijskih družb,«. V drugem odstavku se beseda »direktor« nadomesti z besedo »zaposleni«. **11. člen**V 25. členu se v prvem odstavku beseda »devet« nadomesti z besedo »pet«.Tretji in četrti odstavek se spremenita tako, da se glasita: »(3) Druge člane oziroma članice predlaga v imenovanje minister, pristojen za finance, na podlagi javnega natečaja za zbiranje predlogov mogočih kandidatov za člana sveta Agencije. Od drugih članov morata imeti vsaj dva dovoljenje za opravljanje nalog pooblaščenega revizorja.(4) Strokovni svet opravlja naslednje naloge: 1. odloča o soglasjih, ukrepih nadzora in drugih posamičnih zadevah, o katerih v skladu z zakonom odloča Agencija, če v tem ali v drugem zakonu ni določeno drugače;
2. sprejema predpise, kadar zakon določa, da tak akt sprejme Agencija;
3. sprejema poslovnik Agencije;
4. sprejema letni načrt dela Agencije s finančnim načrtom;
5. sprejema letno poročilo Agencije;
6. sprejema obdobna poročila o delu Agencije in strategije;
7. daje načelna mnenja k posameznim zadevam, o katerih odloča direktor;
8. obravnava splošna vprašanja glede kakovosti revidiranja;
9. proučuje pobude drugih nadzornih organov in zainteresiranih oseb za izboljšanje in razvoj kakovosti računovodskega poročanja in revidiranja;
10. obravnava druga strokovna vprašanja s področja pristojnosti dela Agencije.«.

**12. člen**V 29. členu se prvi odstavek spremeni tako, da se glasi:»(1) Agencija sprejema letni načrt dela s finančnim načrtom ter letno poročilo Agencije. Šteje se, da sta letni načrt dela s finančnim načrtom ter letno poročilo Agencije potrjena, ko minister, pristojen za finance, k posameznemu dokumentu izda soglasje. Letno poročilo Agencija po potrditvi objavi na svojih spletnih straneh.«.**13. člen**V 32. členu se prvi odstavek spremeni tako, da se glasi:»(1) Agencija:1. zagotavlja slovenske prevode Mednarodnih revizijskih standardov;
2. sprejema druga pravila revidiranja, zajeta v hierarhijo pravil revidiranja;
3. sprejema hierarhijo pravil revidiranja;
4. določa strokovna znanja in izkušnje, potrebne za opravljanje nalog pooblaščenega revizorja, ter strokovna znanja in izkušnje, potrebne za dajanje zagotovil o trajnostnosti, ter preizkuse strokovnih znanj;
5. organizira izobraževanja za pridobitev znanj iz 4. točke tega odstavka;
6. izvaja preizkuse strokovnih znanj iz 4. točke tega odstavka;
7. izdaja dovoljenja za opravljanje dejavnosti revidiranja in za dajanje zagotovil o trajnostnosti ter nalog pooblaščenega revizorja in nalog dajanja zagotovil o trajnostnosti pooblaščenim revizorjem v skladu s tem zakonom ter opravi registracijo revizijskih podjetij in revizijskih subjektov tretjih držav;
8. organizira stalno dodatno strokovno izobraževanje pooblaščenih revizorjev; in
9. zagotavlja kakovost dela pooblaščenih revizorjev in revizijskih družb.«.

**14. člen**V 33. členu se prvi odstavek spremeni tako, da se glasi: »(1) Agencija opravlja javni nadzor nad delom pooblaščenih ocenjevalcev, kadar ti izvajajo naloge ocenjevanja vrednosti za naročnike, zavezane k obvezni reviziji, ali je predmet ocenjevanja vrednosti v lasti subjekta, zavezanega k obvezni reviziji, ali je ocenjevani subjekt zavezan k obvezni reviziji.«. **15. člen**V 34. členu se naslov spremeni tako, da se za besedo »revizije« doda besedilo »računovodskih izkazov in dajanja zagotovil o trajnostnosti«.Prvi odstavek se spremeni tako, da se glasi: »(1) Agencija sodeluje z nadzornimi organi držav članic pri zbliževanju razlik v izobraževanju, ki ga organizira ali priznava v postopku izdaje dovoljenj za opravljanje nalog pooblaščenega revizorja in dajanja zagotovil o trajnostnosti, ob upoštevanju razvoja stroke in drugih strokovnih področij, povezanih z revidiranjem.«.V tretjem odstavku se pred piko doda besedilo: »in dajanjem zagotovil o trajnostnosti«.**16. člen**V 35. členu se prvi in drugi odstavek spremenita tako, da se glasita: »(1) Agencija lahko pristojnim organom tretje države na njihovo zahtevo po načelu vzajemnosti pošlje revizijsko dokumentacijo oziroma dokumentacijo v zvezi z dajanjem zagotovil o trajnostnosti, ki jo je pridobila od pooblaščenih revizorjev ali revizijskih družb, in poročila o nadzorih oziroma preiskavah Agencije, če:* je zahtevana dokumentacija povezana z obvezno revizijo družb oziroma dajanjem zagotovil o trajnostnosti, ki so izdale vrednostne papirje v tretji državi ali pa so sestavni deli skupine, ki sestavlja obvezne konsolidirane računovodske izkaze v tretji državi;
* pristojni organi zadevne tretje države izpolnjujejo zahteve o ustreznosti, ki jih določi Evropska komisija;
* ima Agencija sklenjen dogovor s pristojnim organom tretje države po načelu vzajemnosti;
* je prenos osebnih podatkov v tretjo državo v skladu s predpisi, ki urejajo varstvo osebnih podatkov.

(2) Dogovor iz tretje alineje prejšnjega odstavka mora vsebovati:1. obveznost obrazložitve namena zahteve po revizijski dokumentaciji oziroma dokumentaciji v zvezi z dajanjem zagotovil o trajnostnosti;2. dolžnost varovanja zaupnih podatkov za osebe, ki so ali so bile zaposlene pri pristojnih organih tretje države;3. zaščito poslovnih interesov revidiranega subjekta, vključno z varovanjem intelektualne lastnine v skladu z zakoni, ki urejajo industrijsko lastnino, avtorsko in sorodne pravice ter topografije polprevodniških vezij;4. zahtevo, da lahko pristojni organi tretje države uporabljajo revizijsko dokumentacijo oziroma dokumentacijo v zvezi z dajanjem zagotovil o trajnostnosti le za izvajanje javnega nadzora, zagotavljanje kakovosti in preiskav, ki so primerljive pristojnostim Agencije po tem zakonu;5. določbo, da se zahteve pristojnih organov tretje države po dokumentaciji zavrnejo, če:* bi pošiljanje teh delovnih papirjev ali dokumentov lahko škodovalo suverenosti, varnosti ali javnemu redu Evropske unije ali Republike Slovenije,
* so se v Republiki Sloveniji za ista dejanja in proti istim osebam že začeli sodni postopki ali
* je Agencija za ista dejanja in proti osebam iz prejšnje alineje že izrekla pravnomočno odločbo;

6. ustrezne zaščitne ukrepe glede osebnih podatkov in pogoj, da imajo posamezniki, na katere se nanašajo osebni podatki, na voljo izvršljive pravice in učinkovita pravna sredstva v skladu s 46. členom Splošne uredbe, če za zadevno tretjo državo Evropska komisija ni sprejela odločitve, da ta tretja država, eden ali več sektorjev v tej tretji državi zagotavlja ustrezno raven varstva osebnih podatkov.«.Četrti odstavek se spremeni tako, da se glasi:»(4) Agencija lahko od pristojnih organov tretje države zahteva dodatno dokumentacijo v zvezi z revizijskim delom oziroma v zvezi z dajanjem zagotovil o trajnostnosti, ki ga je za namen revizije skupine iz 43. člena tega zakona opravil kateri koli revizijski subjekt tretje države ali revizor tretje države.«.**17. člen**37. člen se spremeni tako, da se glasi:**»37. člen****(dolžnost pravne osebe, v kateri se opravlja revidiranje)**(1) Poslovodstvo pravne osebe, pri kateri poteka revidiranje, pošlje revizijski družbi vso zahtevano dokumentacijo in ji omogoči vpogled v poslovne knjige, spise in računalniške zapise. Revizijski družbi pravna oseba v okviru običajnega poslovnega časa omogoči dostop do poslovnih prostorov.(2) Za izvajanje revizije pravna oseba revizijski družbi zagotovi ustrezne prostore in opremo za delo. Če so bili opravljeni vnosi podatkov z uporabo računalniške obdelave, pravna oseba na lastne stroške v primernem roku revizijski družbi zagotovi pripomočke, ki so potrebni za branje dokumentacije, in če je treba, berljive trajne izpise v potrebnem številu kopij.(3) Družba, ki je zavezana k revidiranju računovodskih izkazov v skladu z določbami zakona, ki ureja gospodarske družbe, mora imenovati revizijsko družbo najmanj za obdobje treh let.(4) Pravna oseba lahko razreši revizijsko družbo, ki opravlja obvezno revizijo njenih računovodskih izkazov oziroma dajanje zagotovil o trajnostnosti, le na podlagi utemeljenih razlogov. Različna mnenja o računovodskih obravnavah, revizijskih postopkih oziroma postopkih poročanja o trajnostnosti ali dajanja zagotovil o trajnostnosti niso utemeljeni razlogi za razrešitev. Pravna oseba pisno obvesti Agencijo o razrešitvi ali o odstopu revizijske družbe v obdobju, za katero je veljalo imenovanje, in ustrezno pojasni razloge za razrešitev ali odstop v 15 dneh od razrešitve ali odstopa.(5) Prepovedane so vse pogodbene klavzule, ki omejujejo izbiro glede imenovanja revizijske družbe, ki bo izvedla obvezno revizijo, ali dajanje zagotovil o trajnostnosti te pravne osebe, na nekatere kategorije ali sezname revizijskih družb. Vse takšne klavzule so nične.(6) Če revizijska družba popravi revizorjevo poročilo o obvezni reviziji ali poročilo dajanja zagotovil o trajnostnosti, poslovodstvo revidirane pravne osebe zagotovi javno objavo popravljenega revizorjevega poročila oziroma popravljenega poročila dajanja zagotovil o trajnostnosti.(7) Pri obveznih revizijah in dajanju zagotovil o trajnostnosti subjektov javnega interesa lahko razrešitev revizijske družbe pri pristojnem sodišču na podlagi utemeljenih razlogov zahtevajo: * delničarji, ki zastopajo 5 odstotkov ali več glasovalnih pravic ali delniškega kapitala;
* drugi organi revidiranih subjektov, če tako določa zakon, ki ureja njihovo poslovanje, ali
* pristojni organi iz prvega ali drugega odstavka 20. člena Uredbe 537/2014/EU.

(8) Pravna oseba lahko v primeru obvezne revizije in poročanja o trajnostnosti k svojemu poročilu, ki ga javno objavi, priloži revizorjevo poročilo, če so informacije in podatki v poročilu taki, kot so bili obravnavani pri revidiranju. Nobena sprememba informacij ali podatkov v poročilu naročnika, ki je opravljena po izdaji revizorjevega poročila, ni dovoljena brez predhodne odobritve s strani revizijske družbe, ki je opravljala storitev revidiranja.«.**18. člen**V 38. členu se v četrtem odstavku za šesto alinejo dodata novi sedma in osma alineja, ki se glasita:»– če revizijska družba izvaja storitve dajanja zagotovil o trajnostnosti naročnika, ki je del skupine, katere nadrejeno podjetje je v tretji državi, in takšno dokumentacijo potrebuje revizor skupine v tretji državi za uspešnost storitve dajanja zagotovil o trajnostnosti nadrejenega podjetja, ob domnevi, da so izpolnjeni pogoji iz 35. člena tega zakona;– če obvezno revizijo in storitve dajanja zagotovil o trajnostnosti naročnika ne opravlja ista revizijska družba, pa je izmenjava informacij potrebna za uspešnost obvezne revizije oziroma storitve dajanja zagotovil o trajnostnosti;«.Dosedanje sedma do deseta alineja postanejo deveta do dvanajsta alineja.**19. člen**V 39. členu se drugi odstavek črta. V dosedanjem tretjem odstavku, ki postane drugi odstavek, se besedilo »Pravilih Mednarodne zveze računovodskih strokovnjakov« nadomesti z besedilom »pravilih revidiranja«. Dosedanji četrti do šesti odstavek postanejo tretji do peti odstavek. Za dosedanjim sedmim odstavkom, ki postane šesti odstavek, se doda nov sedmi odstavek, ki se glasi:»(7) Revizijska družba mora deset let po poslovnem letu, v katerem so nastali, hraniti tudi usmeritve in postopke iz 45.a člena tega zakona ter dokumentacijo, ki dokazuje njihovo izpolnjevanje.«.**20. člen**V 40. členu se v prvem in drugem odstavku beseda »posamičnih« nadomesti z besedo »ločenih«. V petem odstavku se v drugem stavku pred piko doda besedilo: »in, kadar je to ustrezno, z dajanjem zagotovil o trajnostnosti«.**21. člen**Za 40. členom se doda nov, 40.a člen, ki se glasi:»**40.a člen****(revizorjevo poročilo o dajanju zagotovil o trajnostnosti)** (1) Revizorjevo poročilo o dajanju zagotovil o trajnostnosti sestavi in podpiše ključni trajnostni partner ali ključni trajnostni partnerji.(2) Če revizorjevo poročilo o dajanju zagotovil o trajnostnosti podpiše več oseb, vsi nerazdelno odgovarjajo za celotno poročilo.(3) Revizorjevo poročilo o dajanju zagotovil o trajnostnosti za domače pravne osebe oziroma podružnice osebe iz države članice ali tretje države na ozemlju Republike Slovenije je sestavljeno pisno in v slovenskem jeziku. V njem je:1. opredeljen subjekt, katerega poročilo o trajnostnosti ali konsolidirano poročilo o trajnostnosti je predmet pregleda, navedeno poročilo o trajnostnosti ali konsolidirano poročilo o trajnostnosti, datum in obdobje, ki ga zajema, ter opredeljen okvir poročanja o trajnostnosti, uporabljen pri njegovi pripravi;
2. opisan obseg dajanja zagotovil o trajnostnosti, v katerem se opredelijo vsaj standardi dajanja zagotovil, v skladu s katerimi je bil izveden pregled;
3. revizorjev sklep ali mnenje o tem, ali je poročilo o trajnostnosti ali konsolidirano poročilo o trajnostnosti usklajeno z zahtevami zakona, ki ureja gospodarske družbe, in 8. člena Uredbe 2020/852/EU;
4. naveden sedež revizorja ali revizijske družbe;
5. datum in revizorjev podpis.

(4) Revizorjevo poročilo o dajanju zagotovil o trajnostnosti je lahko del revizorjevega poročila o računovodskih izkazih ali samostojno poročilo.«.**22. člen**V 43. členu se naslov spremeni tako, da se glasi: »(obvezne revizije konsolidiranih računovodskih izkazov in dajanja zagotovil o konsolidiranih poročilih o trajnostnosti)«.Za četrtim odstavkom se dodajo novi, peti, šesti, sedmi in osmi odstavek, ki se glasijo: »(5) Pri dajanju zagotovil o konsolidiranih poročilih o trajnostnosti skupine podjetij nosi ključni trajnostni partner skupine celotno odgovornost za poročilo o dajanju zagotovil o trajnostnosti.(6) Ključni trajnostni partner skupine pregleda in dokumentira dajanje zagotovil, ki so ga za namen dajanja zagotovil o zanesljivosti konsolidiranega poročanja o trajnostnosti izvedli neodvisni ponudniki storitev dajanja zagotovil, revizorji iz tretjih držav, zakoniti revizorji iz tretjih držav, revizijski subjekti iz tretjih držav ali revizijska podjetja. Dokumentacija, ki jo hrani ključni trajnostni partner, je takšna, da lahko Agencija pregleda njegovo delo.(7) Kadar so neodvisni ponudniki storitev dajanja zagotovil, revizor ali revizijski subjekt iz tretje države in opravljajo dajanje zagotovil o trajnostnosti sestavnega dela skupine podjetij, je ključni trajnostni partner odgovoren, da Agenciji zagotovi vso dokumentacijo o dajanju zagotovil, ki ga je opravil neodvisni ponudnik storitev dajanja zagotovil, revizor ali revizijski subjekt iz tretje države, vključno z delovnimi papirji, povezanimi z dajanjem zagotovil o konsolidiranih poročilih o trajnosti. Za ta namen ohrani ključni trajnostni partner kopijo takšne dokumentacije ali se dogovori z neodvisnim ponudnikom storitev dajanja zagotovil, revizorjem ali revizijskim subjektom o primernem in neomejenem dostopu do dokumentacije na zahtevo.(8) Če je prenos delovnih papirjev iz tretje države ključnemu trajnostnemu partnerju skupine preprečen zaradi pravnih ali drugih ovir, vključuje dokumentacija, ki jo hrani, dokazila, da je izvedel ustrezne postopke za pridobitev dostopa do dokumentacije o dajanju zagotovil, ter pri ovirah, ki niso pravne in izvirajo iz državne zakonodaje, dokazila o takšnih ovirah.«.**23. člen**V 44. členu se v drugem odstavku beseda »revizije« nadomesti z besedo »revidiranja«.V četrtem odstavku se beseda »revizije« nadomesti z besedo »revidiranja«.V petem odstavku se na koncu doda stavek, ki se glasi: »Enako velja glede dajanja zagotovil o trajnostnosti.«.V sedmem odstavku se za besedama »obvezne revizije« doda besedilo: »in, kadar je to ustrezno, dajanja zagotovil o trajnostnosti,«.V osmem odstavku se besedilo »Ključni revizijski partner ali revizijska družba ne izvede obvezne revizije« nadomesti z besedilom »Ključni revizijski partner ali ključni trajnostni partner ali revizijska družba ne izvede obvezne revizije oziroma dajanja zagotovil o trajnostnosti«.Za osmim odstavkom se doda nov, deveti odstavek, ki se glasi:»(9) Revizijske družbe in pooblaščeni revizorji morajo pri revidiranju ohranjati poklicno nezaupljivost v skladu s pravili revidiranja.«.**24. člen**45. člen se spremeni tako, da se glasi:»**45. člen****(prepoved revidiranja v posamezni pravni osebi in prepoved nerevizijskih storitev pri subjektih javnega interesa, pri katerih revizijska družba opravlja storitve dajanja zagotovil o trajnostnosti)**(1) Revizijska družba ali kateri koli član mreže, ki ji revizijska družba pripada, ne sme opravljati revidiranja računovodskih izkazov oziroma storitev dajanja zagotovil o trajnostnosti v posamezni pravni osebi, če:1. ima naložbe v tej pravni osebi;2. ima ta pravna oseba naložbe v revizijski družbi;3. so osebe, ki so povezane s pravno osebo:– ožji družinski člani članov poslovodstva, nadzornega sveta oziroma pooblaščenih revizorjev v revizijski družbi,– skupaj posredno ali neposredno imetniki kvalificiranega deleža v revizijski družbi;4. revizijska družba oziroma katera koli organizacijska enota v mreži, ki ji pripada, oziroma z revizijsko družbo povezana oseba opravlja ali je v obdobju med začetkom revidiranega obdobja in izdajo revizorjevega poročila opravljala pri pravni osebi storitve, ki bi lahko ogrozile neodvisnost in nepristranskost revidiranja;5. je povezana s pravno osebo na drug način in bi zaradi te povezave lahko obstajal dvom o neodvisnosti in nepristranskosti revidiranja;6. bi lahko nepristranska, razumna in obveščena tretja stran ob upoštevanju uporabljenih zaščitnih ukrepov sklepala, da je ogrožena neodvisnost zakonitega revizorja ali revizijskega podjetja; ali7. obstaja kakršno koli drugo nasprotje interesov po drugem odstavku prejšnjega člena.(2) Revizijska družba, ki opravlja storitve dajanja zagotovil o trajnostnosti subjekta javnega interesa, ali kateri koli član mreže, ki ji revizijska družba pripada, ne sme za subjekt javnega interesa, ki je predmet dajanja zagotovila o trajnostnosti, njegovo nadrejeno podjetje ali odvisna podjetja v Evropski uniji opravljati prepovedanih nerevizijskih storitev, kot so opredeljene v točkah (b) in (c) ter (e) do (k) v drugem pododstavku prvega odstavka 5. člena Uredbe (EU) št. 537/2014:* v obdobju med začetkom obdobja, ki je predmet dajanja zagotovil o trajnostnosti, in izdajo poročila o zanesljivosti poročanja o trajnostnosti ter
* v poslovnem letu, ki je neposredno pred obdobjem iz prve alineje tega odstavka, če gre za opravljanje storitev iz točke (e) drugega pododstavka prvega odstavka 5. člena Uredbe (EU) št. 537/2014.

(3) Agencija določi seznam prepovedanih storitev iz 4. točke prvega odstavka tega člena.(4) Pooblaščeni revizor ne sme opravljati nalog revidiranja v pravni osebi, če:* je kot ključni revizijski partner opravljal revizijo računovodskih izkazov pri tej pravni osebi neprekinjeno največ sedem let po datumu prvega imenovanja in po opravljeni zadnji reviziji še nista pretekli dve leti od prekinitve,
* ima naložbe v tej pravni osebi,
* je povezan s to pravno osebo na drug način in bi zaradi te povezave lahko obstajal dvom o neodvisnosti in nepristranskosti revidiranja,
* zanjo opravlja ali je opravljal v obdobju med začetkom revidiranega obdobja in izdajo revizorjevega poročila in v poslovnem letu, ki je neposredno pred tem obdobjem, storitve, ki bi lahko ogrozile neodvisnost in nepristranskost revidiranja, ali
* gre za osebo, povezano na način iz 5. točke prvega odstavka tega člena.

(5) Zaposleni v revizijski družbi in katera koli druga fizična oseba, katere storitve so na voljo pooblaščenemu revizorju ali revizijski družbi ali so pod njenim nadzorom, če je neposredno vključena v dejavnosti obvezne revizije, ter osebe, ki so tesno povezane z njimi, ne smejo biti družbeniki ali delničarji, imeti finančnega interesa ali neposredne pravice do udeležbe ali sodelovati pri kakršni koli transakciji v zvezi s katerim koli finančnim instrumentom, ki ga izdaja, zanj jamči ali ga drugače podpira kateri koli revidirani subjekt s področja njihovih dejavnosti obvezne revizije.(6) Prepoved iz prejšnjega odstavka ne velja, če gre za deleže v posredni lasti prek razpršenih kolektivnih naložbenih shem, vključno z upravljalnimi skladi, kot so pokojninski skladi ali življenjska zavarovanja.(7) Revizijska družba, ki opravlja storitve dajanja zagotovil o trajnostnosti subjektov javnega interesa, in vsak član mreže, ki ji pripada, lahko za subjekt javnega interesa, ki je predmet dajanja zagotovil o trajnostnosti, njegovo nadrejeno podjetje ali odvisna podjetja opravlja nerevizijske storitve, ki niso prepovedane nerevizijske storitve iz prejšnjega odstavka ali, če je to ustrezno, prepovedane nerevizijske storitve iz drugega pododstavka prvega odstavka 5. člena Uredbe (EU) št. 537/2014, če to odobri revizijska komisija, potem ko ustrezno oceni nevarnosti za neodvisnost in zaščitne ukrepe, ki se uporabljajo v skladu z osmim odstavkom 45.b člena tega zakona.(8) Kadar član mreže, ki ji pripada revizijska družba, ki izvaja storitev dajanja zagotovil o trajnostnosti subjekta javnega interesa, opravlja prepovedane nerevizijske storitve iz drugega odstavka tega člena za podjetje s sedežem v tretji državi, ki je podrejeno subjektu javnega interesa, ki je predmet dajanja zagotovil o trajnostnosti, zadevni zakoniti revizor ali revizijsko podjetje oceni, ali je zaradi opravljanja teh storitev s strani člana mreže ogrožena njegova neodvisnost. Če to vpliva na neodvisnost revizijske družbe, ta sprejme zaščitne ukrepe za ublažitev tveganj, ki so posledica opravljanja prepovedanih nerevizijskih storitev iz prvega odstavka tega člena v tretji državi. Revizijska družba lahko še naprej opravlja storitve dajanja zagotovil o trajnostnosti subjekta javnega interesa le, če lahko v skladu z devetim odstavkom 45.b člena tega zakona utemelji, da to ne vpliva na njeno strokovno presojo in poročilo o dajanju zagotovil o trajnostnosti.«.**25. člen**45.b člen se spremeni tako, da se glasi:**»45.b člen****(organizacija dela)**(1) Revizijska družba imenuje vsaj enega ključnega revizijskega partnerja, ki dejavno sodeluje pri revidiranju. Glavna merila, na podlagi katerih revizijska družba izbere ključne revizijske partnerje, so zagotavljanje kakovostne revizije, neodvisnost in usposobljenost. Ključni revizijski partnerji aktivno sodelujejo pri izvajanju obvezne revizije.(2) Revizijska družba, ki izvaja dajanje zagotovil o trajnostnosti, imenuje vsaj enega ključnega trajnostnega partnerja, ki dejavno sodeluje pri dajanju zagotovil o trajnostnosti. Glavna merila, na podlagi katerih revizijsko podjetje izbere ključne trajnostne partnerje, so zagotavljanje kakovosti, neodvisnosti in usposobljenosti pri dajanju zagotovil o trajnostnosti. Ključni trajnostni partnerji aktivno sodelujejo pri dajanju zagotovil o trajnostnosti.(3) Revizijska družba ključnemu revizijskemu partnerju oziroma ključnemu trajnostnemu partnerju za ustrezno opravljanje njegovih nalog zagotovi zadostne vire in ustrezno usposobljeno osebje.(4) Ključni revizijski partner oziroma ključni trajnostni partner med revidiranjem poslu nameni dovolj časa in dodeli dovolj virov za ustrezno opravljanje svojih nalog.(5) Revizijska družba evidentira večje kršitve določb tega zakona in Uredbe 537/2014/EU ter posledice vseh kršitev, vključno z ukrepi za njihovo obvladovanje in za spremembe svojega sistema notranjega obvladovanja kakovosti. O pregledu sprejetih ukrepov enkrat letno poroča znotraj revizijske družbe. (6) Revizijska družba evidentira vsako zaprosilo za nasvet zunanjih strokovnjakov in prejeti nasvet.(7) Revizijska družba vodi evidenco posameznih strank, ki vključuje naslednje podatke:* firmo, naslov in kraj poslovanja;
* osebna imena ključnih revizijskih partnerjev oziroma ključnih trajnostnih partnerjev in
* zaračunana plačila za revidiranje in druge storitve v posameznem poslovnem letu.

(8) Revizijska družba za vsak posel revidiranja pripravi revizijski spis. (9) Revizijska družba za vsak posel revidiranja oceni in dokumentira:* izpolnjevanje zahtev po neodvisnosti in nepristranskosti iz 44. do 45.a člena tega zakona;
* obstoj nevarnosti za njeno neodvisnost in nepristranskost ter uporabljena varovala za omilitev teh nevarnosti;
* izpolnjevanje zahtev po usposobljenosti zaposlenih, čas in sredstva za ustrezno izvajanje revidiranja;
* ali ima ključni revizijski partner oziroma ključni trajnostni partner veljavno dovoljenje ter
* vse druge podatke in informacije, ki so pomembni za utemeljitev revizorjevega poročila.

(10) Revizijski spis se konča v 60 dneh po datumu podpisa revizorjevega poročila. (11) Revizijska družba evidentira vse pisne pritožbe, prejete v zvezi z izvedenim revidiranjem.(12) Revizijska družba uvede ustrezne postopke, ki zaposlenim omogočajo notranje poročanje po posebnem kanalu o morebitnih ali dejanskih kršitvah tega zakona ali Uredbe 537/2014/EU.«.**26. člen**V 46. členu se v prvem odstavku v napovednem stavku za besedama »računovodskih izkazov« doda besedilo »oziroma dajanje zagotovil o trajnostnosti«.Drugi odstavek se spremeni tako, da se glasi:»(2) Prepoved iz prejšnjega odstavka, razen prepovedi zaposlitve, velja tudi za zaposlene in partnerje ter vse druge fizične osebe, katerih storitve so na voljo pooblaščenim revizorjem, revizijski družbi ali revizijskemu podjetju ali pod njihovim nadzorom, in tiste, ki so neposredno sodelovali pri posameznem poslu obvezne revizije in dajanju zagotovil o trajnostnosti, vsaj eno leto po tem, ko so prenehali neposredno sodelovati pri revidiranju.«.**27. člen**V 47. členu se peti odstavek spremeni tako, da se glasi:»(5) Pogodba o reviziji ločenih in konsolidiranih računovodskih izkazov se sklene za obdobje imenovanja revizijske družbe.«. **28. člen**48. člen se spremeni tako, da se glasi:**»48. člen****(dovoljenje za opravljanje nalog pooblaščenega revizorja)**(1) Agencija izda dovoljenje za opravljanje nalog pooblaščenega revizorja, če oseba izpolnjuje naslednje pogoje:* ima raven izobrazbe, pridobljeno po študijskih programih prve stopnje v skladu z zakonom, ki ureja visoko šolstvo, oziroma izobrazbo, ki ustreza ravni izobrazbe, pridobljene po študijskih programih prve stopnje,
* je opravila najmanj triletno praktično usposabljanje in preizkus strokovnih znanj za opravljanje nalog pooblaščenega revizorja, določenih s pravilnikom o pridobitvi potrdil o strokovnih znanjih in vsebini ter preizkusu strokovnih znanj za opravljanje nalog pooblaščenega revizorja ter pravilnikom o obvezni vsebini praktičnega usposabljanja,
* ji v preteklosti ni bilo odvzeto dovoljenje za opravljanje nalog pooblaščenega revizorja ali da je od pravnomočnega odvzema dovoljenja preteklo vsaj pet let,
* ni bila obsojena na nepogojno kazen za naklepno kaznivo dejanje, ki se preganja po uradni dolžnosti, in
* ima visoko raven aktivnega znanja slovenščine.

(2) Oseba, ki je končala študijski program druge stopnje iz enega ali več področij, navedenih v 49. členu tega zakona, je lahko oproščena preverjanja teoretičnega znanja iz teh področij, če je v okviru navedenega študija opravila vsebinsko enake predmete. Odločitev o izvzetju sprejme Agencija na obrazloženo zahtevo osebe v skladu s pravilnikom, ki ga določi Agencija.(3) Dovoljenje za opravljanje nalog pooblaščenega revizorja velja tri leta od izdaje. Veljavnost dovoljenja se na zahtevo imetnika podaljša vsakič za tri leta, če imetnik izpolnjuje naslednje pogoje: * opravi izobraževanje po programu stalnega dodatnega strokovnega izobraževanja v skladu s pravili, ki jih določi Agencija,
* priloži potrdilo o nekaznovanosti.

(4) Če imetnik dovoljenja ne opravi izobraževanja po programu stalnega dodatnega strokovnega izobraževanja iz prejšnjega odstavka ali ne vloži zahteve za podaljšanje dovoljenja, dovoljenje preneha veljati. Ob zahtevi za ponovno izdajo dovoljenja mora oseba izpolnjevati pogoje iz prvega odstavka tega člena in imeti opravljeno izobraževanje po programu stalnega dodatnega strokovnega izobraževanja iz prejšnjega odstavka. (5) Agencija izda odločbo o prenehanju dovoljenja za opravljanje nalog pooblaščenega revizorja, če ob pridobitvi dovoljenja niso bili izpolnjeni pogoji iz prvega odstavka tega člena ali če imetnik dovoljenja ne izpolnjuje več katerega koli od pogojev za pridobitev dovoljenja za opravljanje nalog pooblaščenega revizorja.(6) Osebi, ki ji je bilo odvzeto dovoljenje za opravljanje nalog pooblaščenega revizorja, se omogoči ponovna pridobitev dovoljenja po preteku petih let od odvzema.(7) Ponovna pridobitev dovoljenja iz prejšnjega odstavka je mogoča samo enkrat. Pred ponovno pridobitvijo dovoljenja oseba, ki ji je bilo odvzeto dovoljenje za pooblaščenega revizorja, znova opravi praktično usposabljanje in preizkus strokovnih znanj iz druge alineje prvega odstavka tega člena.(8) Praktično usposabljanje iz druge alineje prvega odstavka tega člena izvajajo zakoniti revizorji.(9) Praktično usposabljanje mora biti vsebinsko ustrezno in mora za pooblaščene revizorje večinoma zajemati revidiranje ločenih in konsolidiranih računovodskih izrazov.(10) Praktično usposabljanje je treba izvajati in dokumentirati v skladu s pravili, ki jih določi Agencija.«.**29. člen**Za 48. členom se doda nov, 48.a člen, ki se glasi:**»48.a člen****(dovoljenje za dajanje zagotovil o trajnostnosti)**(1) Agencija izda dovoljenje za dajanje zagotovil o trajnostnosti, če pooblaščeni revizor izpolnjuje naslednje pogoje: * ima opravljen preizkus strokovnih znanj za dajanje zagotovil o trajnostnosti, določen s pravilnikom o pridobitvi potrdil o strokovnih znanjih in vsebini ter preizkusu strokovnih znanj za opravljanje nalog dajanja zagotovil o trajnostnosti,
* opravi najmanj osemmesečno praktično usposabljanje s področja dajanja zagotovil o trajnostnosti, v okviru obdobja iz druge alineje prvega odstavka 48. člena tega zakona ali kot samostojno praktično usposabljanje.

(2) Dovoljenje za dajanje zagotovil o trajnostnosti velja tri leta od izdaje oziroma do konca veljavnosti dovoljenja za opravljanje nalog pooblaščenega revizorja, če je dovoljenje za dajanje zagotovil o trajnostnosti pridobljeno med veljavnostjo dovoljenja za opravljanje nalog pooblaščenega revizorja.(3) Za podaljševanje dovoljenja za dajanje zagotovil o trajnostnosti se smiselno uporabljata tretji in četrti odstavek 48. člena tega zakona, natančneje pa postopek določi Agencija.(4) Osebi, ki ji je bilo odvzeto dovoljenje za dajanje zagotovil o trajnostnosti, se omogoči ponovna pridobitev dovoljenja po preteku petih let od odvzema.(5) Ponovna pridobitev dovoljenja iz prejšnjega odstavka je mogoča samo enkrat. Pred ponovno pridobitvijo dovoljenja mora oseba, ki ji je bilo odvzeto dovoljenje za dajanje zagotovil o trajnostnosti, znova izpolniti pogoje iz prvega odstavka tega člena.(6) Praktično usposabljanje iz druge alineje prvega odstavka tega člena izvajajo zakoniti revizorji, ki imajo dovoljenje za dajanje zagotovil o trajnostnosti.(7) Praktično usposabljanje s področja dajanja zagotovil o trajnostnosti je treba izvajati in dokumentirati v skladu s pravili, ki jih določi Agencija.«.**30. člen**49. člen se spremeni tako, da se glasi:»**49. člen****(strokovna znanja)**(1) Preizkus strokovnih znanj iz druge alineje prvega odstavka 48. člena tega zakona obsega:a) splošna področja: 1. splošna računovodska teorija in načela;
2. pravne zahteve in standardi v zvezi s pripravo letnih in konsolidiranih računovodskih izkazov;
3. slovenski in mednarodni računovodski standardi;
4. finančna analiza;
5. stroškovno in poslovodno računovodstvo;
6. obvladovanje tveganja in notranje kontroliranje;
7. revidiranje in strokovno znanje;
8. pravne zahteve in strokovni standardi v zvezi z revidiranjem;
9. mednarodni revizijski standardi;
10. poklicna etika in neodvisnost.

b) dodatna področja v obsegu, pomembnem za revidiranje: 1. pravo družb in upravljanje podjetij;
2. pravo o plačilni nesposobnosti in podobnih postopkih;
3. davčno pravo;
4. civilno in gospodarsko pravo;
5. pravo o socialni varnosti in delovno pravo;
6. informacijska tehnologija in računalniški sistemi;
7. poslovna, splošna in finančna ekonomija;
8. matematika in statistika.

(2) Preizkus strokovnih znanj iz prve alineje prvega odstavka 48.a člena tega zakona obsega preizkus s področij:* pravnih zahtev in standardov v zvezi s pripravo letnega in konsolidiranega poročanja o trajnostnosti;
* analize trajnostnosti;
* postopkov skrbnega pregleda glede zahtev v zvezi s trajnostnostjo;
* pravnih zahtev in standardov dajanja zagotovil za poročanje o trajnostnosti.

(3) Način pridobitve potrdil o strokovnih znanjih in preizkusa strokovnih znanj iz prvega odstavka tega člena ter vsebine znanj, ki se preverjajo s preizkusom, podrobneje določi Agencija s pravilnikom iz druge alineje prvega odstavka 48. člena tega zakona.(4) Način pridobitve potrdil o strokovnih znanjih in preizkusa strokovnih znanj iz drugega odstavka tega člena ter vsebine znanj, ki se preverjajo s preizkusom, podrobneje določi Agencija s pravilnikom iz prve alineje prvega odstavka prejšnjega člena.«.**31. člen**50. člen se spremeni tako, da se glasi:»**50. člen****(izdaja dovoljenja zakonitim revizorjem in revizijskim podjetjem)**(1) Agencija zakonitemu revizorju z dovoljenjem druge države članice izda dovoljenje za opravljanje nalog pooblaščenega revizorja, če opravi preizkus strokovnih znanj. (2) Preizkus strokovnih znanj poteka v slovenskem jeziku in vključuje preverjanje znanja s področij slovenskega prava iz prvega odstavka prejšnjega člena in slovenskih računovodskih standardov. Način in vsebino preizkusa strokovnih znanj podrobneje določi Agencija.(3) Agencija izda zakonitemu revizorju dovoljenje za dajanje zagotovil o trajnostnosti, če je pridobil dovoljenje za opravljanje nalog pooblaščenega revizorja in ima veljavno dovoljenje pristojnega organa države članice za dajanje zagotovil o trajnostnosti ter opravi preizkus strokovnih znanj s področja dajanja zagotovil o trajnostnosti. (4) Preizkus strokovnih znanj s področja dajanja zagotovil o trajnostnosti poteka v slovenskem jeziku in vključuje preverjanje znanja s področij slovenskega prava in predpisov, ki so pomembni za dajanje zagotovil o trajnostnosti. Način in vsebino preizkusa strokovnih znanj podrobneje določi Agencija. (5) Revizijsko podjetje lahko opravlja obvezne revizije, če ima ključni revizijski partner, ki izvaja obvezno revizijo, v imenu revizijskega podjetja dovoljenje za opravljanje nalog pooblaščenega revizorja.(6) Revizijsko podjetje, ki želi izvajati obvezne revizije v Republiki Sloveniji, ki ni njegova matična država članica, se mora registrirati pri Agenciji.(7) Revizijsko podjetje lahko opravlja storitve dajanja zagotovil o trajnostnosti, če je registrirano v skladu s prejšnjim odstavkom in če ima ključni trajnostni partner, ki izvaja naloge dajanja zagotovil o trajnostnosti v imenu revizijskega podjetja, dovoljenje za dajanje zagotovil o trajnostnosti.(8) Agencija registrira revizijsko podjetje, če je registrirano pri pristojnem organu njegove matične države članice. Revizijsko podjetje mora Agenciji predložiti potrdilo, ki dokazuje njegovo registracijo v matični državi članici in ne sme biti starejše od treh mesecev. Agencija obvesti pristojni organ v matični državi članici o registraciji revizijskega podjetja države članice.(9) Agencija obvesti pristojni organ matične države članice, v kateri je zakoniti revizor ali revizijsko podjetje tudi registrirano, v primeru odvzema dovoljenja in razlogih zanj.«.**32. člen**V 51. členu se prvi odstavek spremeni tako, da se glasi: »(1) Agencija pod pogojem vzajemnosti izda dovoljenje za opravljanje nalog pooblaščenega revizorja oziroma opravljanje izvajanja dajanja zagotovil o trajnostnosti v Republiki Sloveniji revizorju iz tretje države, če ta Agenciji dokaže, da izpolnjuje zahteve, enakovredne tistim iz prvega odstavka 48. člena tega zakona oziroma prvega odstavka 48.a člena tega zakona, in da je opravil preizkuse strokovnih znanj iz prejšnjega člena.«.**33. člen**V 68. členu se za drugim odstavkom doda nov, tretji odstavek, ki se glasi:»(3) Revizijska družba mora imeti za opravljanje storitev dajanja zagotovil o trajnostnosti dovoljenje Agencije. Izdano dovoljenje se vpiše v register revizijskih družb.«.**34. člen**Za 72. členom se doda nov, a72.a člen, ki se glasi:»**a72.a člen****(zahteva za izdajo dovoljenja in odločanje o dovoljenju za opravljanje storitev dajanja zagotovil o trajnostnosti)**(1) Zahtevo za izdajo dovoljenja za opravljanje storitev dajanja zagotovil o trajnostnosti lahko poda revizijska družba. Revizijska družba priloži k zahtevi: * spisek pooblaščenih revizorjev z dovoljenjem za dajanje zagotovil o zanesljivosti poročanja o trajnostnosti, ki bodo v njenem imenu opravljali te storitve, ter
* usmeritve in postopke revizijske družbe, povezane z ureditvijo izvajanja storitev dajanja zagotovil o zanesljivosti poročanja o trajnostnosti.

(2) Agencija izda revizijski družbi dovoljenje za opravljanje storitev dajanja zagotovil o trajnostnosti, če ima zaposlenega pooblaščenega revizorja z dovoljenjem za dajanje zagotovil o trajnostnosti in ima sprejete zanesljive postopke, povezane z ureditvijo notranjega obvladovanja kakovosti za področje izvajanja storitev dajanja zagotovil o trajnostnosti in izvajanja dajanja zagotovil o trajnostnosti v skladu s pravili revidiranja.«.**35. člen**Za 72.a členom se doda nov, 72.b člen, ki se glasi:»**72.b člen****(prenehanje veljavnosti dovoljenja za opravljanje storitev dajanja zagotovil o trajnostnosti)**(1) Dovoljenje za opravljanje storitev dajanja zagotovil o trajnostnosti preneha veljati s:* prenehanjem dovoljenja za opravljanje storitev revidiranja;
* pravnomočnostjo odločbe Agencije o odvzemu dovoljenja za opravljanje storitev dajanja zagotovil o trajnostnosti ali
* prenehanjem izpolnjevanja pogoja iz prve alineje prvega odstavka a72.a člena tega zakona.

(2) O razlogih iz tretje alineje prejšnjega odstavka mora revizijska družba Agencijo obvestiti v petih delovnih dneh od nastanka tega dejstva. V obvestilu o neizpolnjevanju pogojev mora revizijska družba tudi pojasniti, ali namerava znova izpolniti pogoje.(3) Agencija lahko revizijski družbi določi rok, v katerem mora izpolniti pogoj iz prve alineje prvega odstavka a72.a člena tega zakona.(4) Če revizijska družba v 45 dneh po obvestilu oziroma v roku iz prejšnjega odstavka ne izpolni pogoja iz prve alineje prvega odstavka a72.a člena tega zakona, Agencija izda odločbo o prenehanju veljavnosti dovoljenja za opravljanje storitev dajanja zagotovil o trajnostnosti.(5) Agencija najpozneje v treh delovnih dneh po izdaji odločbe iz prejšnjega odstavka v registru revizijskih družb označi, da bo družbi prenehalo dovoljenje za opravljanje storitev dajanja zagotovil o trajnostnosti.«.**36. člen**V 74. členu se v prvem odstavku tretja alineja spremeni tako, da se glasi: »– s preverjanjem, ali pooblaščeni revizor izpolnjuje pogoje za izdajo dovoljenja za opravljanje nalog pooblaščenega revizorja;«. Za tretjo alinejo se doda nova četrta alineja, ki se glasi:»– s preverjanjem, ali pooblaščeni revizor izpolnjuje pogoje za izdajo dovoljenja za dajanje zagotovil o trajnostnosti;«.Dosedanja četrta do deseta alineja postanejo peta do enajsta alineja.V tretjem odstavku se v prvi alineji besedilo »in revizije« črta.**37. člen**V 77. členu se v prvem odstavku šesta in sedma alineja spremenita tako, da se glasita:»– zaposlitvi pooblaščenih revizorjev, upravi revizijske družbe in številu drugih zaposlenih v revizijski družbi;– vseh pogodbah o revidiranju računovodskih izkazov, ki jih je revizijska družba sklenila in izpolnila z naročniki za revidiranje računovodskih izkazov preteklega obračunskega obdobja, o vseh pogodbah o opravljanju storitev dajanja zagotovil o trajnostnosti in vseh pogodbah za opravljanje drugih poslov dajanja zagotovil in poslov opravljanja dogovorjenih postopkov, ki jih je revizijska družba v preteklem obračunskem obdobju sklenila in izpolnila;«.Drugi odstavek se spremeni tako, da se glasi: »(2) Revizijska družba Agenciji enkrat mesečno poroča o pogodbah o revidiranju.«.**38. člen**V 79. členu se prvi in drugi odstavek spremenita tako, da se glasita: »(1) Poročilo o preglednosti in njegove posodobitve v skladu s 13. členom Uredbe 537/2014/EU objavijo revizijske družbe v slovenskem jeziku. (2) Revizijske družbe hkrati z objavo poročila o preglednosti in njegovih posodobitev v register vnesejo povezavo na spletno stran, na kateri so poročilo o preglednosti in njegove posodobitve objavljeni, in datum objave.«.**39. člen**V 80. členu se prvi odstavek spremeni tako, da se glasi:»(1) Agencija lahko osebi, nad katero v skladu s tem poglavjem opravlja nadzor: 1. izda odredbo o odpravi kršitve in naložitvi popravljalnih ukrepov;
2. izreče opozorilo;
3. izda odredbo o dodatnem ukrepu;
4. izda opomin;
5. začasno prepove opravljanje obveznih revizij oziroma dajanje zagotovil o trajnostnosti ali podpisovanje revizorjevih poročil;
6. odvzame dovoljenje, ki ga je oseba pridobila na podlagi tega zakona;
7. z odredbo začasno prepove izvajanje funkcij in lastniške udeležbe v revizijskih družbah ter funkcij v subjektih javnega interesa;
8. z odredbo prepove opravljanja revizijske dejavnosti;
9. z odredbo prepove oglaševanje ali zavajajoče oglaševanje v zvezi z opravljanjem revizijske dejavnosti ali
10. z odredbo prepove osebi, da se predstavlja za pooblaščenega revizorja ali revizijsko družbo.«.

**40. člen**V 81. členu se v petem odstavku besedilo »peti do deseti alineji« nadomesti z besedilom »3. do 8. točki«. **41. člen**Za 81.b členom se doda nov, a81.c člen, ki se glasi:»**a81.c člen****(opozorilo)**Agencija lahko v postopku, ki ga je zoper pooblaščenega revizorja začela kot postopek za izrek opomina, izreče opozorilo, če pooblaščenemu revizorju ukrep nadzora še ni bil izrečen ali mu ni bil izrečen v obdobju zadnjih 12 let pred dnem odločanja o izreku opozorila.«.**42. člen**V 81.c členu se naslov spremeni tako, da se glasi: »(začasna prepoved opravljanja obveznih revizij ali dajanja zagotovil o trajnostnosti ali podpisovanja revizorjevih poročil v zvezi z obvezno revizijo ali dajanjem zagotovil o trajnostnosti)«.V prvem odstavku se v napovednem stavku za besedo »revizij« doda besedilo »ali dajanje zagotovil o trajnostnosti«.V tretji alineji se za besedilom »obveznih revizij« doda besedilo »ali dajanja zagotovil o trajnostnosti«.V drugem odstavku se napovedni stavek spremeni tako, da se glasi:»(2) Agencija pooblaščenemu revizorju ali ključnemu revizijskemu partnerju z odločbo začasno prepove opravljanje obveznih revizij ali dajanje zagotovil o trajnostnosti ali podpisovanje revizorjevih poročil v zvezi z obvezno revizijo ali dajanjem zagotovil o trajnostnosti, če:«. **43 člen**V 81.č členu se v drugem odstavku v napovednem stavku črta besedilo »ali nadzora ali člana revizijske komisije«. **44. člen**84. člen se spremeni tako, da se glasi:**»84. člen****(odvzem dovoljenja)**(1) Agencija odvzame dovoljenje za opravljanje nalog pooblaščenega revizorja, če:1. je bilo dovoljenje pridobljeno z navajanjem neresničnih podatkov;
2. je bila oseba pravnomočno obsojena na nepogojno kazen za naklepno kaznivo dejanje, ki se preganja po uradni dolžnosti;
3. oseba ponavljajoče krši prepovedi iz 45. člena tega zakona ali 5. člena Uredbe 537/2014/EU;
4. oseba krši pravila revidiranja in je zaradi te kršitve poročilo o reviziji računovodskih izkazov, ki ga je podpisala, pomanjkljivo oziroma zavajajoče;
5. oseba krši dolžnost varovanja zaupnih podatkov;
6. oseba ponavljajoče krši druge določbe tega zakona oziroma drugih zakonov in predpisov, ki urejajo revidiranje, tako da ji je bil zaradi kršitev že dvakrat izrečen opomin ali ji je bila že izrečena začasna prepoved opravljanja obveznih revizij ali začasna prepoved dajanja zagotovil o trajnostnosti in podpisovanja revizorjevih poročil;
7. oseba ne upošteva prepovedi opravljanja obveznih revizij ali dajanja zagotovil o trajnostnosti oziroma podpisovanja revizorjevih poročil ali
8. ne upošteva začasne prepovedi opravljanja nalog iz prvega odstavka 81.č člena tega zakona.

(2) Agencija pooblaščenemu revizorju odvzame dovoljenje za dajanje zagotovil o trajnostnosti, če krši pravila revidiranja in je zaradi te kršitve poročilo o dajanju zagotovil o trajnostnosti, ki ga je podpisal, pomanjkljivo oziroma zavajajoče.(3) Agencija odvzame revizijski družbi dovoljenje za opravljanje storitev revidiranja, če:* je bilo dovoljenje pridobljeno z navajanjem neresničnih podatkov;
* je revizijski družbi odredila dodatni ukrep iz prvega odstavka 81.a člena tega zakona in pristojni organ revizijske družbe v roku, določenem za izvršitev dodatnega ukrepa, ni razrešil člana oziroma članov uprave in imenoval novih oziroma če tudi na novo imenovani člani uprave v dveh mesecih od imenovanja niso odpravili kršitev oziroma opravili dodatnih ukrepov, ki so bili razlog za dodatni ukrep iz prvega odstavka 81.a člena tega zakona;
* družba krši dolžnost varovanja zaupnih podatkov;
* družba ne upošteva začasne prepovedi opravljanja obveznih revizij ali dajanja zagotovil o trajnostnosti ali
* družba ponavljajoče krši druge določbe tega zakona oziroma drugih zakonov in predpisov, ki urejajo revidiranje, tako da ji je bila zaradi kršitev že dvakrat izrečena začasna prepoved opravljanja obveznih revizij ali dajanja zagotovil o trajnostnosti.

(4) Agencija odvzame dovoljenje za opravljanje nalog pooblaščenega revizorja ali dovoljenje za opravljanje storitev revidiranja tudi kot stopnjevalni ukrep nadzora, če prejšnji milejši ukrepi nadzora niso dosegli odprave kršitev ter prenehanja novih kršitev.(5) O odvzemu in razlogih za odvzem dovoljenja Agencija obvesti pristojne organe držav članic gostiteljic, kjer je pooblaščeni revizor prav tako registriran.(6) Z odločbo o odvzemu dovoljenja lahko Agencija izreče, da se odvzem ne bo izvršil, če revizijska družba oziroma pooblaščeni revizor v času, ki ga določi Agencija, ki pa ne sme biti krajši od šestih mesecev in ne daljši od dveh let, ne bo storil nove kršitve, zaradi katere je mogoče odvzeti dovoljenje oziroma izreči opomin.(7) Agencija prekliče pogojni odvzem dovoljenja in dovoljenje odvzame, če revizijska družba ali pooblaščeni revizor v preizkusni dobi stori novo kršitev, zaradi katere je mogoče odvzeti dovoljenje, izreči opomin ali začasno prepoved.«.**45. člen**V 84.a členu se naslov spremeni tako, da se glasi: »(obvestilo javnosti o ugotovitvi, da revizorjevo poročilo o računovodskih izkazih ali poročilo o dajanju zagotovil o trajnostnosti ne izpolnjuje vseh predpisanih zahtev)«.V prvem odstavku se za besedilom »računovodskih izkazih« doda besedilo »ali poročilo o dajanju zagotovil o trajnostnosti«.**46. člen**Besedilo 97. člena se spremeni tako, da se glasi:»Nadzorni organ lahko pooblaščenim ocenjevalcem po tem zakonu:1. izda odredbo o odpravi kršitve in naložitvi popravljalnih ukrepov;2. izreče opozorilo;3. izda opomin;4. izda odločbo o odvzemu dovoljenja.«.**47. člen**V 98. členu, v prvem in drugem odstavku 99. člena, v prvem in drugem odstavku 100. člena in 101. členu se beseda »Agencija« nadomesti z besedilom »nadzorni organ«.**48. člen**Za 101. členom se doda nov, 101.a člen, ki se glasi:**»101.a člen****(opozorilo)**Nadzorni organ lahko v postopku, ki ga je zoper pooblaščenega ocenjevalca začel kot postopek za izrek opomina, izreče opozorilo, če pooblaščenemu ocenjevalcu ukrep nadzora še ni bil izrečen ali mu ni bil izrečen v obdobju zadnjih 12 let pred dnem odločanja o izreku opozorila.«.**49. člen**V 117. členu se drugi odstavek spremeni tako, da se glasi:»(2) Določbe podrazdelka o odvzemu dovoljenja se smiselno uporabljajo tudi za postopek izreka opozorila, opomina in začasne prepovedi opravljanja obveznih revizij ali dajanja zagotovil o trajnostnosti ter podpisovanje revizorjevih poročil v zvezi z obvezno revizijo ali dajanjem zagotovil o trajnostnosti iz 81.c člena tega zakona.«.**50. člen**V 123. členu se za tretjim odstavkom doda nov četrti odstavek, ki se glasi:»(4) Strokovnjak, ki izvaja nadzor nad revizijskimi družbami in opravljanjem nalog pooblaščenega revizorja s področja dajanja zagotovil o trajnostnosti, mora izpolnjevati pogoje iz prejšnjega odstavka in imeti hkrati dovoljenje za dajanje zagotovil o trajnostnosti.«.Dosedanji četrti odstavek postane peti odstavek.V dosedanjem petem odstavku, ki postane šesti odstavek, se druga alineja spremeni tako, da se glasi:»– ima opravljen strokovni izpit iz upravnega postopka na prvi ali drugi stopnji,«.V dosedanjem šestem odstavku, ki postane sedmi odstavek, se beseda »petega« nadomesti z besedo »šestega«.Dosedanja sedmi in osmi odstavek postaneta osmi in deveti odstavek.**51. člen**V 130. členu se za besedilom »pravil revidiranja« dodata vejica in besedilo »dajanja zagotovil o trajnostnosti«. **52. člen**V 149. členu se v petem odstavku besedilo »revizijskih storitev« nadomesti z besedilom »storitev revidiranja«.**53. člen**152. člen se spremeni tako, da se glasi:**»152. člen****(odločba o ukrepu nadzora)**(1) Z dnem pravnomočnosti odločbe o odvzemu dovoljenja za opravljanje revizijskih storitev oziroma nalog pooblaščenega revizorja oziroma pooblaščenega ocenjevalca subjekt nadzora ne sme več opravljati storitev oziroma nalog, za katere mu je bilo dovoljenje odvzeto.(2) Pravnomočnost odločbe o ukrepu nadzora, razen odredb in opozoril, se objavi v javnem delu registra za pet let, v poslovni del registra pa se vpišejo vsi izrečeni ukrepi nadzora za obdobje 25 let.(3) Po pravnomočnosti odločbe o izreku ukrepa nadzora, razen odredb in opozoril, nadzorni organ javno objavi povzetek izreka odločbe na svojih spletnih straneh.(4) Agencija na svojih spletnih straneh javno objavi informacijo o dokončno izrečenem ukrepu začasne prepovedi opravljanja obveznih revizij ali dajanja zagotovil o trajnostnosti ali podpisovanja revizorjevih poročil v zvezi z obvezno revizijo ali dajanjem zagotovil o trajnostnosti iz 81.c člena tega zakona.«.**54. člen**V četrtem odstavku 153. člena se pred piko doda besedilo »in dajanja zagotovil o trajnostnosti«.**55. člen**V 154. členu se drugi odstavek spremeni tako, da se glasi: »(2) Register pooblaščenih ocenjevalcev vrednosti je v elektronski obliki objavljen na spletnih straneh Inštituta.«.**56. člen**156. člen se spremeni tako, da se glasi:**»156. člen****(register pooblaščenih revizorjev)**(1) Register pooblaščenih revizorjev v javnem delu vsebuje naslednje podatke:1. osebno ime in registracijsko številko;
2. poslovni naslov;
3. elektronski naslov;
4. firmo, sedež, spletni naslov in registracijsko številko revizijske družbe oziroma organizacije, v kateri je pooblaščeni revizor zaposlen ali s katero je povezan kot partner ali kako drugače;
5. navedbo, ali ima pooblaščeni revizor dovoljenje za dajanje zagotovil o trajnostnosti;
6. vse ostale registracije pooblaščenega revizorja pri pristojnih organih drugih držav članic in kot revizorja v tretjih državah, vključno z imenom organa ali imeni organov za registriranje in registracijsko številko, če obstaja, ter navedbo, ali se registracija nanaša na obvezno revizijo, zagotavljanje zanesljivosti poročanja o trajnostnosti ali oboje;
7. datum izdaje dovoljenja za opravljanje nalog revidiranja in
8. povzetek izreka pravnomočnega akta ukrepa nadzora, izrečenega v obdobju zadnjih petih let, razen odredb in opozoril.

(2) V poslovnem delu registra se vodijo naslednji podatki:1. naslov stalnega in začasnega prebivališča ter oznaka o naslovu za vročanje;
2. enotna matična številka občana;
3. obseg zaposlitve;
4. vsi izrečeni ukrepi nadzora za obdobje 25 let in
5. podatki o dodatnem izobraževanju.

(3) Revizorji tretjih držav, registrirani v skladu s 161. členom tega zakona, so v registru jasno prikazani kot taki in ne kot pooblaščeni revizorji.(4) Podatki v registru pooblaščenih revizorjev se v javnem delu vodijo z namenom izkazovanja pooblaščenosti za opravljanje revidiranja. Podatki se za posameznega pooblaščenega revizorja izbrišejo iz aktivne objave javnega dela registra, ko mu preneha status pooblaščenega revizorja.«.**57. člen**157. člen se spremeni tako, da se glasi:**»157. člen****(register revizijskih družb in revizijskih podjetij)**(1) Register revizijskih družb v javnem delu vsebuje naslednje podatke: 1. firmo, sedež, matično številko in registracijsko številko;
2. pravno obliko;
3. podatke za kontakt z revizijsko družbo;
4. naslov vsakega urada v državi članici;
5. navedbo, ali ima revizijska družba dovoljenje za opravljanje storitev dajanja zagotovil o trajnostnosti;
6. osebno ime in registracijsko številko vseh pooblaščenih revizorjev, ki so zaposleni v revizijski družbi ali pa so z revizijsko družbo povezani kot partnerji ali kako drugače, ter navedbo, ali imajo tudi dovoljenje za dajanje zagotovil o trajnostnosti;
7. osebna imena in poslovne naslove vseh družbenikov ali delničarjev;
8. osebna imena in poslovne naslove vseh članov organa vodenja ali nadzora;
9. navedbo članstva v mreži ter seznam imen in naslovov vseh včlanjenih ali pridruženih podjetij ali navedbo mesta, kjer so taki podatki javno dostopni;
10. podatek o sklenjeni pogodbi o sodelovanju z drugo revizijsko družbo;
11. podatek o povezanih osebah;
12. vse ostale registracije revizijske družbe pri pristojnih organih drugih držav članic ter kot revizijskega subjekta v tretjih državah, vključno z imenom organa za registriranje in registracijsko številko;
13. povzetek izreka pravnomočnega akta ukrepa nadzora, mlajšega od pet let, razen odredb;
14. navedbo, da je revizijsko podjetje registrirano v skladu s 160.a členom tega zakona, če so za to izpolnjeni pogoji.

(2) V poslovnem delu registra se vodijo vsi izrečeni ukrepi nadzora za obdobje 25 let.(3) Revizijski subjekti tretjih držav, registrirani v skladu s 161. členom tega zakona, so v registru jasno prikazani kot taki in ne kot revizijska podjetja. Prav tako se navede, ali so registrirani tudi za opravljanje storitev dajanja zagotovil o trajnostnosti.(4) Podatki v registru revizijskih družb se v javnemu delu vodijo z namenom izkazovanja pooblaščenosti za opravljanje revidiranja. Podatki se za posamezno revizijsko družbo izbrišejo iz aktivne objave javnega dela registra, ko ji preneha dovoljenje za opravljanje storitev revidiranja.«.**58. člen**V 159. členu se za besedilom člena, ki postane prvi odstavek, doda nov, drugi odstavek, ki se glasi: »(2) Register iz 156. člena tega zakona se za namen preverjanja in usklajevanja sprememb podatkov o osebnem imenu, enotni matični številki občana ter veljavnih prebivališčih in naslovih z uporabo enotne matične številke občana povežejo s Centralnim registrom prebivalstva, ki ga upravlja ministrstvo, pristojno za notranje zadeve.«.**59. člen**V 161. členu se v prvem odstavku v napovednem stavku beseda »posamičnih« nadomesti z besedo »ločenih«, za besedo »izkazih« pa se doda besedilo »oziroma dajo zagotovilo o zanesljivosti poročanja o trajnostnosti«.V tretjem odstavku se v tretji alineji za besedo »revizijo« doda besedilo »ali dajanje zagotovil o trajnostnosti«.V četrti alineji se beseda »posamičnih« nadomesti z besedo »ločenih«.**60. člen**V 162. členu se v prvem odstavku za osmo alinejo doda nova deveta alineja, ki se glasi:»– pri revizijski družbi opravljajo naloge dajanja zagotovil o trajnostnosti osebe, ki ne izpolnjujejo pogojev, določenih s tem zakonom (tretji odstavek 5. člena);«.V dosedanji deveti alineji, ki postane deseta alineja, se beseda »tretji« nadomesti z besedo »četrti«.Dosedanji deseta in enajsta alineja postaneta enajsta in dvanajsta alineja.Dosedanja dvanajsta alineja, ki postane trinajsta alineja, se črta. V trinajsti alineji se beseda »peti« nadomesti z besedo »četrti«. Za devetnajsto alinejo se doda nova dvajseta alineja, ki se glasi:»– krši prepoved dajanja zagotovil o trajnostnosti v pravni osebi (prvi in drugi odstavek 45. člena);«.Dosedanje dvajseta do triindvajseta alineja postanejo enaindvajseta do štiriindvajseta alineja.**61. člen**V 163. členu se v prvem odstavku v peti alineji beseda »sedmi« nadomesti z besedo »peti«.V enajsti alineji se beseda »tretji« nadomesti z besedo »drugi«. V dvanajsti alineji se besedilo »četrti in šesti odstavek 39. člena« nadomesti z besedilom »tretji, peti in sedmi odstavek 39. člena.Trinajsta alineja se spremeni tako, da se glasi:»– pogodba o revidiranju oziroma dajanju zagotovil o trajnostnosti ni sklenjena v pisni obliki, nima predpisanih sestavin in ni sklenjena za ustrezno obdobje (drugi, tretji in peti odstavek 47. člena);«.V drugem odstavku se število »2.500« nadomesti s številom »1.000«.**62. člen**V 164. členu se v prvem odstavku za peto alinejo dodata novi šesta in sedma alineja, ki se glasita:»– sestavi poročilo o dajanju zagotovil o trajnostnosti, katerega vsebina je v nasprotju s prvim ali tretjim odstavkom 40.a člena tega zakona;– krši neodvisnost in nepristranskost revidiranja (44. člen);«.Dosedanje šesta do deveta alineja postanejo osma do enajsta alineja.Dosedanja deseta alineja, ki postane dvanajsta alineja, se spremeni tako, da se glasi:»– pripravi pomanjkljivo ali zavajajoče poročilo o reviziji računovodskih izkazov (4. točka prvega odstavka 84. člena).«.V drugem odstavku se beseda »dvanajste« nadomesti z besedilom »desete in enajste«.**63. člen**V 166. členu se v prvem odstavku za drugo alinejo doda nova tretja alineja, ki se glasi:»– ne imenuje revizijske družbe za ustrezno obdobje (tretji odstavek 37. člena);«V dosedanji tretji alineji, ki postane četrta alineja, se beseda »tretji« nadomesti z besedo »četrti«.V dosedanji četrti alineji, ki postane peta alineja, se beseda »četrti« nadomesti z besedo »peti«.V dosedanji peti alineji, ki postane šesta alineja, se beseda »peti« nadomesti z besedo »šesti«.Dosedanja sedma alineja, ki postane osma alineja, se spremeni tako, da se glasi:»– pogodba o revidiranju oziroma dajanju zagotovil o trajnostnosti ni sklenjena v pisni obliki, nima predpisanih sestavin in ni sklenjena za ustrezno obdobje (drugi, tretji in peti odstavek 47. člena).«.Doda se nova, deveta alineja, ki se glasi: »– revizorjevo poročilo o računovodskih izkazih ali revizorjevo poročilo o zanesljivosti poročanja o trajnostnosti priloži k svojemu javno objavljenemu poročilu, v katerem informacije in podatki niso taki, kot so bili obravnavani pri revidiranju, oziroma revizijska družba take spremembe informacij ali podatkov v poročilu naročnika po izdaji revizorjevega poročila ni predhodno odobrila (osmi odstavek 37. člena);«.V tretjem odstavku se za besedilom »k obvezni reviziji« doda besedilo »in, kadar je to ustrezno, dajanju zagotovil o trajnostnosti«.**PREHODNE IN KONČNA DOLOČBA****64. člen****(dovoljenje za dajanje zagotovil o trajnostnosti)**Osebe, ki so imele na dan 1. januarja 2024 veljavno dovoljenje za opravljanje nalog pooblaščenega revizorja in je to še veljavno na dan začetka veljavnosti tega zakona, in osebe, ki so bile na dan 1. januarja 2024 v procesu pridobivanja dovoljenja za opravljanje nalog pooblaščenega revizorja in pridobijo dovoljenje za opravljanje nalog pooblaščenega revizorja do 1. januarja 2026, lahko pridobijo dovoljenje za dajanje zagotovil o trajnostnosti, če v dveh letih od začetka veljavnosti tega zakona opravijo dodatno izobraževanje s področja poročanja o trajnostnosti in dajanja zagotovil o trajnostnosti, ki ga ni treba končati s posebnim preverjanjem znanja, na način, ki ga določi Agencija s posebnim pravilnikom, in podajo zahtevo za izdajo dovoljenja. Za izdajo dovoljenja po tem odstavku ni treba opraviti praktičnega usposabljanja.**65. člen****(izdaja predpisov)**(1) Agencija izda predpis iz novega 48.a člena zakona v šestih mesecih od začetka veljavnosti tega zakona.(2) Agencija v šestih mesecih od začetka veljavnosti tega zakona uskladi predpise iz spremenjenih 48., 49. in 50. člena zakona.(3) Strokovni svet Inštituta po posvetovanju z Združenjem notranjih revizorjev IIA – Slovenskim inštitutom in Agencijo uskladi Hierarhijo pravil notranjega revidiranja (Uradni list RS, št 31/10) v šestih mesecih po začetku veljavnosti tega zakona. **66. člen****(subjekt javnega interesa)**Do ureditve v zakonu, ki ureja gospodarske družbe, je subjekt javnega interesa po tem zakonu družba, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, zavarovalnica, kot jo opredeljuje zakon, ki ureja zavarovalništvo, in pokojninska družba, kot jo opredeljuje zakon, ki ureja pokojninske družbe. Subjekt javnega interesa je tudi velika družba, zavezana k obvezni reviziji po merilih zakona, ki ureja gospodarske družbe, v kateri imajo država ali občine, skupaj ali samostojno, neposredno ali posredno, večinski lastniški delež. Subjekt javnega interesa je lahko tudi druga pravna oseba, zavezana k obvezni reviziji, če je tako določeno z drugim zakonom.**67. člen****(uskladitev mandata članov strokovnega sveta)**Mandat članom strokovnega sveta iz spremenjenega 25. člena zakona preneha z imenovanjem novih članov. Novi člani strokovnega sveta morajo biti imenovani v šestih mesecih od začetka veljavnosti tega zakona.**68. člen****(izrekanje ukrepov nadzora)**Agencija lahko v postopkih za izrek ukrepa nadzora, ki so začeti pred začetkom veljavnosti tega zakona in v katerih na dan začetka veljavnosti tega zakona še ni izdala odločbe o izreku ukrepa nadzora, ob izpolnjevanju zakonskih pogojev izreče opozorilo namesto opomina ali izreče pogojni odvzem dovoljenja.**69. člen****(uskladitev sklepa o ustanovitvi)**Vlada Republike Slovenije uskladi Sklep o ustanovitvi Agencije za javni nadzor nad revidiranjem (Uradni list RS, št. 6/16 in 11/19) s spremenjenimi določbami zakona v dveh mesecih po začetku veljavnosti tega zakona.**70. člen****(dokončanje vpisanih izobraževanj za pooblaščenega revizorja)**Osebe, ki so vpisale izobraževanje za pridobitev strokovnega naziva pooblaščeni revizor pred 1. januarjem 2024, lahko dokončajo program pod vpisnimi pogoji najpozneje do 1. januarja 2028.**71. člen****(začetek veljavnosti)**Ta zakon začne veljati petnajsti dan po objavi v Uradnem listu Republike Slovenije. |
|  |

|  |
| --- |
| **III. OBRAZLOŽITEV** |
| **K 1. členu**Sprememba Zakona o revidiranju (Uradni list RS, št. 65/08, 63/13 – ZS-K, 84/18 in 115/21; v nadaljnjem besedilu: ZRev-2) je potrebna predvsem zaradi potrebe prenosa evropske zakonodaje v slovenski pravni red, to je Direktive (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15; v nadaljnjem besedilu: CSRD). Zaradi navedenega prenosa CSRD je potrebna dopolnitev prvega člena z vidika dodane vsebine, to je dajanja zagotovil glede trajnostnosti.Pri določitvi področij, ki jih pokriva ZRev-2, je tako nedvoumno določeno, da so predmet urejanja tudi posli dajanja zagotovil, med katere se uvrščajo posli dajanja zagotovil o trajnostnosti. **K 2. členu**V skladu s posodobitvijo evropske zakonodaje je posodobljen 2. člen ZRev-2, v katerem se navaja prenos:* revizijske direktive: Direktive 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi Direktive Sveta 84/253/EGS (UL L št. 157 z dne 9. 6. 2006, str. 87; nadaljnjem besedilu: Direktiva 2006/43/ES) in
* revizijske uredbe: Uredbe 537/2014/EU Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L št. 158 z dne 27. 5. 2014, str. 77; v nadaljnjem besedilu: Uredba 537/2014/EU).

Revizijska direktiva in uredba sta bili od zadnje spremembe ZRev-2 večkrat spremenjeni. Zadnji poseg v revizijsko direktivo je bil opravljen z: * Direktivo 2023/2864/EU Evropskega parlamenta in Sveta z dne 13. decembra 2023 o spremembi nekaterih direktiv glede vzpostavitve in delovanja evropske enotne točke dostopa (UL L št. 2023/2864 z dne 20. 12. 2023), katere rok prenosa je 10. januar 2026.

Zadnji poseg v revizijsko uredbo je bil opravljen z:* Uredbo (EU) 2023/2869 Evropskega parlamenta in Sveta z dne 13. decembra 2023 o spremembi nekaterih uredb glede vzpostavitve in delovanja evropske enotne točke dostopa (UL L št. 2023/2869 z dne 20. 12. 2023).

**K 3. členu**Spremenjena je določba 3. člena ZRev-2, ki opredeljuje pomen izrazov. Sledeč spremembam evropske zakonodaje s področja revidiranja je treba opredeliti nove izraze, na primer dajanje zagotovila o trajnostnosti, ključni trajnostni partner ali partnerka, poročanje o trajnostnosti, revizorjevo poročilo o dajanju zagotovil o trajnostnosti in standardi dajanja zagotovil o trajnostnosti.Z uporabo ZRev-2 so se ugotovile tudi nekatere druge pomanjkljivosti opredelitev oziroma mogoče različne razlage izrazov, zato so spremenjene tudi opredelitve nekaterih že obstoječih izrazov, na primer drugi posli dajanja zagotovil, obvezna revizija, povezane osebe, revidiranje, revizijski spis in tako dalje. Med opredelitvami je črtana opredelitev subjekta javnega interesa, saj je predvideno, da bo urejena v Zakonu o gospodarskih družbah (v nadaljnjem besedilu: ZGD-1), ki celostno ureja status gospodarskih družb. **K 4. členu**4. člen ZRev-2 ureja način revidiranja, saj določa, da se pri revidiranju uporabljajo enotna pravila revidiranja, kot so določena z zakoni in predpisi, izdanimi na njihovi podlagi. Takšna ureditev zagotavlja, da so poročila revidiranja visoke kakovosti in zanesljiva ter da se podjetja revidirajo na enak, neodvisen in pregleden način.Revidiranje mora potekati v skladu z uredbami na ravni EU, kot je na primer Uredba 537/2014/EU, zakoni, kot sta na primer ZRev-2 in ZGD-1, mednarodnimi računovodskimi standardi in standardi na področju revidiranja ter drugimi predpisi. Vrstni red in prednostno uporabo različnih pravil, ki veljajo za revidiranje, določi Agencija za javni nadzor nad revidiranjem (v nadaljnjem besedilu: agencija) v hierarhiji pravil revidiranja v skladu z 32. členom ZRev-2. V 4. člen ZRev-2 je dodan nov drugi odstavek, ki za dajanje zagotovil o trajnostnosti predpiše, da poteka na način, določen z zakonom in drugimi zakoni, ki urejajo dajanje zagotovil o trajnostnosti, ter predpisi, izdanimi na njihovi podlagi. Gre za prenos CSRD. **K 5. členu**Člen spreminja 5. člen ZRev-2 glede opravljanja storitev revidiranja tako, da so dodane vsebine, ki urejajo dajanje zagotovil o trajnostnosti. Tudi dajanje zagotovil o trajnostnosti lahko, enako kot velja za druge storitve revidiranja, opravlja le revizijska družba z dovoljenjem oziroma v njenem imenu pooblaščeni revizor, ki ima dovoljenje za dajanje zagotovil o trajnostnosti in je pri revizijski družbi v delovnem razmerju za poln delovni čas.Preoblikovana je tudi določba, na podlagi katere smejo revizijske družbe poveriti posamezne postopke revidiranja drugim osebam. Pri tem veljajo pravila neodvisnosti in varovanja podatkov. Revizijsko podjetje ali revizijski subjekt tretje države lahko storitve revidiranja opravlja samo, če izpolnjuje pogoje, kot jih ZRev-2 določa za revizijsko družbo oziroma pooblaščenega revizorja.Agencija je 24. marca 2020 v zvezi s še dopustnim opravljanjem dela s krajšim delovnim časom izdala pojasnilo oziroma mnenje, na podlagi katerega je predlagana sprememba šestega odstavka. Agencija ocenjuje, da je obseg dela pooblaščenega revizorja v revizijski družbi, da lahko v njenem imenu opravlja storitve revidiranja, še zadosten, če pooblaščeni revizor v revizijski družbi opravlja delo vsaj polovični delovni čas, torej 20 ur na teden. Zaradi kompleksnosti dela pooblaščenega revizorja manjši delež opravljanja dela ne pomeni zadostne udeležbe, da bi mu omogočalo kakovostno opravljanje poslov in sledenje spremembam v stroki.**K 6. členu**9. člen ZRev-2 ureja pristojnost Slovenskega inštituta za revizijo (v nadaljnjem besedilu: Inštitut) na področju ocenjevanja vrednosti in drugih področjih, povezanih z revidiranjem. Uvodni del prvega odstavka navaja, da je Inštitut nadzorni organ na področju ocenjevanja vrednosti. Inštitut namreč v skladu z drugo alinejo prvega odstavka 16. člena ZRev-2 daje strokovno mnenje o opravljenem nadzoru nad kakovostjo dela pooblaščenih ocenjevalcev in odloča o ukrepih nadzora pooblaščenim ocenjevalcem, kadar ti ne izvajajo nalog ocenjevanja vrednosti pri subjektih, zavezanih k obvezni reviziji. Nadzor nad delom pooblaščenih ocenjevalcev, kadar ti izvajajo naloge ocenjevanja vrednosti pri subjektih, zavezanih k obvezni reviziji, torej za naročnike, zavezane k obvezni reviziji, ali je predmet ocenjevanja vrednosti v lasti subjekta, zavezanega k obvezni reviziji, ali je ocenjevani subjekt zavezan k obvezni reviziji, opravlja v skladu s prvim odstavkom 33. člena ZRev-2 agencija.Črtanje tretje alineje prvega odstavka, ki določa, da inštitut sprejema oziroma zagotavlja slovenske prevode in objavlja pravila notranjega revidiranja, je potrebno, ker inštitut ne more zagotavljati slovenskih prevodov standardov in pravil notranjega revidiranja, saj je pravica zagotavljanja prevodov v nacionalne jezike vezana na članstvo v IIA Global (angl. Institute of Internal Auditors), ki združuje člane v več kot 200 državah oziroma teritorijih. IIA Global je aktiven pri promociji notranje revizijske stroke, izobraževanju, certificiranju, izdaja pa tudi Mednarodne standarde strokovnega ravnanja pri notranjem revidiranju, ki jim sledi tudi velika večina notranjih revizorjev v Sloveniji. Prevode teh standardov kot član IIA Global namreč zagotavlja Združenje notranjih revizorjev IIA – Slovenski inštitut, katerega glavno poslanstvo je prenos najboljših praks tako v Sloveniji kot tudi v povezavah z drugimi notranjimi revizorji v Sloveniji in po svetu.Ne glede na navedeno ima inštitut od leta 1997 Sekcijo notranjih revizorjev ter zanje vodi izobraževanja in podaja usmeritve za njihovo delo. Zaradi navedenega se predlaga nova točka, s katero se natančneje opredeli, da inštitut sprejema in objavlja pravila notranjega revidiranja, saj med drugim sprejema Hierarhijo pravil notranjega revidiranja in jo objavlja v Uradnem listu Republike Slovenije.Pri sprejemanju pravil notranjega revidiranja mora inštitut paziti, da ne krši avtorskih pravic na področju standardov notranjega revidiranja in dobrih praks notranjega revidiranja, ter mora obenem upoštevati standarde in dobre prakse, ki jih v svetu uporablja stroka na področju notranjega revidiranja. **K 7. členu**S predlogom spremembe 16. člena ZRev-2 se odpravljajo zakonske pomanjkljivosti v zvezi z možnostjo ukrepanja zoper pooblaščene ocenjevalce, kadar ti ne izvajajo nalog ocenjevanja vrednosti pri subjektih, zavezanih k obvezni reviziji. Inštitut ima po veljavnem ZRev-2 pristojnost za izvajanje nadzora nad vsemi pooblaščenimi ocenjevalci, nima pa nobenih pristojnosti za izrekanje ukrepov nadzora. Po drugi strani ima agencija pristojnost za izvajanje nadzora in izrekanje ukrepov nadzora, a je njen nadzor nad delom pooblaščenih ocenjevalcev omejen le na pooblaščene ocenjevalce, kadar ti izvajajo naloge ocenjevanja vrednosti pri subjektih, zavezanih k obvezni reviziji. V primeru kršitev pravil ocenjevanja vrednosti, kadar ti izvajajo naloge ocenjevanja vrednosti pri subjektih, ki niso zavezani k obvezni reviziji, po veljavnem ZRev-2 sankcioniranje pooblaščenih ocenjevalcev vrednosti ni določeno, za izvajanje nadzora nad njimi pa je pristojen inštitut. V tem delu je ugotovljen *lex imperfecta*. Ker kljub morebitnim ugotovljenim kršitvam pravil ocenjevanja vrednosti v nadzoru (tretja alineja 93. člena ZRev-2) ukrepanje ni mogoče, je vprašljiva smiselnost takšnega nadzora.Na voljo so naslednji podatki iz letnega poročanja pooblaščenih ocenjevalcev inštitutu v letu 2023 (podatki v tabelah veljajo za obdobje od 16. maja 2022 do 15. maja 2023):

|  |  |  |  |  |
| --- | --- | --- | --- | --- |
| Ocene vrednosti | nepremičnin | podjetij | strojev in opreme | skupaj |
| število vseh opravljenih ocen vrednosti | 14.653 | 571 | 171 | 15.395 |
| število ocen vrednosti pri subjektih, zavezanih k obvezni reviziji | 1.091 | 209 | 25 | 1.325 |
| delež ocen vrednosti pri subjektih, zavezanih k obvezni reviziji, v vseh ocenah vrednosti (pristojnost agencije) | 7,4 odstotka | 36,6 odstotka | 14,6 odstotka | 8,6 odstotka |

Iz tabele je razvidno, da je bilo v zadnjem poročevalskem obdobju več kot 90 odstotkov vseh ocen vrednosti opravljenih pri subjektih, ki niso zavezani k obvezni reviziji. V tem primeru ob ugotovljenih kršitvah pravil ocenjevanja vrednosti po veljavnem ZRev-2 sankcioniranje pooblaščenega ocenjevalca ni mogoče, saj noben nadzorni organ nima pristojnosti. Agencija je torej, kot je razvidno iz tabele, pristojna za sankcioniranje samo v zvezi s 7,4 odstotka opravljenih ocen vrednosti nepremičnin, 36,6 odstotka ocen vrednosti podjetij in 14,6 odstotka ocen vrednosti strojev in opreme.Da se zagotovi pristojnost izrekanja ukrepov nadzora v primerih, ko pooblaščeni ocenjevalci izvajajo naloge ocenjevanja vrednosti pri subjektih, ki niso zavezani k obvezni reviziji, se predlaga sprememba člena na način, da strokovni svet inštituta odloča o ukrepih nadzora pooblaščenim ocenjevalcem, kadar ti ne izvajajo nalog ocenjevanja vrednosti pri subjektih, zavezanih k obvezni reviziji.**K 8. členu**S predlogom novega četrtega odstavka 19. člena ZRev-2 se ureja določanje višine sejnin članom strokovnega sveta agencije v skladu z obrazloženim predlogom direktorja. Sklep postane veljaven, ko da nanj soglasje minister, pristojen za finance. Uredba o sejninah in povračilih stroškov v javnih skladih, javnih agencijah, javnih zavodih in javnih gospodarskih zavodih (Uradni list RS, št. 16/09, 107/10, 66/12, 51/13 in 6/15; v nadaljnjem besedilu: uredba vlade) določa, da je bruto sejnina agencije sestavljena iz stalnega in spremenljivega dela:1. stalni del sejnine v agencijah, ustanovljenih za opravljanje regulatornih nalog, znaša po uredbi vlade 75 evrov;
2. spremenljivi del sejnine je seštevek:
	1. dela A, ki se nanaša na bilančno vsoto agencije (ker znaša bilančna vsota agencije ob koncu preteklega poslovnega leta manj kot 4 mio evrov, se ta izkazuje v znesku 5 evrov), in
	2. dela B, ki se nanaša na število zaposlenih v agenciji (ker je bilo ob koncu preteklega poslovnega leta manj kot 30 zaposlenih, se ta izkazuje v znesku 2,50 evra).

Seštevek stalnega dela, dela A in dela B je torej 82,50 evra, to pa je bruto sejnina agencije od leta 2015, ko je bila uredba vlade zadnjič spremenjena. Ker je odgovornost, strokovnost in skrbnost članov strokovnega sveta agencije neprimerno primerjati v okviru različnih organov in teles celotnega javnega sektorja, se dodaja rešitev, kot je navedeno. Hkrati se določa, da stroški sejnin in povračil ne smejo presegati stroškov, ki jih je utemeljeno pričakovati. Člani strokovnega sveta, ki so zaposleni v agenciji, funkcijo opravljajo izven svojega rednega delovnega časa. **K 9. členu**Sprememba 20. člena ZRev-2 je potrebna za natančnejšo opredelitev pogojev za imenovanje direktorja oziroma člana strokovnega sveta agencije. Direktor oziroma član strokovnega sveta agencije mora imeti ustrezno strokovno izobrazbo in izkušnje na področju revidiranja in ne sme biti pravnomočno obsojen. Revidiranje je kompleksno področje, ki zahteva poglobljeno poznavanje računovodskih standardov, metodologij revidiranja in zakonodaje. Ustrezna izobrazba in izkušnje s področja financ, računovodstva ali revidiranja, integriteta in druge zahteve so tako predpogoj za opravljanje nalog direktorja oziroma člana strokovnega sveta. Poleg navedenih zahtev mora biti oseba, ki bo imenovana za direktorja agencije, pooblaščeni revizor ter mora izkazati vodstvene in organizacijske sposobnosti. Namen 20. člena ZRev-2 je zagotoviti strokovnost, neodvisnost in učinkovitost agencije. **K 10. členu**Sprememba 21. člena ZRev-2 je potrebna zaradi jasnejše ureditve nezdružljivosti opravljanja nalog in funkcij direktorja in članov strokovnega sveta agencije. Ureditev sledi 21. členu Uredbe 537/2014/EU. Člani strokovnega sveta in direktor agencije ne smejo biti povezani s subjektom nadzora, torej z revizijskimi družbami. Nezdružljivost se ne nanaša na opravljanje nalog člana v organih vodenja in nadzora ter revizijske komisije banke, zavarovalnice, borznoposredniške družbe, družbe za upravljanje in drugih subjektov, zavezanih k obvezni reviziji (za razliko od dosedanje ureditve ZRev-2).Izjema drugega odstavka 21. člena ZRev-2 glede nezdružljivosti opravljanja nalog in funkcij je s predlogom razširjena na vse zaposlene in ni omejena le na direktorja. Zaposleni agencije so tako lahko člani sveta v drugih organov za nadzor po zakonih, ki urejajo varstvo konkurence, bančništvo, zavarovalništvo, trg finančnih instrumentov ter investicijske sklade in družbe za upravljanje.Ureditev nezdružljivosti opravljanja nalog oziroma funkcij za člana strokovnega sveta in direktorja agencije zagotavlja, da so člani strokovnega sveta in direktor neodvisni in nepristranski pri svojem delu ter se izogibajo položajem, v katerih bi se znašli v nasprotju interesov. **K 11. členu**Predlagana je sprememba 25. člena ZRev-2, ki ureja strokovni svet agencije na način, da se število članov zmanjša z devet na pet, saj je tako lažje zagotoviti sklepčnost strokovnega sveta agencije. Prav tako je določen postopek imenovanja, in sicer z javnim pozivom, s čimer se zagotovi neodvisen in pregleden postopek imenovanja.Med naloge strokovnega sveta je dodano sprejemanje obdobnega poročila o delu agencije in strategije. Obdobno poročilo zagotavlja javnosti vpogled v delo agencije ter tako prispeva h krepitvi zaupanja in omogoča oceno učinkovitosti agencije. Strategija določa dolgoročne cilje agencije in načine za njihovo dosego, kar omogoča agenciji, da se osredini na pomembne naloge in učinkovito uporabi razpoložljive vire.**K 12. členu**Sprememba 29. člena ZRev-2 določa, da agencija sprejema letni načrt dela s finančnim načrtom in letno poročilo agencije. Letni načrt dela s finančnim načrtom in letno poročilo agencije sta potrjena, ko ministrstvo, pristojno za finance, k posameznemu dokumentu izda soglasje. Soglasje ministrstva je odraz preverjanja usklajenosti načrta dela s finančnim načrtom in letnega poročila z zakonodajo, finančnimi zmogljivostmi in s smernicami s področja javnih financ.Letno poročilo agencija po potrditvi objavi na svojih spletnih straneh. Objavljanje letnega poročila omogoča javnosti vpogled v delovanje agencije, kar krepi zaupanje v delo agencije.**K 13. členu**Sprememba 32. člena ZRev-2 je potrebna za namen umestitve dajanja zagotovil o trajnostnosti med nadzorne pristojnosti agencije in s tem prenosa evropske zakonodaje. Agencija je na področju dajanja zagotovil o trajnostnosti pristojna za sprejetje Hierarhije pravil revidiranja, določitev strokovnih znanj in izkušenj, opravljanje preizkusov znanj, organizacijo izobraževanj, preizkuse strokovnih znanj, izdajanje dovoljenj in zagotavljanje kakovosti dela. Hierarhija pravil revidiranja za področje trajnostnega poročanja določa, katera pravila morajo revizorji upoštevati pri dajanju zagotovil o trajnostnosti podjetij. Pri sprejemanju Hierarhije pravil revidiranja mora agencija upoštevati, da so zagotovila o trajnostnosti izdana v skladu s standardi dajanja zagotovil, ki jih sprejme Evropska komisija. Dokler Evropska komisija ne sprejme standardov dajanja zagotovil, bo agencija v skladu s svojimi pristojnostmi dolžna urediti, kateri standardi se bodo uporabljali v prehodnem obdobju. V skladu s CSRD mora Evropska komisija najpozneje do 1. oktobra 2026 sprejeti delegirane akte, v katerih bo določila standarde dajanja omejenih zagotovil o trajnostnosti. Najpozneje do 1. oktobra 2028 mora Evropska komisija sprejeti delegirane akte, v katerih bo določila standarde za sprejemljivo zagotovilo na podlagi ocene, s katero se ugotovi, ali je sprejemljivo zagotovilo izvedljivo za revizorje in podjetja.Poklic dajanja zagotovil razlikuje med posli dajanja omejenih zagotovil in posli dajanja sprejemljivih zagotovil. Sklepna ugotovitev posla dajanja omejenega zagotovila je običajno izražena v nikalni obliki z navedbo, da izvajalec ni ugotovil ničesar, na podlagi česar bi lahko sklepal, da vsebina vsebuje bistvene napake. Pri poslu dajanja omejenega zagotovila revizor opravi manj preizkusov kot pri poslu dajanja sprejemljivega zagotovila. Obseg dela pri poslu dajanja omejenega zagotovila je zato manjši kot pri poslu dajanja sprejemljivega zagotovila. Obseg dela pri poslu dajanja sprejemljivega zagotovila vključuje obsežne postopke, vključno z upoštevanjem notranjih kontrol podjetja, ki poroča, in testiranjem vsebine, zato je mnogo obsežnejši kot pri poslu dajanja omejenega zagotovila. Sklepna ugotovitev posla dajanja sprejemljivega zagotovila je običajno izražena v trdilni obliki, njen rezultat pa je podaja mnenja o merjenju obravnavane vsebine glede na predhodno določena merila.**K 14. členu**Nadzorna organa na področju ocenjevanja vrednosti v skladu z ZRev-2 sta inštitut in agencija. Ureditev v 6. in 14. členu tega zakona natančno razmeji področja ocenjevanja vrednosti, ki so v pristojnosti inštituta, od področij v pristojnosti agencije. Inštitut v skladu z drugo alinejo prvega odstavka 16. člena ZRev-2 daje strokovno mnenje o opravljenem nadzoru nad kakovostjo dela pooblaščenih ocenjevalcev in odloča o ukrepih nadzora pooblaščenim ocenjevalcem, kadar ti ne izvajajo nalog ocenjevanja vrednosti pri subjektih, zavezanih k obvezni reviziji.Dikcijo 16. člena je treba brati v povezavi z novo dikcijo prvega odstavka 33. člena ZRev-2. Nova dikcija določa, da opravlja agencija nadzor ocenjevanja vrednosti, kadar gre za ocenjevanje vrednosti za naročnike, zavezane k obvezni reviziji, ali kadar je predmet ocenjevanja vrednosti v lasti subjekta, zavezanega k obvezni reviziji, ali je ocenjevani subjekt zavezan k obvezni reviziji. V vseh navedenih primerih gre za nadzor pri subjektih, zavezanih k obvezni reviziji. **K 15. členu**Sprememba 34. člena ZRev-2 je potrebna za namen umestitve dajanja zagotovil o trajnostnosti med pristojnosti agencije pri sodelovanju z nadzornimi organi držav članic. Agencija je dolžna sodelovati z nadzornimi organi držav članic pri zbliževanju razlik v izobraževanju, ki ga organizira ali priznava v postopku izdaje dovoljenj za opravljanje nalog pooblaščenega revizorja in dajanja zagotovil o trajnostnosti, ob upoštevanju razvoja stroke in drugih strokovnih področij, povezanih z revidiranjem. Cilj te spremembe je zagotoviti, da bodo imeli revizorji v celotni EU enako raven znanja in strokovnih izkušenj na področju revidiranja. Da bodo programi izobraževanj in usposabljanja pooblaščenih revizorjev sledili razvoju stroke, bo agencija dolžna spremljati najnovejše razvojne trende na področju revidiranja, vključno z novimi standardi, metodami in tehnikami.Gre za prenos evropske zakonodaje.**K 16. členu**Sprememba 35. člena ZRev-2 je potrebna za namen umestitve dajanja zagotovil o trajnostnosti med pristojnosti agencije pri sodelovanju z nadzornimi organi tretjih držav. Agencija lahko pristojnim organom tretje države na njihovo zahtevo po načelu vzajemnosti pošlje revizijsko dokumentacijo oziroma dokumentacijo v zvezi z dajanjem zagotovil o trajnostnosti, ki jo je pridobila od pooblaščenih revizorjev ali revizijskih družb, če so izpolnjeni v ZRev-2 določeni pogoji. Med pogoji je navedena tudi sklenitev dogovora s pristojnim organom tretje države. Vsebina takšnega dogovora je določena v drugem odstavku 35. člena ZRev-2. Prenos osebnih podatkov v tretje države je v skladu s Splošno uredbo o varstvu podatkov načeloma prepovedan, razen če so izpolnjeni določeni pogoji. Eden od teh pogojev je, da morajo biti pri prenosu podatkov v tretjo državo, za katero Evropska komisija ni sprejela odločitve, da zagotavlja ustrezno raven varstva osebnih podatkov, vzpostavljeni »ustrezni zaščitni ukrepi« za varstvo prenesenih osebnih podatkov.Zaščitni ukrepi morajo zagotavljati, da so osebni podatki ustrezno varovani pred nepooblaščenim dostopom, uporabo, razkritjem, spreminjanjem ali uničenjem. Poleg ustreznih zaščitnih ukrepov mora imeti posameznik, na katerega se nanašajo osebni podatki, na voljo tudi »izvršljive pravice in učinkovita pravna sredstva« v primeru kršitve varstva njegovih podatkov.Agencija lahko od pristojnih organov tretje države zahteva dokumentacijo v zvezi z revizijskim delom oziroma v zvezi z dajanjem zagotovil o trajnostnosti, ki so ga opravili revizijski subjekti tretje države ali revizor tretje države.Gre za prenos evropske zakonodaje.**K 17. členu**Sprememba 37. člena ZRev-2 je potrebna za namen umestitve revizorjevega poročila dajanja zagotovil o trajnostnosti in s tem prenosa evropske zakonodaje. Z novim drugim odstavkom se določa, da družba, ki je zavezana k revidiranju računovodskih izkazov po zakonu, ki ureja gospodarske družbe, imenuje revizijsko družbo za najmanj tri leta. Od novele ZRev-2A, ki je določila, da se pogodbe o reviziji računovodskih izkazov, če jo zahtevajo predpisi, sklenejo za najmanj tri leta, se je občutno povečalo število odstopov in razrešitev. Agencija pogosto prejme obvestilo o sporazumni prekiniti iz obvestila, pa v nekaterih primerih ni povsem jasno, ali gre za razrešitev revizijske družbe s strani naročnika ali za odstop revizijske družbe od revidiranja. Ker je to ključni podatek za ustrezno preveritev morebitnih kršitev v zvezi z razrešitvijo revizijske družbe, je tudi v primeru sporazumne prekinitve treba sporočiti ustrezna pojasnila.V primeru odstopa revizijske družbe ali razrešitve revizijske družbe s strani naročnika lahko pride do predčasne prekinitve pogodbenega razmerja, ni pa dopustno, da bi se pogodbene stranke že vnaprej dogovorile o razlogih za predčasno prekinitev. Če bi se pogodbene stranke lahko vnaprej dogovorile o razlogih za predčasno prekinitev pogodbe, bi to lahko ogrozilo neodvisnost revizijske družbe. Revizijska družba bi se namreč lahko bala podati kritiko naročniku, saj bi jo zaradi kritike naročnik lahko razrešil.Naročnik ima pravico do prekinitve pogodbe z revizijsko družbo, če za prekinitev obstajajo utemeljeni razlogi, na primer če revizijska družba ne izpolnjuje svojih obveznosti ali če se med naročnikom in revizijsko družbo pojavi nezdružljivost interesov.**K 18. členu**Dopolnitev četrtega odstavka 38. člena ZRev-2 je potrebna zaradi prenosa evropske zakonodaje, in sicer se dopolnjuje nabor primerov, ko ne velja dolžnost varovanja zaupnih podatkov s strani revizijske družbe tudi za primere iz naslova trajnostnosti. Dolžnost varovanja zaupnih podatkov tako ne velja, ko revizijska družba izvaja storitve dajanja zagotovil o trajnostnosti naročnika, ki je del skupine, katere nadrejeno podjetje je v tretji državi, in takšno dokumentacijo potrebuje revizor skupine v tretji državi ter ko obvezno revizijo in storitve dajanja zagotovil o trajnostnosti naročnika ne opravlja ista revizijska družba, pa je izmenjava informacij potrebna za uspešnost obvezne revizije oziroma storitve dajanja zagotovil o trajnostnosti.Določba o izjemi omogoča izmenjavo informacij med revizijsko družbo v Republiki Sloveniji in revizorjem skupine v tretji državi, s tem pa zagotavlja, da lahko revizorji pridobijo vse potrebne podatke za celovito oceno trajnostnega poslovanja celotne skupine. Če obvezno revizijo in storitve dajanja zagotovil o trajnostnosti naročnika opravljata različni revizijski družbi, je včasih med njima potrebna izmenjava informacij za uspešno izvedbo obeh nalog. Določba o izjemi omogoča to izmenjavo informacij, s tem pa prispeva k bolj usklajenemu in učinkovitemu revizijskemu procesu.**K 19. členu**S črtanjem drugega odstavka 39. člena se odpravlja ureditev, ki določa, da morajo biti ključni revizijski partnerji in pooblaščeni revizorji vključeni v revidiranje skupno z vsaj 15 odstotki delovnega časa, porabljenega za vsak revizijski posel, in da je skupno število delovnih ur osebja z manj kot dvema letoma izkušenj pri revidiranju v revizijski skupini omejeno na 25 odstotkov delovnega časa. Po spoznanjih iz prakse takšna ureditev ni učinkovita in ne povečuje kakovosti revizijskih storitev. Prav obratno, ureditev povzroča škodljive posledice v obliki (i) nepotrebnih stroškov za revizijske stranke, (ii) neučinkovite in škodljive delitve dela v revizijskih družbah in (iii) odvečne birokracije.Notranje obvladovanje kakovosti in organizacija dela revizijske družbe sta v skladu z evropsko zakonodajo urejena v 45.a in 45.b členu ZRev-2. Z novim osmim odstavkom se ureja desetletni rok hrambe usmeritev in postopkov revizijske družbe na področju notranjega obvladovanja kakovosti in dokumentacije, ki dokazuje njihovo izpolnjevanje.**K 20. členu**Spremembi 40. člena ZRev-2 v prvem in drugem odstavku sta redakcijske narave.Sprememba v petem odstavku je potrebna za namen umestitve poročila dajanja zagotovil o trajnostnosti in s tem prenosa evropske zakonodaje. Pristojni organi za nadzor trga vrednostnih papirjev, bank ali zavarovalnic lahko od revizijske družbe poleg dodatnih pojasnil v zvezi z obvezno revizijo zahtevajo tudi dodatna pojasnila glede zagotovil o trajnostnosti.Zahteva po dodatnih pojasnilih glede zagotovil o trajnostnosti nadzorovanih podjetij prispeva k izboljšanju preglednosti in odgovornosti nadzorovanih podjetij na tem področju.**K 21. členu**Predlagan je nov, 40.a člen ZRev-2, s katerim se dodajajo določbe glede revizorjevega poročila o dajanju zagotovil o trajnostnosti. Člen ureja podpis, odgovornost, obličnost in vsebino revizorjevega poročila o dajanju zagotovil o trajnostnosti. Revizorjevo poročilo o dajanju zagotovil o trajnostnosti je lahko del revizorjevega poročila o računovodskih izkazih ali samostojno poročilo. Gre za prenos evropske zakonodaje, ki je namenjena uskladitvi revizorjevih poročil ter tako izboljšani preglednosti in zanesljivosti revizorjevih poročil. Nov, 40.a člen je usklajen z ureditvijo revizorjevega poročila o dajanju zagotovil o trajnostnosti v ZGD-1. **K 22. členu**Predlagana je dopolnitev 43. člena ZRev-2 zaradi umestitve dajanja zagotovil o trajnostnosti. Gre za prenos evropske zakonodaje. Pri dajanju zagotovil o konsolidiranih poročilih o trajnostnosti skupine podjetij nosi ključni trajnostni partner skupine celotno odgovornost za poročilo o dajanju zagotovil o trajnostnosti. Ključni trajnostni partner skupine pregleda in dokumentira dajanje zagotovil, ki so ga za namen dajanja zagotovil o zanesljivosti konsolidiranega poročanja o trajnostnosti izvedli neodvisni ponudniki storitev dajanja zagotovil, revizorji iz tretjih držav, zakoniti revizorji iz tretjih držav, revizijski subjekti iz tretjih držav ali revizijska podjetja. Če je prenos delovnih papirjev iz tretje države ključnemu trajnostnemu partnerju skupine preprečen zaradi pravnih ali drugih ovir, vključuje dokumentacija, ki jo hrani, dokazila, da je izvedel ustrezne postopke za pridobitev dostopa do dokumentacije o dajanju zagotovil, ter pri ovirah, ki izvirajo iz državne zakonodaje, dokazila o takšnih ovirah.Določitev ključnega trajnostnega partnerja kot odgovornega subjekta za poročilo o dajanju zagotovil o trajnostnosti skupine podjetij je pomemben korak k zagotavljanju jasne odgovornosti, usmerjenega revidiranja, uporabe enotnih standardov in preglednega obravnavanja izzivov pri prenosu delovnih papirjev iz tretjih držav. Neodvisni ponudnik dajanja zagotovil o zanesljivosti konsolidiranega poročanja o trajnostnosti je organ za ugotavljanje skladnosti, akreditiran v skladu z Uredbo (ES) št. 765/2008 Evropskega parlamenta in Sveta (4) za posebno dejavnost ocene skladnosti iz člena 34(1), drugi pododstavek, točka (aa) Direktive 2013/34/EU.**K 23. členu**Sprememba 44. člena ZRev-2, ki ureja neodvisnost in nepristranskost revidiranja, je potrebna za namen umestitve dajanja zagotovil o trajnostnosti in s tem prenosa evropske zakonodaje.»Revidiranje« nadomešča besedo »revizija«, saj gre za širši koncept, ki zajema revizijo ločenih ali konsolidiranih računovodskih izkazov, druge posle dajanja zagotovil in posle opravljanja dogovorjenih postopkov, ki se izvajajo na podlagi pravil revidiranja. Drugi posli dajanja zagotovil so posli preiskovanja in drugi posli dajanja zagotovil, vključno z dajanjem zagotovil o trajnostnosti, za katere veljajo pravila revidiranja. Revizijske družbe in pooblaščeni revizorji morajo pri revidiranju ohranjati poklicno nezaupljivost v skladu s pravili revidiranja. Gre za ključno načelo poklicne etike revizijskih družb in pooblaščenih revizorjev. To pomeni, da morajo pri svojem delu ostati objektivni, nepristranski in neodvisni od kakršnih koli vplivov, ki bi lahko ogrozili integriteto revidiranja. Upoštevati morajo vrsto ukrepov za zagotavljanje poklicne nezaupljivosti, kot so na primer izogibanje nasprotjem interesov, jasna komunikacija, stroga strokovna presoja in ukrepanje ob kršitvah (poročanje o kršitvah, disciplinski postopki, odpoved revizije in tako dalje). **K 24. členu**Določbe 45. člena ZRev-2 se nanašajo na neodvisnost revizijskih družb oziroma pooblaščenih revizorjev, saj prepovedujejo opravljanje storitev revidiranja v primeru nasprotij interesov. Gre za primere, ko ima revizijska družba (pooblaščeni revizor) v subjektu revidiranja naložbe oziroma ima subjekt revidiranja naložbe v revizijski družbi, primere opravljana drugih storitev pri subjektu revidiranja ter druge vrste povezav med revizijsko družbo in subjektom revidiranja (natančneje določene v prvem odstavku člena). Določba prvega odstavka je spremenjena samo v delu, da se prepoved uporablja tudi za primere dajanja zagotovil o trajnosti. Za prenos evropske zakonodaje gre v novih drugem, sedmem in osmem odstavku. Revizijska družba, ki opravlja storitve dajanja zagotovil o trajnostnosti subjekta javnega interesa, ali kateri koli član mreže, ki ji revizijska družba pripada, ne sme za subjekt javnega interesa, njegovo nadrejeno podjetje ali odvisno podjetje v EU opravljati prepovedanih nerevizijskih storitev: (1) v obdobju med začetkom obdobja, ki je predmet dajanja zagotovil o trajnostnosti, in izdajo poročila o zanesljivosti poročanja o trajnostnosti, ter (2) v poslovnem letu, ki je neposredno pred obdobjem iz prve točke v primeru določenih prepovedanih nerevizijskih storitev. Prepovedane nerevizijske storitve so opredeljene v točkah (b) in (c) ter (e) do (k) v drugem pododstavku prvega odstavka 5. člena Uredbe 537/2014/EU. Te storitve med drugim vključujejo: davčno in pravno svetovanje, računovodstvo, notranji nadzor, svetovanje o upravljanju, storitve, povezane z javnimi razpisi, ocenjevanje varnosti informacijskih sistemov ter oglaševanje in odnose z javnostmi. Kljub temu lahko revizijska družba in vsak član mreže za subjekt javnega interesa, ki je predmet dajanja zagotovil o trajnostnosti, njegovo nadrejeno podjetje ali odvisna podjetja opravlja nerevizijske storitve, ki niso prepovedane nerevizijske storitve, ali prepovedane nerevizijske storitve, če to odobri revizijska komisija podjetja. Pred odobritvijo mora revizijska komisija podjetja oceniti nevarnosti za neodvisnost in zaščitne ukrepe, ki se uporabljajo v skladu z osmim odstavkom 45.b člena ZRev-2.Če član mreže, ki ji pripada revizijska družba, ki izvaja storitev dajanja zagotovil o trajnostnosti subjekta javnega interesa, opravlja prepovedane nerevizijske storitve za podjetje s sedežem v tretji državi, ki je podrejeno subjektu javnega interesa, ki je predmet dajanja zagotovil o trajnostnosti, mora zadevna revizijska družba oceniti, ali je zaradi opravljanja teh storitev s strani člana mreže ogrožena njena neodvisnost. Revizijska družba lahko še naprej opravlja storitve dajanja zagotovil o trajnostnosti takšnega subjekta javnega interesa le, če lahko v skladu z devetim odstavkom 45.b ZRev-2 utemelji, da to ne vpliva na njeno strokovno presojo in poročilo o dajanju zagotovil o trajnostnosti.**K 25. členu**Predlagana je dopolnitev obstoječega 45.b člena ZRev-2 zaradi umestitve v organizacijo dajanja zagotovil o trajnostnosti vsaj enega ključnega trajnostnega partnerja, ki dejavno sodeluje pri dajanju zagotovil o trajnostnosti. Gre za prenos evropske zakonodaje.Člen določa, da revizijska družba imenuje vsaj enega ključnega revizijskega partnerja oziroma trajnostnega partnerja, ki dejavno sodeluje pri revidiranju, in določi merila za imenovanje, da se zagotovita kakovostno revidiranje in neodvisnost. Revizijska družba je dolžna ključnemu revizijskemu partnerju oziroma ključnemu trajnostnemu partnerju zagotoviti zadostne vire in ustrezno usposobljeno osebje za ustrezno opravljanje nalog.Ključni revizijski partner oziroma ključni trajnostni partner mora nameniti posameznemu poslu revidiranja dovolj časa in mu dodeliti dovolj virov, da zagotovi kakovostno revidiranje in neodvisnost.Merila za imenovanje ključnega partnerja v ZRev-2 niso natančno predpisana, vendar gre za strokovno izobrazbo in izkušnje na področju revidiranja, poznavanje ustreznih predpisov in standardov, sposobnost vodenja in usmerjanja ekipe, visoko raven integritete in neodvisnosti ter sposobnost učinkovitega komuniciranja.Revizijska družba je dolžna evidentirati večje kršitve zakona in Uredbe 537/2014/EU ter posledice vseh kršitev, vključno z ukrepi za njihovo obvladovanje in spremembe sistema notranjega obvladovanja kakovosti. Revizijska družba je tudi dolžna voditi evidenco posameznih strank, za vsak posel revidiranja pripraviti revizijski spis in evidentirati vse pisne pritožbe v zvezi z revidiranjem. Vzpostaviti mora tudi postopke, ki zaposlenim omogočajo notranje poročanje po posebnem kanalu o morebitnih ali dejanskih kršitvah tega zakona ali Uredbe 537/2014/EU.**K 26. členu**Sprememba 46. člena ZRev-2 je potrebna za namen umestitve dajanja zagotovil o trajnostnosti in s tem prenosa evropske zakonodaje.Pooblaščenim revizorjem, ki izvajajo revizijo računovodskih izkazov ali dajanje zagotovil o trajnostnosti ali so odgovorni zanju, eno leto ali v primeru subjekta javnega interesa dve leti po tem, ko so prenehali sodelovati pri revizijskem poslu, ni dovoljena zaposlitev, članstvo v revizijski komisiji, opravljanje nalog člana organa vodenja ali nadzora ali nalog izvršnega direktorja, ki ni član upravnega odbora, ali zasedba drugega ključnega vodstvenega položaja v revidiranem subjektu.Navedena prepoved, razen prepovedi zaposlitve, velja tudi za zaposlene in partnerje ter vse druge fizične osebe, katerih storitve so na voljo pooblaščenim revizorjem, revizijski družbi ali revizijskemu podjetju ali pod njihovim nadzorom, in tiste, ki so neposredno sodelovali pri posameznem poslu obvezne revizije, ter dajanju zagotovil o trajnostnosti, vsaj eno leto po tem, ko so prenehali neposredno sodelovati pri revidiranju.Gre za člen, katerega namen je preprečiti nasprotje interesov in varovati neodvisnost revizorjev.**K 27. členu**Sprememba petega odstavka 47. člena ZRev-25 pomeni uskladitev z novim tretjim odstavkom 37. člena ZRev-2. Ta določa, da mora družba, ki je zavezana k revidiranju računovodskih izkazov, v skladu z določbami zakona, ki ureja gospodarske družbe, imenovati revizijsko družbo najmanj za obdobje treh let.Družba, ki je subjekt revizije, mora skleniti pogodbo o reviziji ločenih in konsolidiranih računovodskih izkazov za obdobje imenovanja revizijske družbe. Triletno obdobje imenovanja revizijske družbe omogoča večjo stabilnost v revizijskem procesu in spodbuja boljše sodelovanje med revizijsko družbo in vodstvom revidirane družbe. Dolgoročno sodelovanje z isto revizijsko družbo lahko prispeva k izboljšanju kakovosti revizije, saj revizorji z leti pridobijo boljše poznavanje poslovanja revidirane družbe in njenih specifičnih tveganj.V 17. členu Uredbe 537/2014/EU je določeno maksimalno obdobje imenovanja revizijske družbe. Niti začetni posel posameznega zakonitega revizorja ali revizijskega podjetja niti ta posel v kombinaciji z vsemi obnovljenimi posli za njim ne smejo presegati deset let.**K 28. členu**ZRev-2 v prvi alineji prvega odstavka 48. člena določa zahtevo glede pridobljene izobrazbe, ki je minimalni pogoj za pridobitev dovoljenja za opravljanje nalog pooblaščenega revizorja, in sicer mora imeti fizična oseba raven izobrazbe, pridobljeno po študijskih programih druge stopnje v skladu z zakonom, ki ureja visoko šolstvo, oziroma izobrazbo, ki ustreza ravni izobrazbe, pridobljene po študijskih programih druge stopnje. Navedeno torej pomeni, da mora kandidat za pooblaščenega revizorja končati drugo bolonjsko stopnjo, to je magistrski študijski program.Direktiva 2006/43/ES določa izobrazbene zahteve za pooblaščene revizorje v prvem odstavku 6. člena. Glede pridobljene izobrazbe določa, da dovoljenje lahko pridobi fizična oseba po pridobitvi izobrazbe, ustrezne za vpis na univerzitetno ali enakovredno raven. Navedeno torej pomeni, da je z evropsko zakonodajo določeno, da je za pridobitev dovoljenja za pooblaščenega revizorja dovolj dokončana srednja šola (torej pri nas zaključek s splošno maturo, ki omogoča vpis na univerzitetni študij), pri uveljavitvi navedenih zahtev v ZRev-2 pa je ta zahteva občutno poostrena, zato se znižuje na dokončano prvo stopnjo študijskega programa. Omilitev pogojev glede osnovne izobrazbe v ta visoko strokovni poklic bi lahko dodatno pritegnila mlade, s čimer bi sprememba ugodno vplivala na zdajšnje zmanjševanje števila pooblaščenih revizorjev. Na ta način bodo revizijske družbe lažje pridobile ustrezen kader in se kadrovsko okrepile do te mere, da bodo lahko sledile povečanemu povpraševanju po teh storitvah.Ob upoštevanju nadaljnjega besedila prvega odstavka 6. člena in 9. člena Direktive 2006/43/ES je mogoče določene izpite na univerzitetnem izobraževanju upoštevati že kot del strokovnega usposabljanja. ZRev-2 do zdaj te možnosti ni vključeval.Vsebinsko ustrezno praktično usposabljanje je usposabljanje, ki poteka po mentorstvom zakonitega revizorja na področju revidiranja letnih posamičnih in konsolidiranih računovodskih izkazov na naslednjih področjih:* načrtovanje revizije ter prepoznavanje in ocenjevanje tveganja pomembne napačne navedbe;
* določanje in izvajanje splošnih odzivov na ocenjena tveganja na ravni računovodskih izkazov;
* načrtovanje in izvajanje revizijskih postopkov kot odziv na ocenjena tveganja na ravni uradnih trditev, vključno s preizkusi kontrol ali postopki preizkušanja podatkov;
* ovrednotenje zadostnosti in ustreznosti revizijskih dokazov in oblikovanje revizijskega poročila o računovodskih izkazih.

Agencija lahko odvzame dovoljenje za opravljanje nalog pooblaščenemu revizorju, če njegova pridobitev ni bila usklajena s pogoji ali če imetnik ne izpolnjuje več teh pogojev. Po odvzemu lahko oseba znova pridobi dovoljenje po petih letih, vendar le enkrat in po opravljenem ponovnem usposabljanju in preizkusu strokovnih znanj.**K 29. členu**Predlagan je nov, 48.a člen ZRev-2, s katerim se zagotovi prenos evropske zakonodaje in s tem ureditev izdaje dovoljenja za dajanje zagotovil o trajnostnosti s strani agencije.Člen določa pogoje za pridobitev dovoljenja za dajanje zagotovil o trajnostnosti, veljavnost dovoljenja, podaljševanje dovoljenja, ponovno pridobitev dovoljenja in praktično usposabljanje na področju dajanja zagotovil o trajnostnosti. Za pridobitev dovoljenja mora kandidat opraviti preizkus strokovnih znanj in najmanj osemmesečno praktično usposabljanje. Dovoljenje velja tri leta oziroma do konca veljavnosti dovoljenja. Natančen postopek podaljševanja dovoljenja določi agencija.Mogoča je tudi ponovna pridobitev dovoljenja po petih letih od odvzema, pri čemer mora kandidat znova izpolniti vse pogoje za pridobitev dovoljenja. Ponovna pridobitev je mogoča samo enkrat.Cilj določb je zagotoviti strokovno usposobljenost oseb za dajanje zagotovil o trajnostnosti in visoko kakovost pri dajanju zagotovil o trajnostnosti ter krepitev verodostojnosti poročanja o trajnostnosti.**K 30. členu**Zaradi določb o trajnostnosti so potrebne prilagoditve 49. člena ZRev-2 in s tem dopolnitev določb o strokovnih znanjih, s čimer se zagotovi prenos evropske zakonodaje.Člen ureja področja preizkusa strokovnih znanj za opravljanje nalog pooblaščenega revizorja in preizkusa strokovnih znanj za dajanje zagotovil o trajnostnosti. Področja strokovnih znanj so določena s ciljem, da se zagotovi kakovost revidiranja, zaščiti javni interes, ohranja ugled revizijske stroke ter spodbujata nenehni strokovni razvoj in harmonizacija z mednarodnimi standardi.Agencija podrobneje predpiše način pridobitve potrdil o strokovnih znanjih (na primer postopek prijave in izvajanje preizkusov, izdaja potrdil, vrste potrdil) in vsebine znanj, ki se preverjajo s preizkusi (na primer podrobnejše vsebine v okviru področij in določitev formata preizkusa znanja, predpisanih v ZRev-2). **K 31. členu**Sprememba 50. člena ZRev-2 je potrebna za namen določitve izdaje dovoljenj zakonitim revizorjem in revizijskim podjetjem, ki opravljajo dajanje zagotovil o trajnostnosti. 50. člen ZRev-2 tako jasno opredeljuje pogoje za opravljanje dejavnosti revidiranja v Republiki Sloveniji za zakonite revizorje in revizijska podjetja, ki so registrirana v drugih državah članicah. S spremembami se zagotavlja prenos evropske zakonodaje.Agencija izda zakonitemu revizorju dovoljenje za dajanje zagotovil o trajnostnosti, če je pridobil dovoljenje za opravljanje nalog pooblaščenega revizorja, ima veljavno dovoljenje pristojnega organa države članice za dajanje zagotovil o trajnostnosti in opravi preizkus strokovnih znanj s področja dajanja zagotovil o trajnostnosti. Preizkus strokovnih znanj s področja dajanja zagotovil o trajnostnosti poteka v slovenskem jeziku in vključuje preverjanje znanja s področij slovenskega prava in predpisov, ki so pomembni za dajanje zagotovil o trajnostnosti. Način in vsebino preizkusa strokovnih znanj podrobneje določi agencija.Revizijski subjekti v Republiki Sloveniji so dolžni delovati v skladu s slovenskimi predpisi, ki vplivajo na njihovo poslovanje na različne načine. Predpisi urejajo davčne obveznosti, delovnopravna določila in okoljske standarde. Poznavanje slovenskih predpisov je za revizorje nujno, saj jim omogoča, da določajo usklajenost poslovanja podjetij s predpisi, razumejo poslovno okolje, identificirajo morebitne nepravilnosti in kakovostno opravljajo storitve revidiranja.Revizijsko podjetje, ki želi izvajati obvezne revizije v Republiki Sloveniji, ki ni njegova matična država članica, se mora registrirati pri agenciji. Revizijsko podjetje lahko opravlja storitve dajanja zagotovil o trajnostnosti, če je registrirano pri matičnem pristojnem organu in ima ključni trajnostni partner, ki izvaja naloge dajanja zagotovil o trajnostnosti v imenu revizijskega podjetja, dovoljenje za dajanje zagotovil o trajnostnosti.**K 32. členu**Spremembe 51. člena ZRev-2 so potrebne zaradi prenosa evropske zakonodaje. Člen ureja izdajanje dovoljenj za dajanje zagotovil o trajnostnosti revizorjem in revizijskim subjektom tretjih držav.Agencija pod pogojem vzajemnosti izda dovoljenje za opravljanje nalog pooblaščenega revizorja oziroma dajanja zagotovil o trajnostnosti v Republiki Sloveniji revizorju iz tretje države, če ta agenciji dokaže, da izpolnjuje enakovredne zahteve, kot veljajo za pooblaščenega revizorja oziroma dajanja zagotovil o trajnostnosti v Republiki Sloveniji, in da je opravil preizkuse strokovnih znanj, kot veljajo za zakonite revizorje v 50. členu ZRev-2.Preizkus strokovnih znanj s področja dajanja zagotovil o trajnostnosti poteka v slovenskem jeziku in vključuje preverjanje znanja s področij slovenskega prava in predpisov, ki so pomembni za dajanje zagotovil o trajnostnosti. Način in vsebino preizkusa strokovnih znanj podrobneje določi agencija.**K 33. členu**Predlagana je dopolnitev 68. člena ZRev-2 zaradi potrebe vpisa dovoljenja za opravljanje storitev dajanja zagotovil o trajnostnosti v register revizijskih družb. Gre za prenos evropske zakonodaje.Dovoljenje agencije potrjuje, da revizijska družba izpolnjuje predpisane strokovne standarde za opravljanje storitev dajanja zagotovil o trajnostnosti. Vpis v register agencije pomeni javno dostopnost informacij o revizijskih družbah, ki so pooblaščene za opravljanje storitev dajanja zagotovil o trajnostnosti. To podjetjem olajša lažjo izbiro revizijske družbe in krepi preglednost na tem področju.**K 34. členu**Predlagan je nov, a72.a člen, s čimer se zagotavlja prenos evropske zakonodaje, in sicer ureditev zahteve za izdajo dovoljenja in odločitev o dovoljenju za opravljanje storitev dajanja zagotovil o trajnostnosti. Zahtevo za izdajo dovoljenja za opravljanje storitev dajanja zagotovil o trajnostnosti lahko poda revizijska družba, če ima zaposlenega pooblaščenega revizorja z dovoljenjem za dajanje zagotovil o trajnostnosti in ima sprejete postopke, povezane z ureditvijo notranjega obvladovanja kakovosti in uporabo standardov glede dajanja zagotovil o trajnostnosti. Podrobneje opisane zahteve za pridobitev dovoljenja za opravljanje storitev dajanja zagotovil o trajnostnosti so pomemben korak k vzpostavitvi urejenega in preglednega sistema revidiranja trajnostnostnega poročanja. Cilji zahtev za pridobitev dovoljenja za opravljanje storitev dajanja zagotovil o trajnostnosti so zagotoviti visoko raven strokovnosti in kakovosti storitev, varovati javno zaupanje v verodostojnost poročil o trajnostnosti in prispevati k harmonizaciji pravil za dajanje zagotovil o trajnostnosti na državni in mednarodni ravni.**K 35. členu**Dodan je nov, 72.b člen ZRev-2, s katerim se zagotavlja ureditev prenehanja dovoljenja za opravljanje storitev dajanja zagotovil o trajnostnosti. Člen določa, da dovoljenje za opravljanje storitev dajanja zagotovil o trajnostnosti revizijski družbi preneha veljati s:* prenehanjem dovoljenja za opravljanje storitev revidiranja;
* pravnomočnostjo odločbe agencije o odvzemu dovoljenja za opravljanje storitev dajanja zagotovil o trajnostnosti ali
* prenehanjem izpolnjevanja pogojev iz a72.a člena ZRev-2.

Člen a72.a ZRev-2 določa, da agencija izda revizijski družbi dovoljenje za opravljanje storitev dajanja zagotovil o trajnostnosti, če ima zaposlenega pooblaščenega revizorja z dovoljenjem za dajanje zagotovil o trajnostnosti in ima sprejete zanesljive postopke, povezane z ureditvijo notranjega obvladovanja kakovosti za področje izvajanja storitev dajanja zagotovil o trajnostnosti in izvajanja dajanja zagotovil o trajnostnosti v skladu s pravili revidiranja.O neizpolnjevanju pogojev a72.a člena ZRev-2 mora revizijska družba obvestiti agencijo. Če revizijska družba v rokih ne zadosti pogojem novega a72.a člena, agencija izda odločbo o prenehanju veljavnosti dovoljenja za opravljanje storitev dajanja zagotovil o trajnostnosti, kar se odrazi tudi v registru revizijskih družb, ki ga vodi agencija.Ureditev prenehanja veljavnosti dovoljenja za opravljanje storitev dajanja zagotovil o trajnostnosti je ključnega pomena za zagotavljanje integritete, zanesljivosti in zaupanja v sistem trajnostnega poročanja.**K 36. členu**Predlagana je dopolnitev 74. člena ZRev-2 zaradi potrebe dopolnitve ureditve nadzora agencije nad delom revizijskih družb in pooblaščenih revizorjev. Dodano je preverjanje, ali pooblaščeni revizor izpolnjuje pogoje za izdajo dovoljenja za dajanje zagotovil o trajnostnosti. S tem se zagotavlja prenos evropske zakonodaje.Direktiva 2006/43/ES zahteva, da imajo države članice vzpostavljeno ureditev preiskav in sankcij za zakonite revizorje in revizijska podjetja, ki izvajajo obvezne revizije. Navedena direktiva od držav članic zahteva, da organizirajo učinkovit sistem javnega nadzora in zagotovijo, da ureditveni predpisi za sisteme javnega nadzora omogočajo učinkovito sodelovanje na ravni EU v zvezi z nadzornim delovanjem držav članic. Take zahteve je treba razširiti na zakonite revizorje (pooblaščeni revizorji v Republiki Sloveniji) in revizijska podjetja, ki dajejo zagotovila o zanesljivosti poročanja o trajnostnosti, za zagotavljanje skladnosti okvirov preiskav, sankcij in nadzora, vzpostavljenih za delo revizorjev na področju obvezne revizije in dajanja zagotovil o zanesljivosti poročanja o trajnostnosti.**K 37. členu**Gre za dopolnitev 77. člena ZRev-2 zaradi prenosa evropske zakonodaje glede rednega poročanja in poročanja na zahtevo agencije. Predlagano je, da revizijska družba enkrat letno poroča agenciji o zaposlitvi pooblaščenih revizorjev, upravi revizijske družbe in številu drugih zaposlenih v revizijski družbi. Prav tako je novo poročanje o vseh pogodbah o opravljanju storitev dajanja zagotovil o trajnostnosti in vseh pogodbah za opravljanje drugih poslov dajanja zagotovil in poslov opravljanja dogovorjenih postopkov, ki jih je revizijska družba sklenila in dopolnila v preteklem obračunskem obdobju.Poročanje agenciji je ključnega pomena za zagotavljanje preglednosti, odgovornosti in skladnosti delovanja revizijskih družb. Redno poročanje omogoča agenciji, da oceni delovanje revizijskih družb in ukrepa v primeru nepravilnosti.Poročanje o zaposlitvi pooblaščenih revizorjev, upravi revizijske družbe in številu drugih zaposlenih v revizijski družbi bo agenciji omogočilo, da oceni ustreznost kadrovske opremljenosti revizijske družbe za izvajanje revizij v skladu s pravili.Poročanje o pogodbah bo agenciji omogočilo, da preveri, ali revizijske družbe izpolnjujejo zahteve glede neodvisnosti in ali ni nasprotij interesov.**K 38. členu**S spremembo 79. člena ZRev-2 je določeno, da morajo revizijske družbe Poročilo o preglednosti in njegove posodobitve v skladu s 13. členom Uredbe 537/2014/EU objaviti v slovenskem jeziku. Hkrati z objavo poročila o preglednosti in njegovih posodobitev morajo v register vnesti povezavo na spletno stran, na kateri so poročilo o preglednosti in njegove posodobitve objavljeni, in datum objave.Ureditev omogoča lažji dostop do ključnih informacij o delovanju revizijskih družb slovenskim deležnikom, spodbuja preglednost delovanja revizijskih družb in omogoča boljši nadzor nad njihovim poslovanjem. Vnos povezave in datuma objave Poročila o preglednosti in njegovih posodobitev v register omogoča centralizirano dostopnost do poročil. **K 39. členu**Ukrepi nadzora, ki jih določa ZRev-2, so upravne sankcije, ki pa imajo zaradi javne objave velik vpliv na nadaljnje poslovanje subjektov nadzora. V agenciji ugotavljajo, da v določenih primerih tudi opomin kot najmilejši ukrep nadzora za nekatere subjekte nadzora lahko pomeni grožnjo za njihovo nadaljnje poslovanje, saj nekateri naročniki upoštevajo sankcije, ki so vpisane in javno objavljene, kot negativno referenco pri izbiri revizijskih družb oziroma pooblaščenih ocenjevalcev vrednosti. Navedeno pomeni nesorazmernost med izrečenim opominom kot najmilejšim ukrepom in dejansko nezmožnostjo opravljanja nalog subjekta zaradi izrečenega ukrepa.V skladu z navedenim je podan predlog spremembe 80. člena ZRev-2, da se za lažje kršitve določi dodaten ukrep, in sicer opozorilo. Ukrep bi agencija izrekala v primeru manjših kršitev strokovnih pravil, ki nimajo večjih posledic. Podatek o izrečenem opozorilu bi agencija vodila v poslovnem delu registra, ki ni javno objavljen.Z dodatnim ukrepom bi dosegli dodatno in ustreznejše stopnjevanje ukrepov nadzora, kot to sicer predvideva četrti odstavek 80. člena ZRev-2.Ukrep bi bilo mogoče izreči v postopku, ki se je začel s sklepom za izrek opomina, in sicer če gre za prvi ukrep nadzora pooblaščenemu revizorju ali pooblaščenemu ocenjevalcu oziroma za prvi izrek ukrepa nadzora v zadnjih dvanajstih letih. Ključni kriterij za izrek tega ukrepa nadzora je presoja nadzornega organa, da zaradi narave kršitev ni primeren izrek opomina, dvanajstletno obdobje pa je obdobje dveh šestletnih ciklov, kot jih predvideva ZRev-2, in je dovolj dolgo, da agenciji omogoča presojo, ali gre za ponavljajoče kršitve, ki terjajo izrek strožjega ukrepa nadzora.**K 40. členu**Pri spremembah 81. člena gre za spremembe sklicev, ki so posledica sprememb v 84. členu Zrev-2. **K 41. členu**Nov, a81.c člen podrobneje uredi izrek opozorila, ki je na novo uveden ukrep nadzora agencije. Agencija lahko tako v postopku, ki ga je zoper pooblaščenega revizorja začela kot postopek za izrek opomina, izreče opozorilo, če pooblaščenemu revizorju ukrep nadzora v 12. letih pred odločanjem o izreku opozorila ni bil izrečen.Uvedba izreka opozorila je pomemben korak pri stopnjevanju ukrepov agencije nad pooblaščenimi revizorji v skladu z načelom sorazmernosti. Manjše kršitve upravičujejo blažje ukrepe, da se spodbudijo izboljšave, ne da bi ovirali delovno sposobnost pooblaščenih revizorjev. Nasprotno pa hude kršitve zahtevajo strožje ukrepe, kot je na primer začasna prepoved, da bi preprečili prihodnje kršitve in zaščitili javni interes.Ukrep izreka opozorila tako agencija uporabi v primeru manjših kršitev strokovnih pravil, ki nimajo večjih posledic. **K 42. členu**Zaradi določb o trajnostnosti so potrebne dopolnitve 81.c člena ZRev-2, ki ureja začasno prepoved opravljanja obveznih revizij ali podpisovanja revizijskih poročil, z določbami glede začasne prepovedi dajanja zagotovil o trajnostnosti in podpisovanja poročil o dajanju zagotovil o trajnostnosti, s čimer se zagotovi prenos evropske zakonodaje.81.c člen določa razloge, da agencija revizijski družbi ali pooblaščenemu revizorju oziroma ključnemu revizijskemu partnerju z odločbo začasno prepove opravljanje in podpisovanje poročil o obveznih revizijah in dajanju zagotovil o trajnostnosti. Ukrep agencija izreče za hujše kršitve.Začasna prepoved velja od dokončnosti odločbe in traja, dokler za to obstajajo razlogi, vendar največ tri leta. Agencija lahko z odločbo skrajša ali odpravi začasno prepoved, če subjekt, ki mu je bila začasna prepoved izrečena, odpravi vse razloge, zaradi katerih mu je bil izrečen ta ukrep nadzora. Možnost skrajšanja ali predčasne odprave ustvarja jasno spodbudo subjektom nadzora, da rešijo nepravilnosti, ki jih je opredelila agencija.Če ukrep začasne prepovedi ni dosegel odprave kršitev oziroma prenehanja novih kršitev, agencija v skladu s pristojnostmi ZRev-2 lahko odvzame dovoljenje revizijski družbi ali pooblaščenemu revizorju.**K 43. členu**Direktiva 2006/43/ES v 30.a členu 1(e) določa, da države članice pristojnim organom zagotovijo pristojnosti za sprejemanje upravnega ukrepa za kršitve določb direktive in Uredbe 537/2014/EU, in sicer začasno prepoved izvajanja funkcij člana upravnega ali poslovodnega organa subjekta javnega interesa za obdobje največ treh let. Veljavna ureditev v drugem odstavku 81.č člena ZRev-2 je širša od navedene določbe direktive, saj omogoča izrek začasne prepovedi izvajanja funkcij tudi za člane organov nadzora in člane revizijske komisije. S spremembo agencija ne more več z odredbo kršitelju – fizični osebi, ki pri subjektu javnega interesa opravlja naloge člana nadzora ali člana revizijske komisije, začasno prepovedati opravljanje teh nalog. **K 44. členu**Predlagane so spremembe 84. člena ZRev-2, ki urejajo odvzem dovoljenja pooblaščenemu revizorju na področju dajanja zagotovil o trajnostnosti, s čimer se zagotovi prenos evropske zakonodaje. Med ukrepe nadzora je vrnjen ukrep pogojnega odvzema dovoljenja za opravljanje nalog pooblaščenega revizorja oziroma dovoljenja za opravljanje storitev revidiranja. Z novelo ZRev-2A, s katero je bilo določenih več novih ukrepov nadzora, kot jih določa Direktiva 2006/43/ES, je bil črtan člen, ki je omogočal, da agencija pooblaščenim revizorjem izreče ukrep pogojnega odvzema dovoljenja kot alternativo dokončnemu odvzemu dovoljenja. Čeprav je bil z navedeno novelo dodan ukrep začasne prepovedi opravljanja obveznih revizij ali podpisovanja revizijskih poročil, v agenciji pri izrekanju ukrepov nadzora ugotavljajo, da ukrep pogojnega odvzema dovoljenja manjka, saj ob izpolnjevanju razlogov za odvzem dovoljenja iz 84. člena ZRev-2 ni mogoče izreči milejšega ukrepa, ne glede na težo kršitve in posledice, ki jih imajo kršitve, subjektiven odnos kršitelja do njegovih napak in glede na trajnost posledic dokončnega odvzema dovoljenja.**K 45. členu**Spremembe 84.a člena ZRev-2 so potrebne zaradi prenosa evropske zakonodaje. Člen dodatno ureja obveščanje javnosti o ugotovitvi, da poročilo o dajanju zagotovil o trajnostnosti ne izpolnjuje vseh predpisanih zahtev.Če agencija ugotovi, da določeno poročilo o revidiranju ne izpolnjuje vseh predpisanih zahtev po ZRev-2, ZGD-1, Uredbi 537/2014/EU ali drugih predpisih, svojo ugotovitev objavi na spletni strani. V obvestilu navede osebno ime ključnega revizijskega partnerja ali ključnih revizijskih partnerjev, ki so podpisali revizorjevo poročilo, firmo revizijske družbe in firmo naročnika revizije.Ureditev je namenjena zagotavljanju preglednosti, odvračanju kršitev, zaščiti potrošnikov in vlagateljev ter doslednemu upoštevanju pravil revidiranja. **K 46. členu**Spremembe 97. člena ZRev-2 so potrebne zaradi umestitve opozorila med ukrepe nadzornega organa nad pooblaščenim ocenjevalcem, da se omogoči stopnjevanje izrečenih ukrepov nadzornega organa.Uvedba izreka opozorila je pomemben korak pri stopnjevanju ukrepov agencije in inštituta nad pooblaščenimi ocenjevalci vrednosti v skladu z načelom sorazmernosti. Manjše kršitve upravičujejo blažje ukrepe, da se spodbudijo izboljšave, ne da bi ovirali delovno sposobnost pooblaščenih ocenjevalcev. Nasprotno pa hude kršitve zahtevajo strožje ukrepe, kot je na primer odvzem dovoljenja, da bi preprečili prihodnje kršitve in zaščitili javni interes.Ukrep izreka opozorila agencija ali inštitut uporabi v primeru manjših kršitev strokovnih pravil, ki nimajo večjih posledic.**K 47. členu**V skladu s spremembo 16. člena ZRev-2, da strokovni svet inštituta odloča o ukrepih nadzora nad pooblaščenimi ocenjevalci, kadar ti ne izvajajo nalog ocenjevanja vrednosti pri subjektih, zavezanih k obvezni reviziji, je v 98., 99., 100. in 101. členu ZRev-2 treba prilagoditi določbe tako, da bosta ukrepe na področju ocenjevanja vrednosti lahko izrekala agencija (za del nadzora pooblaščenih ocenjevalcev, ko ti izvajajo naloge ocenjevanja vrednosti za subjekte, zavezane k obvezni reviziji, in pri njih) in strokovni svet inštituta (za del nadzora pooblaščenih ocenjevalcev, ko ti ne izvajajo naloge ocenjevanja vrednosti za subjekte, zavezane k obvezni reviziji, in pri njih). Nadzorna organa na področju ocenjevanja vrednosti sta inštitut in agencija. Inštitut v skladu z drugo alinejo prvega odstavka 16. člena ZRev-2 daje strokovno mnenje o opravljenem nadzoru nad kakovostjo dela pooblaščenih ocenjevalcev in odloča o ukrepih nadzora pooblaščenim ocenjevalcem, kadar ti ne izvajajo nalog ocenjevanja vrednosti pri subjektih, zavezanih k obvezni reviziji.Dikcijo 16. člena je treba brati v povezavi z novo dikcijo prvega odstavka 33. člena ZRev-2. Nova dikcija določa, da opravlja agencija nadzor ocenjevanja vrednosti, kadar gre za ocenjevanje vrednosti za naročnike, zavezane k obvezni reviziji, ali je predmet ocenjevanja vrednosti v lasti subjekta, zavezanega k obvezni reviziji, ali je ocenjevani subjekt zavezan k obvezni reviziji. V vseh navedenih primerih gre za nadzor pri subjektih, zavezanih k obvezni reviziji.Inštitut na podlagi prvega odstavka 102. člena ZRev-2 odloča o posamičnih zadevah, za katere je pristojen, po postopku, določenem v poglavju »8. Postopek izvajanja nadzora«. V skladu z drugim odstavkom se za odločanje inštituta v postopkih za izrek ukrepa nadzora uporablja zakon, ki ureja splošni upravni postopek, če ZRev-2 ne določa drugače.**K 48. členu**Predlog novega, 101.a člena ZRev-2 je potreben zaradi umestitve opozorila med ukrepe nadzornega organa, da se omogoči stopnjevanje izrečenih ukrepov nadzora nadzornega organa zoper pooblaščenega ocenjevalca. Nadzorni organ lahko tako v postopku, ki ga je zoper pooblaščenega ocenjevalca začel kot postopek za izrek opomina, izreče opozorilo, če pooblaščenemu ocenjevalcu ukrep nadzora v 12 letih pred odločanjem ni bil izrečen. **K 49. členu**Predlagana je sprememba 117. člena ZRev-2, da se določbe o odvzemu dovoljenja smiselno uporabljajo tudi za postopek izreka opozorila v zvezi z obvezno revizijo in postopek izreka opozorila, opomina ali začasne prepovedi dajanja zagotovil o trajnostnosti ali podpisovanja revizorjevih poročil v zvezi z dajanjem zagotovil o trajnostnosti. Takšna ureditev zagotavlja dosledno in enotno uporabo postopka za izrek opozorila, opomina, začasne prepovedi in odvzem dovoljena za opravljanje storitev revidiranja ter podpisovanje poročil o revidiranju. Gre za določitev začetka postopka, izjave subjekta nadzora o razlogih za ukrep, odločanja in ustavitve postopka. **K 50. členu**Predlagana je dopolnitev 123. člena ZRev-2, s čimer se zagotavlja prenos evropske zakonodaje glede izvedbe nadzora. Strokovnjak, ki izvaja nadzor nad revizijskimi družbami in opravljanjem nalog pooblaščenega revizorja s področja dajanja zagotovil o trajnostnosti, mora biti pooblaščeni revizor in mora imeti visoko raven aktivnega znanja slovenščine ter ni bil pravnomočno obsojen na nepogojno kazen za naklepno kaznivo dejanje, ki se preganja po uradni dolžnosti. Hkrati mora imeti dovoljenje za dajanje zagotovil o trajnostnosti.Ureditev zagotavlja, da imajo strokovnjaki, ki izvajajo nadzor nad revizijskimi družbami in pooblaščenimi revizorji, ustrezno izobrazbo, izkušnje in strokovno znanje za opravljanje nadzora nad revidiranjem, so sposobni komunicirati s subjekti nadzora in imajo integriteto za opravljanje objektivnega nadzora. **K 51. členu**Z vidika prenosa evropske zakonodaje je predlagana dopolnitev 130. člena ZRev-2, da lahko agencija, kadar ugotovi kršitve pravil revidiranja, z odredbo subjektu nadzora naloži odpravo kršitve ali nepravilnosti tudi na področju opravljanja nadzora dajanja zagotovil o trajnostnosti.Kadar agencija pri opravljanju nadzora ugotovi kršitve ZRev-2 oziroma pravil revidiranja ali ocenjevanja vrednosti, z odredbo subjektu nadzora naloži, naj odpravi kršitve in nepravilnosti oziroma naj odpravi ali opusti določena dejanja. Z zagotavljanjem, da nadzorovani subjekti delujejo v skladu s pravili, se ščitijo javni interes in enaki konkurenčni pogoji ter spodbujajo subjekti nadzora k odgovornemu ravnanju. **K 52. členu**Predlagana je sprememba v petem odstavku 149. člena ZRev-2, in sicer za namen poenotenja uporabljene terminologije, kot je opredeljena v 3. členu ZRev-2.Revidiranje pomeni revizijo ločenih ali konsolidiranih računovodskih izkazov, druge posle dajanja zagotovil in posle opravljanja dogovorjenih postopkov, ki se izvajajo na podlagi pravil revidiranja.**K 53. členu**Predlagane so spremembe 152. člena Zrev-2, s čimer se urejajo določbe glede odločbe o ukrepu nadzora s strani nadzornega organa. Določa se, da se pravnomočnost odločbe o ukrepu nadzora, razen odredb in opozoril, objavi v javnem delu registra za obdobje petih let, v poslovni del registra pa se vpišejo vsi ukrepi nadzora za obdobje 25 let. Iz tega sledi, da je tudi v registru za pooblaščene revizorje (oziroma pooblaščene ocenjevalce) potrebna delitev na javni in poslovni del.Po pravnomočnosti odločbe o izreku ukrepa nadzora, razen odredb in opozoril, nadzorni organ javno objavi povzetek izreka odločbe na svojih spletnih straneh.**K 54. členu**Predlagana je dopolnitev 153. člena ZRev-2, s katero se spreminja določba o registrih, in sicer da se v register revizijskih podjetij poleg podatkov o subjektih, ki imajo dovoljenje za opravljanje obveznih revizij, vpisuje tudi informacija o dajanju zagotovil o trajnostnosti. Gre za prenos evropske zakonodaje.Dopolnitev zagotavlja večjo preglednost delovanja revizijskih družb na področju dajanja zagotovil o trajnostnosti. Takšna ureditev koristi podjetjem, ki iščejo revizijsko družbo za dajanje zagotovil o trajnostnosti, vlagateljem, da lahko preverijo, ali so podjetja revidirale revizijske družbe z dovoljenjem na področju dajanja zagotovil o trajnostnosti, in javnosti, da imela boljši vpogled v delovanje revizijskih družb na področju trajnostnega poročanja.**K 55. členu**Sprememba 154. člena ureja, da je register pooblaščenih ocenjevalcev vrednosti v elektronski obliki objavljen na spletnih straneh inštituta, kar pa ne velja več za register oseb, ki so pridobile druge strokovne nazive, ki jih podeljuje inštitut. Sprememba je posledica dejstva, da imetniki strokovnih nazivov ne posodabljajo podatkov v registru in tako objava registra izgubi svoj pomen. Zainteresirana javnost lahko po spremembi za podatke o imetnikih strokovnih nazivov zaprosi pri inštitutu. **K 56. členu**S spremembo 156. člena ZRev-2 se ureja prenos evropske zakonodaje glede registra pooblaščenih revizorjev. Dodatno se v registru pooblaščenih revizorjev navaja, ali ima pooblaščeni revizor tudi dovoljenje za dajanje zagotovil o trajnostnosti, elektronski naslov pooblaščenega revizorja ter navedbo, ali se registracija nanaša na obvezno revizijo, zagotavljanje zanesljivosti poročanja o trajnostnosti ali oboje. Posodobljeni so tudi podatki v poslovnemu dela registra pooblaščenih revizorjev. Dopolnitev registra z novimi podatki zagotavlja večjo preglednost in uporabnost registra pooblaščenih revizorjev za različne deležnike.Podatki v registru pooblaščenih revizorjev se v javnem delu vodijo z namenom izkazovanja pooblaščenosti za opravljanje revidiranja. Splošna uredba o varstvu podatkov in Zakon o varstvu osebnih podatkov (ZVOP-2) določata, da se lahko osebni podatki obdelujejo le za določene, izrecno izražene in zakonito utemeljene namene, ki niso v nasprotju z nameni, za katere so bili ti podatki zbrani.Podatki se za posameznega pooblaščenega revizorja izbrišejo iz aktivne objave javnega dela registra, ko mu preneha status pooblaščenega revizorja. Po prenehanju statusa pooblaščenega revizorja objava podatkov namreč ni več potrebna za namene, za katere so bili objavljeni.**K 57. členu**Predlagane so spremembe 157. člena ZRev-2. Gre za prenos evropske zakonodaje, ki predpisuje, da se v register revizijskih družb vpiše, ali ima vpisani subjekt tudi pridobljeno dovoljenje za opravljanje storitev dajanja zagotovil o trajnostnosti. Na novo se določa, da se v register vpisujeta tudi podatek o sklenjeni pogodbi o sodelovanju z drugo revizijsko družbo in podatek o povezanih osebah. Registrirani revizijski subjekti tretjih držav so kot taki prikazani v registru revizijskih družb, prav tako se pri njih navede, ali so registrirani tudi za opravljanje storitev dajanja zagotovil o trajnostnosti.Podatki v registru revizijskih družb se v javnemu delu vodijo z namenom izkazovanja pooblaščenosti za opravljanje revidiranja. Podatki se za posamezno revizijsko družbo izbrišejo iz aktivne objave javnega dela registra, ko ji preneha dovoljenje za opravljanje storitev revidiranja.**K 58. členu**Dopolnitev 159. člena Zrev-2 z novim drugim odstavkom omogoča avtomatsko posodabljanje podatkov registra pooblaščenih revizorjev s podatki Centralnega registra prebivalstva. Cilje določbe je izboljšati učinkovitost in ažurnost registra pooblaščenih revizorjev. **K 59. členu**Sprememba 161. člena ZRev-2, ki ureja vpis revizorjev in revizijskih subjektov tretjih držav v register, je potrebna zaradi uvedbe dajanja zagotovil o trajnostnosti, s čimer se ureja prenos evropske zakonodaje oziroma poenotenje izrazov.V skladu z določbo 51. člena ZRev-2 agencija pod pogojem vzajemnosti izda dovoljenje za opravljanje nalog pooblaščenega revizorja v Republiki Sloveniji revizorju iz tretje države, če ta agenciji dokaže, da izpolnjuje zahteve, enakovredne tistim, ki veljajo za pooblaščene revizorje, in je opravil preizkus strokovnih znanj s področij slovenskega prava ter slovenskih računovodskih standardov.Agencija v register revizijskih družb in revizijskih podjetij vpiše vse revizorje in revizijske subjekte tretjih držav, ki pripravijo revizorjevo poročilo o posamičnih ali konsolidiranih računovodskih izkazih ali dajejo zagotovilo o trajnostnosti na posamični ali konsolidirani osnovi družbi, ki je registrirana zunaj EU in katere prenosljivi vrednostni papirji so sprejeti v trgovanje na slovenskem organiziranem trgu. Kadar je družba izdajatelj izključno nedospelih dolžniških vrednostnih papirjev, za katere so izpolnjeni določeni pogoji, agencija vpisa v register revizijskih družb in revizijskih podjetij ne izvede. Za vodenje registra revizorjev in revizijskih subjektov tretjih držav se smiselno uporabljajo določbe ZRev-2 glede posodabljanja registrov in odgovornosti za registrirane podatke. Vsi subjekti, vpisani v register, morajo v 15 dneh obvestiti agencijo o spremembi vseh podatkov, ki se vpisujejo v javni register. Agencija posodobi register takoj po prejemu obvestila. Za podatke v registru odgovarja subjekt, ki predloži zahtevo za svoj vpis v ustrezen register.Agencija lahko v register revizorjev in revizijskih subjektov vpiše revizijske subjekte iz tretjih držav, če izpolnjujejo pogoje, kot so določeni za vpis ostalih subjektov. Revizorji in revizijski subjekti tretjih držav, registrirani v skladu s tem členom, so v registru jasno prikazani kot taki in ne kot pooblaščeni revizorji oziroma revizijska podjetja.**K 60. do 63. členu**Gre za spremembe in dopolnitve kazenskih določb, in sicer iz naslova kršitev revizijske družbe, pooblaščenega revizorja ali naročnika revidiranja. Predvsem spremenjeni členi določajo globe revizijskim družbam, pooblaščenim revizorjem in naročnikom revidiranja, za kršitve na področju dajanja zagotovil o trajnostnosti. Za določitev konkretne višine globe znotraj zakonsko določenega razpona agencija upošteva težavnost kršitve, namero kršitelja, posledice kršitve in predhodne kršitve. **K 64. členu**S prehodno določbo se ureja izdaja dovoljenj za dajanje zagotovil o trajnostnosti v skladu s 14.a členom Direktive 2006/43/ES. Osebe, ki so imele na dan 1. januarja 2024 veljavno dovoljenje za opravljanje nalog pooblaščenega revizorja in je to še veljavno na dan začetka veljavnosti tega zakona, in osebe, ki so bile na dan 1. januarja 2024 v procesu pridobivanja dovoljenja za opravljanje nalog pooblaščenega revizorja in pridobijo dovoljenje za opravljanje nalog pooblaščenega revizorja do 1. januarja 2026, lahko pridobijo dovoljenje za dajanje zagotovil o trajnostnosti, če v dveh letih od začetka veljavnosti tega zakona opravijo dodatno izobraževanje s področja poročanja o trajnostnosti in dajanja zagotovil o trajnostnosti, ki ga ni treba zaključiti s posebnim preverjanjem znanja, na način, ki ga določi agencija s posebnim pravilnikom in podajo zahtevo za izdajo dovoljenja.Cilj prehodne določbe je:* omogočiti pooblaščenim revizorjem, da čim prej začnejo dajati zagotovila o trajnostnosti,
* dati čas agenciji za vzpostavitev sistema za izdajo dovoljenj za dajanje zagotovil o trajnostnosti in
* zmanjšati vpliv zagotovil o tranostnosti na podjetja, ki so že navajena na sodelovanje s pooblaščenimi revizorji.

**K 65. členu**S prehodno določbo se določa priprava podzakonskih predpisov agencije na podlagi sprememb členov tega zakona, in sicer v šestih mesecih od začetka veljavnosti. Prav tako se določa šestmesečni rok inštitutu za posodobitev Hierarhije pravil notranjega revidiranja, ki je objavljena v Uradnem listu Republike Slovenije, št. 31/10. **K 66. členu**V prehodnem obdobju do opredelitve subjekta javnega interesa v zakonu, ki ureja gospodarske družbe, je subjekt javnega interesa opredeljen v prehodni določbi tega zakona. **K 67. členu**S prehodno določbo se ureja začetek uporabe spremenjenega tretjega odstavka 25. člena, s katerim se zmanjša število članov strokovnega sveta agencije z devet na pet in uvede zahteva, da morata poleg direktorja imeti še dva člana strokovnega sveta dovoljenje za opravljanje nalog pooblaščenega revizorja. **K 68. členu**S prehodno določbo se urejajo nedokončani postopki agencije za izrek ukrepa nadzora, ki so bili začeti pred začetkom veljavnosti tega zakona, in sicer glede možnosti izreka opozorila namesto opomina ali za izrek pogojnega odvzema dovoljenja.**K 69. členu**S prehodno določbo se določa, da je treba Sklep o ustanovitvi Agencije za javni nadzor nad revidiranjem (Uradni list RS, št. 6/16 in 11/19) zaradi sprememb členov 3. poglavja ZRev-2 uskladiti v dveh mesecih po začetku veljavnosti tega zakona.**K 70. členu**S prehodno določbo se določi, da osebe, ki so vpisale izobraževanje za pridobitev strokovnega naziva pooblaščeni revizor pred 1. januarjem 2024, lahko dokončajo program pod vpisnimi pogoji najpozneje do 1. januarja 2028.**K 71. členu**Člen določa začetek veljavnosti zakona. |

|  |
| --- |
| **IV. BESEDILO ČLENOV, KI SE SPREMINJAJO** |
|  |

**1. člen**

**(vsebina zakona)**

Ta zakon ureja revidiranje, strokovna področja, povezana z revidiranjem, nadzor nad revidiranjem in ocenjevanjem vrednosti ter delovanje Slovenskega inštituta za revizijo in Agencije za javni nadzor nad revidiranjem.

**2. člen**

**(prenos in izvajanje predpisov EU)**

(1) S tem zakonom se v pravni red Republike Slovenije prenaša Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi direktive Sveta 84/253/EGS (UL L št. 157 z dne 9. 6. 2006, str. 87), zadnjič spremenjena z Direktivo 2014/56/EU Evropskega parlamenta in Sveta z dne 16. aprila 2014 o spremembi Direktive 2006/43/ES o obveznih revizijah za letne in konsolidirane računovodske izkaze (UL L št. 158 z dne 27. 5. 2014, str. 196), (v nadaljnjem besedilu: Direktiva 2006/43/ES).

(2) S tem zakonom se ureja izvajanje Uredbe 537/2014/EU Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L št. 158 z dne 27. 5. 2014, str. 77; v nadaljnjem besedilu: Uredba 537/2014/EU).

**3. člen**

**(pomen izrazov)**

Izrazi, uporabljeni v tem zakonu, pomenijo:

1. »Agencija za javni nadzor nad revidiranjem« (v nadaljnjem besedilu: Agencija) je javna agencija s pravicami, obveznostmi in odgovornostmi, določenimi v tem zakonu in zakonu, ki ureja javne agencije.
2. »Domača oseba« je pravna oseba, ki ima sedež na območju Republike Slovenije, in fizična oseba, ki ima stalno bivališče na območju Republike Slovenije.
3. »Drugi posli dajanja zagotovil« so revidiranje razen revidiranja računovodskih izkazov ali konsolidiranih izkazov, posli preiskovanja in drugi posli dajanja zagotovil, in sicer v skladu s pravili Mednarodne zveze računovodskih strokovnjakov s področij revidiranja dajanja zagotovil in etike (v nadaljnjem besedilu: Mednarodne zveze računovodskih strokovnjakov).
4. »Država članica gostiteljica« je država članica, v kateri želi zakoniti revizor, ki ima dovoljenje v matični državi članici, pridobiti dovoljenje njenega pristojnega organa, ali država članica, v kateri želi biti revizijsko podjetje, ki ima dovoljenje v matični državi članici, registrirano ali je registrirano v skladu s pogoji njenega pristojnega organa.
5. »Ključni revizijski partner ali partnerka« (v nadaljnjem besedilu: ključni revizijski partner) je partner ali več partnerjev, zadolženih za posle, ki je:

pooblaščeni revizor ali več pooblaščenih revizorjev, ki ga ali jih revizijska družba imenuje za posamezni revizijski posel kot glavnega odgovornega ali glavne odgovorne za izvajanje obvezne revizije v imenu revizijske družbe in ki podpiše ali podpišejo revizorjevo poročilo; ali

v primeru revizije skupine pooblaščeni revizor ali več pooblaščenih revizorjev, ki jih revizijska družba imenuje kot glavnega odgovornega ali glavne odgovorne za izvajanje obvezne revizije na ravni skupine in ki podpiše ali podpišejo revizorjevo poročilo skupine; ali

pooblaščeni revizor ali več pooblaščenih revizorjev, ki podpiše ali podpišejo revizorjevo poročilo.

1. »Kvalificirani delež« je posredno ali neposredno imetništvo poslovnega deleža, delnic ali drugih pravic v pravni osebi, na podlagi katerih ima imetnik:

najmanj 10-odstotni delež glasovalnih pravic ali najmanj 10-odstotni delež v kapitalu ali

delež glasovalnih pravic ali delež v kapitalu te pravne osebe, ki je manjši od 10 odstotkov, vendar imetniku že ta delež omogoča izvajanje pomembnega vpliva na upravljanje te pravne osebe.

1. »Matična država članica« je država članica, v kateri je zakoniti revizor ali revizijsko podjetje pridobil ali pridobilo dovoljenje pristojnega organa.
2. »Mednarodni računovodski standardi« so Mednarodni računovodski standardi, Mednarodni standardi računovodskega poročanja in pripadajoče razlage, poznejše spremembe teh standardov in pripadajoče razlage, ki jih je izdal ali sprejel Odbor za mednarodne računovodske standarde in kot jih je sprejela in objavila Evropska unija.
3. »Mednarodni revizijski standardi« so Mednarodni standardi revidiranja, mednarodni standardi obvladovanja kakovosti ter drugi povezani standardi, ki jih izda Mednarodna zveza računovodskih strokovnjakov prek Odbora za Mednarodne standarde revidiranja in dajanja zagotovil, ki so pomembni za obvezno revizijo.
4. »Mreža« je večja organizacijska struktura, ki je:

namenjena sodelovanju in v katero spada pooblaščeni revizor ali revizijsko podjetje in

usmerjena k skupni delitvi dobička ali stroškov ali ima skupno lastništvo, nadzor ali upravo, skupne usmeritve in postopke obvladovanja kakovosti, skupno poslovno strategijo, skupno uporabo znamke ali pomembnega dela strokovnih virov.

1. »Nadzorni organ« je organ ali telo, ki je določen za nadzor nad kakovostjo dela pooblaščenih ocenjevalcev.
2. »Naložba v posamezno osebo« je:

neposredno imetništvo poslovnega deleža, delnic oziroma drugih pravic, na podlagi katerih pridobi imetnik glasovalne pravice ali deleže v kapitalu te osebe ali

neposredno imetništvo vrednostnih papirjev, katerih izdajatelj je ta oseba ali

terjatev do te osebe na podlagi posojila, depozita ali drugih pravnih poslov, ki so po svojem ekonomskem namenu enaki posojilu oziroma depozitu.

1. »Neaktivni revizor« je vsaka fizična oseba, ki med sodelovanjem pri upravljanju sistema javnega nadzora in v treh letih neposredno pred tem sodelovanjem ni izvajala obveznih revizij, ni imela volilnih pravic v revizijski družbi, ni bila članica organov vodenja ali nadzora revizijske družbe in ni bila zaposlena v revizijski družbi ali kako drugače povezana s katero koli revizijsko družbo.
2. »Obvezna revizija« je revizija posamičnih ali konsolidiranih računovodskih izkazov, če jo zahteva zakonodaja in revizija, izvedena na zahtevo podjetij, ki niso zavezana k obvezni reviziji.
3. »Ocenjevalec kakovosti posla« je pooblaščeni revizor, ki ne sodeluje pri izvajanju ocenjevanega posla, ali skupina, v kateri je vsaj en pooblaščeni revizor in nihče ne sodeluje pri izvajanju ocenjevanega posla.
4. »Ocenjevanje kakovosti posla« je postopek, v katerem ocenjevalec kakovosti posla pred izdajo revizorjevega poročila oceni, ali so bili priprava mnenja in sklepi, ki jih je ključni revizijski partner oziroma so jih ključni revizijski partnerji podali v osnutkih teh poročil, ustrezni.
5. »Ocenjevanje vrednosti« je aktivnost, ki jo izvaja pooblaščeni ocenjevalec v skladu s pravili ocenjevanja vrednosti, da bi določil oceno vrednosti podjetja, nepremičnine ali strojev in opreme za računovodsko poročanje ter druge namene ocenjevanja vrednosti.
6. »Oseba države članice« je pravna oseba, ki ima sedež na območju države članice, in fizična oseba, ki ima stalno bivališče na območju države članice.
7. »Osebni podatek« je katerikoli podatek, ki se nanaša na posameznika, ne glede na obliko, v kateri je izražen.
8. »Ožji družinski član« pomeni osebo, ki je v razmerju do druge osebe:
* njen zakonec ali oseba, s katero živi v življenjski skupnosti, ki ima po zakonu enake pravne posledice kot zakonska zveza;
* otrok te osebe ali osebe iz prejšnje alineje;
* varovanec po zakonu, ki ureja zakonsko zvezo in družinska razmerja;
* eden od staršev te osebe ali osebe iz prve alineje te točke.
1. »Partner« je vsak posameznik s pooblastilom, da zaveže revizijsko družbo k izvedbi posla izvajanja storitev revidiranja.
2. »Podružnica revizijskega podjetja« je vsako podjetje ne glede na njegovo pravno obliko, ki je z revizijskim podjetjem povezano s skupnim lastništvom, nadzorom ali upravljanjem.
3. »Poklicna nezaupljivost« pomeni odnos, ki vključuje kritično razmišljanje, ki je pozorno na okoliščine, ki lahko kažejo na morebitno napačno navedbo zaradi napake ali prevare, ter kritično oceno revizijskih dokazov.
4. »Pooblaščeni ocenjevalec ali ocenjevalka vrednosti« (v nadaljnjem besedilu: pooblaščeni ocenjevalec) je fizična oseba s strokovnim nazivom pooblaščeni ocenjevalec vrednosti podjetij, nepremičnin oziroma strojev in opreme, ki ima v skladu s tem zakonom veljavno dovoljenje za opravljanje nalog pooblaščenega ocenjevalca.
5. »Pooblaščeni revizor ali revizorka« (v nadaljnjem besedilu: pooblaščeni revizor) je zakoniti revizor, ki ima v skladu s tem zakonom veljavno dovoljenje za opravljanje nalog pooblaščenega revizorja.
6. »Posli opravljanja dogovorjenih postopkov« so storitve revizijske narave, opravljene na podlagi dogovora med revizijsko družbo in drugo stranko, kot so opredeljeni v pravilih Mednarodne zveze računovodskih strokovnjakov.
7. »Posredni imetnik delnic, poslovnih deležev ali drugih pravic, ki zagotavljajo udeležbo pri upravljanju ali v kapitalu«, je oseba, za račun katere je druga oseba kot neposredni imetnik pridobila te delnice, poslovne deleže ali druge pravice, ki zagotavljajo udeležbo pri upravljanju. Šteje se, da je posamezna oseba posredni imetnik delnic, poslovnih deležev oziroma drugih pravic, ki zagotavljajo udeležbo pri upravljanju, ali drugih vrednostnih papirjev, katerih neposredni imetnik je s to osebo povezana oseba.
8. »Pravila Mednarodne zveze računovodskih strokovnjakov« so Mednarodni standardi revidiranja in drugi mednarodni standardi, okvirna določila, kodeks etike in mednarodna obvestila za revizijsko prakso, ki jih izdaja Mednarodna zveza računovodskih strokovnjakov in so povezani z revidiranjem.
9. »Pravila revidiranja« so pravila Mednarodne zveze računovodskih strokovnjakov in druga pravila, ki jih določa Agencija.
10. »Preiskava Agencije« je postopek odkrivanja neustreznega opravljanja revidiranja ali ocenjevanja vrednosti.
11. »Prijavitelj« je oseba, ki Agenciji poroča domnevne ali dejanske kršitve določb tega zakona.
12. »Pristojni organ« je organ, določen s predpisi, ki je pooblaščen za pravno ureditev ali nadzor zakonitih revizorjev in revizijskih podjetij ali posebnih vidikov ureditve ali nadzora.
13. »Revidiranje« pomeni revizijo posamičnih ali konsolidiranih računovodskih izkazov, druge posle dajanja zagotovil in posle opravljanja dogovorjenih postopkov, ki se izvajajo na podlagi pravil Mednarodne zveze računovodskih strokovnjakov s področij revidiranja, dajanja zagotovil in etike.
14. »Revizija posamičnih računovodskih izkazov ali konsolidiranih računovodskih izkazov« je preizkušanje in ocenjevanje računovodskih izkazov ter podatkov in metod, uporabljenih pri njihovem sestavljanju, in na podlagi tega dajanje neodvisnega strokovnega mnenja o tem, ali računovodski izkazi v vseh pomembnih pogledih podajajo resničen in pošten prikaz finančnega stanja in poslovnega izida pravne osebe v skladu s primernim okvirom računovodskega poročanja.
15. »Revizijska družba« je revizijsko podjetje, organizirano kot gospodarska družba s sedežem v Republiki Sloveniji, ki ima za opravljanje storitev revidiranja dovoljenje Agencije.
16. »Revizijski subjekt tretje države« je subjekt, ki ne glede na svojo pravno obliko izvaja revizije posamičnih ali konsolidiranih računovodskih izkazov družbe iz tretje države, razen subjekta, ki je registriran kot revizijsko podjetje v eni od držav članic, za kar ima dovoljenje pristojnega organa v državi članici gostiteljici.
17. »Revizijsko podjetje« je pravna oseba ali katerikoli drugi subjekt, ne glede na svojo pravno obliko, ki ima dovoljenje pristojnega organa države članice za opravljanje obveznih revizij.
18. »Revizor skupine« je pooblaščeni revizor ali revizijska družba, ki izvaja obvezno revizijo konsolidiranih računovodskih izkazov.
19. »Revizor tretje države« je fizična oseba, ki izvaja revizije posamičnih ali konsolidiranih računovodskih izkazov družbe iz tretje države, razen oseb, ki so registrirane kot zakoniti revizorji v eni od držav članic, za kar imajo dovoljenje pristojnega organa v državi članici gostiteljici.
20. »Revizorjevo poročilo« je poročilo, ki ga izda revizijska družba.
21. »Revizorjevo poročilo o računovodskih izkazih« je poročilo, pripravljeno v skladu z Direktivo 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS (UL L št. 182 z dne 29. 6. 2013, str. 19), ki ga je izdala revizijska družba.
22. »Slovenski inštitut za revizijo« (v nadaljnjem besedilu: Inštitut) je nosilec javnih pooblastil, kot jih določajo ta in drugi zakoni.
23. »Strokovnjak« je fizična oseba, ki ima posebno strokovno znanje o finančnih trgih, računovodskem poročanju, revidiranju in drugih področjih, pomembnih za preglede, vključno z zakonitimi revizorji, ki izvajajo revizije.
24. »Subjekt javnega interesa« je družba, s katere vrednostnimi papirji se trguje na organiziranem trgu vrednostnih papirjev, kreditna institucija, kot jo opredeljuje zakon, ki ureja bančništvo, zavarovalnica, kot jo opredeljuje zakon, ki ureja zavarovalništvo, in pokojninska družba, kot jo opredeljuje zakon, ki ureja pokojninske družbe. Subjekt javnega interesa je tudi družba, zavezana k obvezni reviziji po kriterijih zakona, ki ureja gospodarske družbe, v kateri imajo država ali občine, skupaj ali samostojno, neposredno ali posredno, večinski lastniški delež. Subjekt javnega interesa je lahko tudi druga pravna oseba, zavezana k obvezni reviziji, če je tako določeno z drugim zakonom.
25. »Tretja država« je država, ki ni članica Evropske unije.
26. »Tretja oseba« je pravna oseba, ki ima sedež na območju tretje države, in fizična oseba, ki ima stalno bivališče na območju tretje države.
27. »Udeležba« je posredno ali neposredno imetništvo poslovnega deleža, delnic ali drugih pravic v določeni pravni osebi, na podlagi katerih ima imetnik najmanj 20-odstotni delež glasovalnih pravic ali najmanj 20-odstotni delež v kapitalu.
28. »Veščak revizorja« (v nadaljnjem besedilu: veščak) je posameznik ali organizacija, ki ima poglobljeno znanje na področju, različnem od računovodstva ali revidiranja.
29. »Zakoniti revizor ali revizorka« (v nadaljnjem besedilu: zakoniti revizor) je fizična oseba, ki ima veljavno dovoljenje pristojnega organa države članice Evropske unije (v nadaljnjem besedilu: država članica) za opravljanje obveznih revizij.

**4. člen**

**(način revidiranja)**

(1) Revidiranje poteka na način, določen s tem zakonom, Mednarodnimi revizijskimi standardi in drugimi pravili revidiranja, ki jih sprejema Agencija ter drugimi zakoni, ki urejajo revidiranje pravnih oseb ali druge oblike revizije, in predpisi, izdanimi na njihovi podlagi.

(2) Hierarhijo pravil revidiranja, ki niso predpisi, določi Agencija.

(3) Revidiranje se opravlja v primerih, določenih z zakonom, ali na podlagi naročila.

**5. člen**

**(opravljanje storitev revidiranja)**

(1) Storitve revidiranja lahko opravlja samo revizijska družba.

(2) Storitve revidiranja lahko v imenu revizijske družbe opravljajo samo osebe, ki imajo dovoljenje za opravljanje nalog pooblaščenega revizorja in so s to revizijsko družbo v delovnem razmerju za poln delovni čas. Te osebe smejo izvajanje posameznih postopkov revidiranja poveriti tudi drugim osebam, ki so v delovnem razmerju v isti revizijski družbi ali pa v katerikoli članici mreže pod pogojem, da je njihovo delo skrbno načrtovano in nadzirano s strani osebe ali oseb, ki nerazdelno odgovarjajo za celotno revizorjevo poročilo o računovodskih izkazih.

(3) Revizijske družbe smejo izvajanje posameznih postopkov revidiranja poveriti veščakom in osebam, ki niso v delovnem razmerju z revizijsko družbo, skladno s pravili revidiranja in pod pogojem, da je njihovo delovanje skrbno načrtovano in nadzirano s strani osebe ali oseb, ki nerazdelno odgovarjajo za celotno revizorjevo poročilo o računovodskih izkazih. Zanje veljajo enaka pravila glede neodvisnosti in varovanja podatkov, kot veljajo za zaposlene v revizijski družbi.

(4) Storitve revidiranja lahko opravlja tudi revizijsko podjetje, ki ima dovoljenje pristojnega organa države članice v drugi državi članici in je registrirano pri Agenciji, če ključni revizijski partner, ki izvaja revizijo v imenu revizijskega podjetja, izpolnjuje pogoje iz 48. člena tega zakona.

(5) Določbe drugega odstavka tega člena o polnem delovnem času ne vplivajo, ne zmanjšujejo ali ne omejujejo pravic delavcev do opravljanja dela s krajšim delovnim časom, ki so določene v področnih zakonih, in sodelovanja veščakov pri revidiranju.

**9. člen**

**(pristojnosti Inštituta)**

(1) Inštitut opravlja naslednje naloge in pristojnosti na drugih strokovnih področjih, povezanih z revidiranjem:

1. sprejema oziroma zagotavlja slovenske prevode in objavlja:
* računovodske standarde,
* poslovnofinančne standarde in pravila,
* pravila notranjega revidiranja,
* pravila revidiranja informacijskih sistemov,
* pravila ocenjevanja vrednosti;
1. določa strokovna znanja in izkušnje, potrebne za opravljanje nalog pooblaščenega ocenjevalca vrednosti;
2. organizira strokovno izobraževanje, izvaja preizkuse strokovnih znanj in izdaja potrdila o strokovnih znanjih za opravljanje nalog pooblaščenega ocenjevalca vrednosti;
3. opravlja nadzor nad kakovostjo dela pooblaščenih ocenjevalcev vrednosti;
4. odloča o izdaji dovoljenj za opravljanje nalog pooblaščenega ocenjevalca vrednosti;
5. določa strokovna znanja in izkušnje, potrebne za pridobitev strokovnega naziva preizkušeni notranji revizor, preizkušeni računovodja, preizkušeni poslovni finančnik, preizkušeni revizor informacijskih sistemov in preizkušeni davčnik;
6. organizira strokovno izobraževanje, izvaja preizkuse strokovnih znanj in izdaja potrdila o strokovnih znanjih za pridobitev strokovnih nazivov iz prejšnje točke;
7. vodi register pooblaščenih ocenjevalcev vrednosti in oseb, ki so pridobile strokovne nazive iz 6. točke tega odstavka.

(2) Inštitut opravlja tudi druge naloge, določene s posameznim zakonom.

**16. člen**

**(strokovni svet)**

(1) Strokovni svet:

* odloča o izdaji dovoljenj za opravljanje nalog pooblaščenega ocenjevalca;
* daje strokovno mnenje o opravljenem nadzoru nad kakovostjo dela pooblaščenih ocenjevalcev;
* sprejema pravila ocenjevanja vrednosti;
* določa pogoje za pridobitev potrdila o strokovnih znanjih za opravljanje nalog; pooblaščenega ocenjevalca;
* pripravi strateški in letni načrt nadzora nad pooblaščenimi ocenjevalci.

(2) Poleg nalog iz prvega odstavka tega člena strokovni svet

1. sprejema:

* računovodske standarde,
* poslovnofinančne standarde in pravila,
* pravila notranjega revidiranja,
* pravila revidiranja informacijskih sistemov;

2. opravlja druge naloge in pristojnosti iz prvega odstavka 9. člena tega zakona.

(3) Strokovni svet ima devet članov, od katerih jih osem imenujejo osebe, ki so pridobile kateregakoli od strokovnih nazivov, ki jih podeljuje Inštitut, enega člana pa iz vrst univerzitetnih delavcev po predhodnem soglasju visokošolskih ustanov imenuje ministrstvo, pristojno za visoko šolstvo.

(4) Člani strokovnega sveta se imenujejo za dobo štirih let in so po preteku mandata lahko ponovno imenovani.

**19. člen**

**(organi Agencije)**

(1) Organa Agencije sta strokovni svet in direktor oziroma direktorica (v nadaljnjem besedilu: direktor Agencije).

(2) Člane strokovnega sveta in direktorja Agencije imenuje in razrešuje Vlada Republike Slovenije na predlog ministra, pristojnega za finance.

(3) Člani strokovnega sveta in direktor agencije se imenujejo za šest let in so lahko ponovno imenovani.

**20. člen**

**(pogoji za imenovanje direktorja in člana strokovnega sveta)**

Za direktorja Agencije in člana strokovnega sveta je lahko imenovana oseba z ugledom neodvisnega strokovnjaka, ki ima ustrezna znanja povezana z revidiranjem in:

* da ima najmanj izobrazbo ekonomske ali pravne smeri, pridobljene po študijskem programu druge stopnje, oziroma izobrazbo ekonomske ali pravne smeri, ki ustreza ravni izobrazbe, pridobljene po študijskih programih druge stopnje, in je v skladu z zakonom, ki ureja slovensko ogrodje kvalifikacij, uvrščena na 8. raven,
* je najmanj osem let opravljala delo na teoretičnih ali praktičnih področjih računovodstva, revizije, financ ali prava,
* ni zaposlena pri Inštitutu in ni član katerega koli organa Inštituta,
* vsaj tri leta pred imenovanjem ni izvajala obveznih revizij, ni imela volilnih pravic v revizijskem podjetju, ni bila članica upravnega ali poslovodnega telesa revizijskega podjetja in ni bila zaposlena v revizijskem podjetju ali kako drugače povezana z njim,
* ni pravnomočno obsojena za kaznivo dejanje zoper premoženje oziroma gospodarstvo in kazen še ni izbrisana iz kazenskih evidenc.

**21. člen**

**(nezdružljivost opravljanja nalog in funkcij)**

(1) Opravljanje nalog oziroma položaj člana strokovnega sveta ali direktorja Agencije ni združljiva:

1. z opravljanjem nalog člana v organih vodenja in nadzora ter revizijske komisije banke, zavarovalnice, borzno-posredniške družbe, družbe za upravljanje ter vseh subjektov, zavezanih k obvezni reviziji,
2. s funkcijo v organih političnih strank, državnih organih, organih lokalnih skupnosti,
3. z opravljanjem drugega dela ali dejavnosti, ki bi lahko vplivalo na neodvisnost Agencije ali bi lahko bilo v nasprotju z interesi Agencije.

(2) Ne glede na 1. točko prejšnjega odstavka je lahko direktor Agencije član sveta v drugih organih za nadzor po zakonih, ki urejajo varstvo konkurence, bančništvo, zavarovalništvo, trg finančnih instrumentov ter investicijske sklade in družbe za upravljanje.

(3) Direktor in člani strokovnega sveta svoj položaj uskladijo z določbami prvega odstavka tega člena pred začetkom opravljanja funkcije, vendar najkasneje v treh mesecih od imenovanja, v nasprotnem primeru jim mandat preneha.

(4) V primeru naknadnega nastopa nezdružljivosti med trajanjem funkcije mora oseba iz prvega odstavka tega člena o tem obvestiti ministra, pristojnega za finance, in strokovni svet Agencije. Obvestilo se šteje kot odstopna izjava iz 1. točke 22. člena tega zakona.

**25. člen**

**(strokovni svet Agencije)**

(1) Strokovni svet sestavlja devet članov oziroma članic.

(2) Direktor Agencije je po funkciji tudi predsednik strokovnega sveta.

(3) Druge člane oziroma članice predlagajo v imenovanje ministru, pristojnemu za finance:

* Agencija za trg vrednostnih papirjev,
* Banka Slovenije,
* Agencija za zavarovalni nadzor,
* Inštitut,
* Ljubljanska borza,
* Ministrstvo za gospodarstvo,
* Ministrstvo za finance,
* Univerza v Ljubljani ali v Mariboru.

(4) Strokovni svet opravlja naslednje naloge:

* odloča o soglasjih, ukrepih nadzora in drugih posamičnih zadevah, o katerih v skladu z zakonom odloča Agencija, če v tem ali v drugem zakonu ni določeno drugače;
* sprejema predpise, kadar zakon določa, da tak akt sprejme Agencija;
* sprejema poslovnik Agencije;
* sprejema strateški in letni načrt dela Agencije;
* sprejema letno poročilo Agencije;
* daje načelna mnenja k posameznim zadevam, o katerih odloča direktor;
* obravnava splošna vprašanja kakovosti revidiranja;
* proučuje pobude drugih nadzornih organov in zainteresiranih oseb za izboljšanje in razvoj kakovosti računovodskega poročanja in revidiranja;
* obravnava druga strokovna vprašanja s področja pristojnosti dela Agencije.

**29. člen**

**(javnost poročil Agencije)**

(1) Agencija sprejema letni načrt dela in letno poročilo o svojem delu ter ju javno objavlja na spletnih straneh.

(2) Državni zbor Republike Slovenije vsako leto obravnava letno poročilo o delu Agencije.

(3) Agencija enkrat letno sestavi in objavi poročilo o pregledu kakovosti revidiranja in ocenjevanja vrednosti, ki vsebuje glavne ugotovitve pregleda.

(4) Agencija enkrat letno sestavi poročilo o vseh upravnih ukrepih in vseh izrečenih sankcijah pooblaščenim revizorjem in revizijskim družbam v zbirni obliki. Informacije o upravnih ukrepih in izrečenih sankcijah posreduje Odboru evropskih organov za nadzor revizorjev.

(5) Agencija Odboru evropskih organov za nadzor revizorjev nemudoma sporoči vse začasne prepovedi.

**32. člen**

**(pristojnosti Agencije pri opravljanju javnega nadzora nad revidiranjem)**

(1) Agencija:

* zagotavlja slovenske prevode Mednarodnih revizijskih standardov;
* sprejema druga pravila revidiranja, zajeta v hierarhijo pravil revidiranja;
* sprejema hierarhijo pravil revidiranja, ki niso predpisi;
* določa strokovna znanja in izkušnje, potrebne za opravljanje nalog pooblaščenega revizorja ter preizkus strokovnih znanj;
* organizira izobraževanja za pridobitev naziva pooblaščeni revizor;
* izvaja preizkuse strokovnih znanj za pridobitev strokovnih znanj za opravljanje nalog pooblaščenega revizorja;
* izdaja dovoljenja za opravljanje dejavnosti revidiranja in nalog pooblaščenega revizorja v skladu s tem zakonom ter opravi registracijo zakonitih revizorjev, revizijskih podjetij, revizorjev tretjih držav in revizijskih subjektov tretjih držav;
* organizira stalno dodatno strokovno izobraževanje pooblaščenih revizorjev; in
* zagotavlja kakovost dela pooblaščenih revizorjev in revizijskih družb.

(2) Agencija opravlja nadzor nad kakovostjo dela revizijskih družb in pooblaščenih revizorjev ter izreka ukrepe nadzora.

(3) Agencija vodi registre:

revizijskih družb, revizijskih podjetij in revizijskih subjektov tretjih držav ter

pooblaščenih revizorjev.

**34. člen**

**(pristojnosti Agencije pri sodelovanju z nadzornimi organi držav članic na področju revizije)**

(1) Agencija sodeluje z nadzornimi organi držav članic pri zbliževanju razlik v izobraževanju, ki ga organizira ali priznava v postopku izdaje dovoljenj za opravljanje nalog pooblaščenega revizorja ob upoštevanju razvoja stroke in drugih strokovnih področij, povezanih z revidiranjem.

(2) Agencija sodeluje z nadzornimi organi držav članic, kadar je to potrebno zaradi izvajanja svojih pristojnosti in nalog v skladu s tem zakonom in Uredbo 537/2014/EU.

(3) Agencija sodeluje s pristojnim organom v drugi državi članici in ustreznim evropskim nadzornim organom zlasti pri izmenjavi informacij in sodelovanju pri preiskavah v zvezi z izvajanjem obveznih revizij.

(4) Agencija na zahtevo pristojnih organov držav članic in brez nepotrebnega odlašanja zagotovi podatke za namen medsebojnega sodelovanja pri izvajanju nadzora nad zakonitimi revizorji in revizijskimi podjetji. Revizijske družbe in pooblaščeni revizorji so na zahtevo Agencije dolžni zahtevane podatke predložiti v roku, ki ga glede na okoliščine določi Agencija.

(5) Obveznost varovanja poslovne skrivnosti ne preprečuje izmenjave zaupnih podatkov v zvezi z drugim in tretjim odstavkom tega člena.

(6) Če Agencija ne more zagotoviti zahtevanih podatkov brez nepotrebnega odlašanja, o ovirah obvesti pristojni organ, ki je zahteval podatke.

(7) Agencija lahko zahtevo za posredovanje podatkov zavrne v naslednjih primerih:

* če posredovanje podatkov lahko negativno vpliva na suverenost, varnost ali javni red Republike Slovenije;
* če so v Republiki Sloveniji sproženi sodni postopki v zvezi z enakimi dejanji in proti istim pooblaščenim revizorjem ter revizijskim družbam ali
* če so pristojni organi Republike Slovenije zaradi istih dejanj že pravnomočno odločili proti istim zakonitim revizorjem ali revizijskim podjetjem.

(8) Če Agencija pridobi podatke od drugih pristojnih organov, lahko te podatke uporabi le za opravljanje svojega dela na podlagi zakona in v okviru upravnih ali sodnih postopkov, ki so s tem povezani.

(9) Direktor in člani strokovnega sveta so dolžni kot zaupne varovati vse podatke, pridobljene na podlagi medsebojnega sodelovanja pristojnih organov, tudi po prenehanju funkcije oziroma zaposlitve.

(10) Če Agencija ugotovi, da se na ozemlju drugih držav članic izvajajo ali so se izvajale dejavnosti v nasprotju s predpisi, s katerimi je bila v nacionalni red prenesena Direktiva 2006/43/ES, o tem obvesti pristojni organ druge države članice. Agencija lahko zahteva, da pristojni organ druge države članice izvede preiskavo v svoji državi. Agencija lahko zahteva, da njeno osebje v času preiskave spremlja osebje pristojnega organa druge države članice.

(11) Če Agencija dobi obvestilo o kršenju predpisov, s katerimi je bila v nacionalni pravni red prenesena Direktiva 2006/43/ES od pristojnih organov držav članic, ukrepa v skladu s pristojnostmi po tem zakonu in o postopkih in ukrepih obvešča pristojni organ, ki je prijavil kršitev. Če pristojni organ države članice zahteva preiskavo v Republiki Sloveniji, lahko Agencija zavrne zahtevo za izvedbo preiskave ali zahtevo o spremljanju osebja pristojnega organa druge države članice v preiskavi, če:

* bi taka preiskava škodljivo vplivala na suverenost, varnost ali javni red v Republiki Sloveniji;
* so že sproženi postopki v zvezi z enakimi dejanji in proti istim osebam pred pristojnimi organi Republike Slovenije ali
* so pristojni organi Republike Slovenije zaradi istih dejanj v zvezi z istim zakonitim revizorjem ali revizijskim podjetjem že pravnomočno odločili.

(12) V primeru iz druge in tretje alineje sedmega odstavka in enajstega odstavka tega člena Agencija o sproženih postopkih in pravnomočnih odločbah obvesti pristojne organe držav članic.

**35. člen**

**(pristojnosti Agencije pri sodelovanju z nadzornimi organi tretjih držav)**

(1) Agencija lahko pristojnim organom tretje države na njihovo zahtevo po načelu vzajemnosti, posreduje revizijsko dokumentacijo, ki jo je pridobila od pooblaščenih revizorjev ali revizijskih družb, in poročila o nadzorih oziroma preiskavah Agencije, če:

1. je zahtevana dokumentacija povezana z revizijo družb, ki so izdale vrednostne papirje v tretji državi, ali pa so sestavni deli skupine, ki sestavlja obvezne konsolidirane računovodske izkaze v tretji državi;
2. pristojni organi zadevne tretje države izpolnjujejo zahteve o ustreznosti, ki jih določi Evropska komisija;
3. ima Agencija sklenjen dogovor s pristojnim organom tretje države po načelu vzajemnosti;
4. je prenos osebnih podatkov v tretjo državo v skladu s predpisi, ki urejajo varstvo osebnih podatkov.

(2) Dogovor iz 3. točke prejšnjega odstavka mora vsebovati:

1. obveznost obrazložitve namena zahteve po revizijski dokumentaciji;
2. dolžnost varovanja zaupnih podatkov za osebe, ki so ali so bile zaposlene pri pristojnih organih tretje države;
3. zaščito poslovnih interesov revidiranega subjekta, vključno z varovanjem industrijske in intelektualne lastnine v skladu z zakonom, ki ureja industrijsko lastnino;
4. zahtevo, da lahko pristojni organi tretje države uporabljajo revizijsko dokumentacijo le za izvajanje javnega nadzora, zagotavljanja kakovosti in preiskav, ki so primerljive pristojnostim Agencije po tem zakonu;
5. določbo, da se zahteve pristojnih organov tretje države po dokumentaciji zavrnejo v primerih, če:
* bi posredovanje teh delovnih papirjev ali dokumentov lahko škodovalo suverenosti, varnosti ali javnemu redu Evropske unije ali Republike Slovenije,
* so se v Republiki Sloveniji za ista dejanja in proti istim osebam že začeli sodni postopki ali
* je Agencija za ista dejanja in proti osebam iz prejšnje alineje že izrekla pravnomočno odločbo.

(3) Agencija o sklenjenih dogovorih s pristojnimi organi tretjih držav obvesti Evropsko komisijo ter ministrstvo, pristojno za finance, in ministrstvo, pristojno za zunanje zadeve.

(4) Agencija lahko od pristojnih organov tretje države zahteva dodatno dokumentacijo v zvezi z revizijskim delom, ki so ga za namen revizije skupine iz 43. člena tega zakona opravila kateri koli revizijski subjekt tretje države ali revizor tretje države.

**37. člen**

**(dolžnosti pravne osebe, v kateri se opravlja revidiranje)**

(1) Poslovodstvo pravne osebe, pri kateri poteka revidiranje, posreduje revizijski družbi vso zahtevano dokumentacijo in ji omogoči vpogled v poslovne knjige, spise in računalniške zapise. Revizijski družbi pravna oseba v okviru običajnega poslovnega časa omogoči dostop do poslovnih prostorov.

(2) Za izvajanje revizije pravna oseba revizijski družbi zagotovi ustrezne prostore in opremo za delo. Če so bili opravljeni vnosi podatkov z uporabo računalniške obdelave, pravna oseba na lastne stroške v primernem roku revizijski družbi zagotovi pripomočke, ki so potrebni za branje dokumentacije in, če je treba, zagotovi berljive trajne izpise v potrebnem številu kopij.

(3) Pravna oseba lahko razreši revizijsko družbo, ki opravlja revizijo njenih računovodskih izkazov, le na podlagi utemeljenih razlogov. Različna mnenja o računovodskih obravnavah ali revizijskih postopkih niso utemeljeni razlogi za razrešitev. Pravna oseba pisno obvesti Agencijo o razrešitvi ali o odstopu revizijske družbe v obdobju, za katero je veljalo imenovanje, in ustrezno pojasni razloge za razrešitev ali odstop v 15 dneh od razrešitve ali odstopa.

(4) Prepovedane so vse pogodbene klavzule, ki omejujejo izbiro glede imenovanja določenega revizorja ali revizijske družbe, ki bo izvedla obvezno revizijo te pravne osebe, na nekatere kategorije ali sezname revizijskih družb. Vse takšne obstoječe klavzule so nične.

(5) Če revizijska družba popravi revizorjevo poročilo o obvezni reviziji, poslovodstvo revidirane pravne osebe zagotovi javno objavo popravljenega revizorjevega poročila.

(6) Pri obveznih revizijah subjektov javnega interesa lahko razrešitev revizijske družbe pri pristojnem sodišču, na podlagi utemeljenih razlogov, zahtevajo:

delničarji, ki zastopajo pet odstotkov ali več glasovalnih pravic ali delniškega kapitala;

drugi organi revidiranih subjektov, če tako določa zakon ali

pristojni organi iz prvega ali drugega odstavka 20. člena Uredbe 537/2014/EU, če tako določa zakon.

**38. člen**

**(dolžnost varovanja zaupnih podatkov)**

(1) Revizijska družba kot zaupne varuje vse podatke, dejstva in okoliščine, za katere je izvedela pri opravljanju revidiranja.

(2) Poslovodstvo revizijske družbe, družbeniki, delničarji ali člani organov nadzora revizijske družbe, pooblaščeni revizorji in drugi zaposleni revizijske družbe oziroma druge osebe, ki so jim v zvezi z njihovim delom v revizijski družbi oziroma opravljanjem storitev za revizijsko družbo na kakršenkoli način dostopni zaupni podatki iz prejšnjega odstavka, vključno z osebami v mreži, teh podatkov ne smejo sporočati tretjim osebam, niti jih sami izkoriščati ali omogočiti, da bi jih izkoriščale tretje osebe.

(3) Dolžnost varovanja zaupnih podatkov zavezuje osebe iz prejšnjega odstavka tudi, ko ne sodelujejo več pri posamezni revizijski nalogi ali ko več niso povezane z revizijsko družbo.

(4) Dolžnost varovanja zaupnih podatkov ne velja v naslednjih primerih:

* če je revizijska družba na podlagi zakona o določenih okoliščinah dolžna poročati nadzornemu organu;
* če oseba izrecno pisno soglaša, da se sporočijo posamezni zaupni podatki, ki se nanašajo nanjo oziroma osebo, katere zakoniti zastopnik je;
* če so podatki potrebni za ugotavljanje dejstev v kazenskih postopkih in predložitev teh podatkov pisno zahteva oziroma naloži pristojno sodišče;
* če iz podatkov, dejstev in okoliščin, ki jih je revizijska družba izvedela pri opravljanju revidiranja, izhajajo razlogi za sum, da je bilo storjeno kaznivo dejanje v zvezi s katerim obstoji dolžnost podati ovadbo;
* če so ti podatki potrebni za opravljanje nalog nadzora nad revizijsko družbo in predložitev teh podatkov oziroma revizijske dokumentacije pisno zahteva nadzorni organ po tem zakonu ali po zakonih, ki urejajo bančništvo, zavarovalništvo, trg finančnih instrumentov ali varstvo konkurence;
* če revizijska družba izvaja obvezno revizijo naročnika, ki je del skupine, katere nadrejeno podjetje je v tretji državi, in takšno dokumentacijo potrebuje revizor skupine v tretji državi za uspešnost revizije konsolidiranih računovodskih izkazov nadrejenega podjetja, ob predpostavki, da so izpolnjeni pogoji iz 35. člena tega zakona;
* če so ti podatki potrebni za opravljanje nalog notranjega nadzora nad kakovostjo delovanja revizijske družbe v mreži;
* v primeru zamenjave revizijske družbe, ko je prejšnja revizijska družba novi revizijski družbi dolžna zagotoviti dostop do vseh podatkov v zvezi z revidirano pravno osebo;
* v primeru zahteve revizijske komisije po zakonu, ki ureja gospodarske družbe (v nadaljnjem besedilu: revizijska komisija), v zvezi z ugotovitvami in zaključki nadzornega organa o opravljenem nadzoru nad kakovostjo dela revizijske družbe in
* v drugih primerih, kjer zakon določa dolžnost glede posredovanja zaupnih podatkov.

**39. člen**

**(opravljanje revidiranja)**

(1) Revizijska družba revidiranje opravi v skladu s pravili revidiranja.

(2) Revizijska družba pri revidiranju računovodskih izkazov zagotovi, da:

* so ključni revizijski partner ali ključni revizijski partnerji, ki podpišejo revizorjevo poročilo o računovodskih izkazih, in pooblaščeni revizorji, ki sodelujejo pri revidiranju, udeleženi pri revidiranju skupno z najmanj 15 odstotki delovnega časa, porabljenega za vsak revizijski posel;
* je skupno število delovnih ur osebja z manj kot dvema letoma delovnih izkušenj pri revidiranju v revizijski skupini največ 25 odstotkov delovnega časa.

(3) Revizijska družba pripravi in vodi revizijsko dokumentacijo, kot je opredeljena v Pravilih Mednarodne zveze računovodskih strokovnjakov, v slovenskem jeziku. Agencija presoja utemeljene primere, v katerih se lahko del revizijske dokumentacije vodi v tujem jeziku. Agencija lahko določi podrobnejši način priprave in vodenja revizijske dokumentacije.

(4) Revizijska družba hrani revizijsko dokumentacijo iz prejšnjega odstavka deset let po opravljenem revidiranju.

(5) V primeru začetega nadzora nad kakovostjo dela revizijske družbe in pooblaščenih revizorjev, v primeru začetega postopka za izrek ukrepa nadzora ter v primeru začete preiskave revizijska družba hrani dokumentacijo iz prejšnjega odstavka do pravnomočnosti odločitve v postopku nadzora.

(6) V primeru, da revizijska družba preneha delovati, preide obveznost hrambe revizijske dokumentacije na delničarje oziroma družbenike revizijske družbe.

(7) Obvezna revizija računovodskih izkazov ne vključuje zagotovila o prihodnji sposobnosti preživetja pravne osebe ali učinkovitosti oziroma uspešnosti organa vodenja ali nadzora pri vodenju poslovanja.

**40. člen**

**(revizorjevo poročilo o računovodskih izkazih)**

(1) Revizorjevo poročilo o posamičnih ali konsolidiranih računovodskih izkazih sestavi in podpiše ključni revizijski partner ali ključni revizijski partnerji.

(2) V primeru, da revizorjevo poročilo o posamičnih oziroma konsolidiranih računovodskih izkazih podpiše več oseb, vsi nerazdelno odgovarjajo za celotno revizorjevo poročilo o računovodskih izkazih.

(3) Revizorjevo poročilo o računovodskih izkazih za domače pravne osebe oziroma podružnice osebe države članice ali tretje osebe na območju Republike Slovenije je sestavljeno v slovenskem jeziku.

(4) Kadar so letni računovodski izkazi obvladujoče družbe priloženi konsolidiranim računovodskim izkazom, se lahko poročili revizijske družbe združita.

(5) Revizijska družba, ki je opravila obvezno revizijo subjekta javnega interesa, predloži pristojnim organom za nadzor trga vrednostih papirjev, bank, kreditnih institucij ali zavarovalnic na njihovo zahtevo dodatno poročilo, ki ga je predložila revizijski komisiji. Pristojni organi za nadzor trga vrednostnih papirjev, bank ali zavarovalnic lahko od revizijske družbe zahtevajo dodatna pojasnila v zvezi z obvezno revizijo.

**43. člen**

**(obvezne revizije konsolidiranih računovodskih izkazov)**

(1) Pri obvezni reviziji konsolidiranih računovodskih izkazov nosi ključni revizijski partner skupine celotno odgovornost za revizorjevo poročilo o konsolidiranih računovodskih izkazih ter za dodatno poročilo k revizijskemu poročilu iz 11. člena Uredbe 537/2014/EU.

(2) Ključni revizijski partner skupine izvaja pregled in hrani dokumentacijo svojega pregleda revizijskega dela, ki ga je opravil revizor iz tretjih držav, zakoniti revizor, revizijski subjekt tretje države ali revizijsko podjetje za namen revizije skupine. Dokumentacija, ki jo hrani ključni revizijski partner, je takšna, da lahko Agencija pregleda delo ključnega revizijskega partnerja.

(3) Kadar revizor ali revizijski subjekt iz tretje države, revidira sestavni del skupine podjetij, je ključni revizijski partner odgovoren, da Agenciji zagotovi vso dokumentacijo o revizijskem delu, ki ga je opravil revizor ali revizijski subjekt iz tretje države, vključno z delovnimi papirji, povezanimi z revizijo konsolidiranih računovodskih izkazov. Da bi to lahko zagotovil, ohrani ključni revizijski partner kopijo takšne dokumentacije ali se dogovori z revizorjem ali revizijskim subjektom o primernem in neomejenem dostopu do dokumentacije na zahtevo ali ukrepa kako drugače.

(4) Če je prenos delovnih papirjev iz tretje države revizorju skupine preprečen zaradi pravnih ali drugih ovir, vključuje dokumentacija, ki jo hrani revizor skupine, dokazila, da je izvedel ustrezne postopke za pridobitev dostopa do revizijske dokumentacije, ter pri ovirah, ki niso pravne in izvirajo iz državne zakonodaje, dokazila o takšnih ovirah.

**44. člen**

**(neodvisnost in nepristranskost revidiranja)**

(1) Revizijska družba opravlja revidiranje v pravni osebi neodvisno, nepristransko ter v skladu s pravili revidiranja.

(2) Fizične osebe, ki bi lahko neposredno ali posredno vplivale na rezultat revizije, morajo biti neodvisne od revidiranega subjekta in ne smejo posegati v sprejemanje odločitev revidiranega subjekta.

(3) Fizične osebe iz prejšnjega odstavka so zaposleni pri revizijski družbi ter z njimi povezane osebe, osebe, ki so del mreže, v katero je vključena revizijska družba, ali katere koli druge fizične osebe, katerih storitve so na voljo revizijski družbi ali kateri koli osebi, ki je z revizijsko družbo povezana posredno ali neposredno.

(4) Družbeniki ali delničarji revizijske družbe ter člani upravnih, poslovodnih in nadzornih organov te družbe ali pridružene družbe in njihove mreže ne smejo posegati v izvajanje revizije na kakršenkoli način, ki bi ogrozil neodvisnost in nepristranskost pooblaščenega revizorja.

(5) Neodvisnost se zagotovi v obdobju, ki ga zajemajo računovodski izkazi, ki se revidirajo, in v obdobju, v katerem se izvaja obvezna revizija.

(6) Osebe ali družbe iz prvega, tretjega in četrtega odstavka 45. člena tega zakona ne smejo zahtevati ali sprejeti denarnih in nedenarnih daril ali uslug od revidiranega subjekta ali katerega koli subjekta, povezanega z revidiranim subjektom, razen če bi nepristranska, razumna in obveščena tretja stran zadevno vrednost ocenila kot zanemarljivo.

(7) Če je revidirani subjekt v obdobju, na katerega se nanašajo računovodski izkazi, prevzet s strani drugega subjekta, če se z drugim subjektom združi ali če ga drugi subjekt prevzame, revizijska družba opredeli in oceni vse trenutne ali nedavne interese ali odnose, vključno z vsemi nerevizijskimi storitvami, ki so se opravile za ta subjekt in bi lahko ob upoštevanju razpoložljivih zaščitnih ukrepov ogrozile revizorjevo neodvisnost in zmožnost nadaljevanja obvezne revizije po datumu začetka učinkovanja združitve ali prevzema. Pooblaščeni revizor ali revizijska družba čim prej, najpozneje pa v treh mesecih, sprejme vse potrebne ukrepe za prekinitev kakršnih koli trenutnih interesov ali odnosov, ki bi lahko ogrozili njegovo neodvisnost, in če je to mogoče, sprejme zaščitne ukrepe, da bi čim bolj zmanjšal vse nevarnosti za svojo neodvisnost, ki bi se lahko pojavile zaradi predhodnih in trenutnih interesov ter odnosov.

(8) Ključni revizijski partner ali revizijska družba ne izvede obvezne revizije, če obstaja kakršna koli nevarnost samopregledovanja, domačnosti ali ustrahovanja, ki nastane zaradi finančnih ali poslovnih odnosov ali delovnih ali drugačnih razmerij med subjekti, navedenimi v drugem odstavku 44.a člena tega zakona.

**45. člen**

**(prepoved revidiranja v posamezni pravni osebi)**

(1) Revizijska družba ali kateri koli član mreže, ki ji revizijska družba pripada, ne sme opravljati revidiranja v posamezni pravni osebi, če:

1. ima naložbe v tej pravni osebi,
2. ima ta pravna oseba naložbe v revizijski družbi,
3. so osebe, ki so povezane s pravno osebo:

ožji družinski člani članov poslovodstva, nadzornega sveta oziroma pooblaščenih revizorjev v revizijski družbi,

skupaj posredno ali neposredno imetniki kvalificiranega deleža v revizijski družbi,

1. revizijska družba oziroma katerakoli organizacijska enota v mreži, ki ji pripada, oziroma z revizijsko družbo povezana oseba opravlja ali je v obdobju med začetkom revidiranega obdobja in izdajo revizorjevega poročila in v poslovnem letu, ki je neposredno pred tem obdobjem, opravljala pri pravni osebi storitve, ki bi lahko ogrozile neodvisnost in nepristranskost revidiranja,
2. je povezana s pravno osebo na drug način in bi zaradi te povezave lahko obstajal dvom v neodvisnost in nepristranskost revidiranja,
3. bi lahko nepristranska, razumna in obveščena tretja stran ob upoštevanju uporabljenih zaščitnih ukrepov sklepala, da je ogrožena neodvisnost zakonitega revizorja ali revizijskega podjetja, ali
4. obstoji kakršno koli drugo nasprotje interesov po drugem odstavku prejšnjega člena.

(2) Agencija določi seznam prepovedanih storitev iz 4. točke prejšnjega odstavka.

(3) Pooblaščeni revizor ne sme opravljati nalog revidiranja v pravni osebi, če:

* je kot ključni revizijski partner opravljal revizijo računovodskih izkazov pri tej pravni osebi neprekinjeno sedem let po datumu prvega imenovanja in po opravljeni zadnji reviziji še nista pretekli dve leti,
* ima naložbe v tej pravni osebi,
* je povezan s to pravno osebo na drug način in bi zaradi te povezave lahko obstajal dvom v neodvisnost in nepristranskost revidiranja,
* zanjo opravlja ali je opravljal v obdobju med začetkom revidiranega obdobja in izdajo revizorjevega poročila in v poslovnem letu, ki je neposredno pred tem obdobjem storitve, ki bi lahko ogrozile neodvisnost in nepristranskost revidiranja, ali
* gre za osebo, povezano na način iz 5. točke prvega odstavka tega člena.

(4) Zaposleni v revizijski družbi in katera koli druga fizična oseba, katere storitve so na voljo pooblaščenemu revizorju ali revizijski družbi ali so pod njenim nadzorom, če je neposredno vključena v dejavnosti obvezne revizije, ter osebe, ki so tesno povezane z njimi, ne smejo biti družbeniki ali delničarji, imeti finančnega interesa ali neposredne pravice do udeležbe ali sodelovati pri kakršni koli transakciji v zvezi s katerim koli finančnim instrumentom, ki ga izdaja, zanj jamči ali ga drugače podpira kateri koli revidirani subjekt s področja njihovih dejavnosti obvezne revizije.

(5) Prepoved iz prejšnjega odstavka ne velja v primeru, ko gre za deleže v posredni lasti prek razpršenih kolektivnih naložbenih shem, vključno z upravljalnimi skladi, kot so pokojninski skladi ali življenjska zavarovanja.

**45.b člen**

**(organizacija dela)**

(1) Revizijska družba imenuje vsaj enega ključnega revizijskega partnerja, ki dejavno sodeluje pri revidiranju. Glavna merila, na podlagi katerih revizijska družba izbere ključne revizijske partnerje, so zagotavljanje kakovostne revizije, neodvisnost in usposobljenost. Ključni revizijski partnerji aktivno sodelujejo pri izvajanju obvezne revizije.

(2) Revizijska družba iz prejšnjega odstavka ključnemu revizijskemu partnerju za ustrezno opravljanje njegovih nalog zagotovi zadostne vire in ustrezno usposobljeno osebje, ki ima potrebne sposobnosti in zmožnosti za ustrezno opravljanje nalog tega partnerja.

(3) Ključni revizijski partner med revidiranjem poslu nameni dovolj časa in dodeli dovolj virov za ustrezno opravljanje svojih nalog.

(4) Revizijska družba evidentira večje kršitve določb tega zakona in Uredbe 537/2014/EU in posledice vseh kršitev, vključno z ukrepi za njihovo obvladovanje in za spremembe svojega sistema notranjega obvladovanja kakovosti. O pregledu sprejetih ukrepov enkrat letno poroča znotraj revizijske družbe.

(5) Revizijska družba evidentira vsako zaprosilo za nasvet zunanjih strokovnjakov in prejeti nasvet.

(6) Revizijska družba vodi evidenco posameznih strank, ki vključuje naslednje podatke:

* firma, naslov in kraj poslovanja;
* osebna imena ključnih revizijskih partnerjev in
* zaračunana plačila za revidiranje in druge storitve v posameznem poslovnem letu.

(7) Revizijska družba za vsako revizijo pripravi revizijski spis.

(8) Revizijska družba za vsako revizijo oceni in dokumentira:

* izpolnjevanje zahtev po neodvisnosti in nepristranskosti iz 44. do 45.a člena tega zakona;
* obstoj nevarnosti za njeno neodvisnost in nepristranskost ter uporabljena varovala za omilitev teh nevarnosti;
* izpolnjevanje zahtev po usposobljenosti zaposlenih, čas in sredstva za ustrezno izvajanje obvezne revizije;
* da ima ključni revizijski partner veljavno dovoljenje za opravljanje nalog pooblaščenega revizorja in
* vse druge podatke in informacije, ki so pomembni za utemeljitev revizorjevega poročila o računovodskih izkazih.

(9) Revizijski spis se zaključi v roku 60 dni po datumu podpisa revizorjevega poročila o računovodskih izkazih.

(10) Revizijska družba evidentira vse pisne pritožbe, prejete v zvezi z izvedenimi revizijami.

(11) Revizijska družba uvede ustrezne postopke, ki zaposlenim omogočajo notranje poročanje po posebnem kanalu o morebitnih ali dejanskih kršitvah tega zakona ali Uredbe 537/2014/EU.

**46. člen**

**(zaposlitev pooblaščenega revizorja ali zaposlenih v revizijskih družbah s strani revidiranih subjektov)**

(1) Pooblaščenim revizorjem, ki izvajajo ali so odgovorni za revizijo računovodskih izkazov, eno leto ali v primeru subjekta javnega interesa dve leti po tem, ko so prenehali sodelovati pri revizijskem poslu, ni dovoljena:

* zaposlitev v revidiranem subjektu;
* članstvo v revizijski komisiji revidiranega subjekta ali organa, ki opravlja enake naloge kot revizijska komisija, kadar ta ne obstaja;
* opravljanje nalog člana organa vodenja ali nadzora ali nalog izvršnega direktorja, ki ni član upravnega odbora revidiranega subjekta;
* zasedba drugega ključnega vodstvenega položaja v revidiranem subjektu.

(2) Prepoved iz prejšnjega odstavka, razen prepovedi zaposlitve, velja tudi za zaposlene in partnerje ter vse druge fizične osebe, katerih storitve so na razpolago ali pod nadzorom pooblaščenih revizorjev, revizijske družbe ali revizijskega podjetja in tiste, ki so neposredno sodelovali pri posameznem poslu obvezne revizije vsaj eno leto po tem, ko so prenehali neposredno sodelovati pri dejavnostih obvezne revizije.

**47. člen**

**(pogodba o revidiranju)**

(1) Medsebojne pravice in obveznosti opravljanja revidiranja uredijo stranke s pogodbo o revidiranju.

(2) Pogodba o revidiranju se sklenjene v pisni obliki.

(3) Priloga k pogodbi je okvirni načrt revizije, na podlagi katerega je bila določena cena in ki je pripravljena za vsako revizijsko obdobje in vsak revizijski posel posebej. Okvirni načrt vključuje tudi:

* predvideno sestavo revizijske delovne skupine z navedbo strokovne usposobljenosti članov,
* podatke o skupno načrtovanem času, potrebnem za revidiranje po posameznih članih delovne skupine glede na njihovo strokovno usposobljenost in
* okvirno ceno storitev revidiranja, razčlenjeno na ceno storitev posameznih članov delovne skupine glede na njihovo strokovno usposobljenost.

(4) Cena celotne storitve revidiranja ne sme biti pogojena z opravljanjem dodatnih storitev za revidirano pravno osebo ali odvisna od kakršnihkoli drugih pogojev.

(5) Pogodba o reviziji posamičnih in konsolidiranih računovodskih izkazov, če jo zahtevajo predpisi, se sklene za obdobje najmanj treh let.

(6) Mandat iz prejšnjega odstavka se lahko obnovi.

(7) V primeru, da je v revizijski družbi zaposlen en sam pooblaščeni revizor, revizijska družba sklene pogodbo o sodelovanju, v kateri se z drugo revizijsko družbo dogovori, da bo v primeru, ko revizijska družba zaradi nezmožnosti pooblaščenega revizorja za delo ne bo mogla izpolniti svojih obveznosti iz pogodb o revidiranju, to storila druga revizijska družba.

(8) Z možnostjo dokončanja posla po sklenjeni pogodbi iz prejšnjega odstavka revizijska družba seznani naročnika revizije v pogodbi o revidiranju.

**48. člen**

**(dovoljenje za opravljanje nalog pooblaščenega revizorja)**

(1) Agencija izda dovoljenje za opravljanje nalog pooblaščenega revizorja, če oseba izpolnjuje naslednje pogoje:

* ima raven izobrazbe, pridobljeno po študijskih programih druge stopnje v skladu z zakonom, ki ureja visoko šolstvo, oziroma izobrazbo, ki ustreza ravni izobrazbe, pridobljene po študijskih programih druge stopnje,
* da ima najmanj petletne delovne izkušnje, od tega najmanj triletne delovne izkušnje pri opravljanju revidiranja v zadnjem šestletnem obdobju pred oddajo vloge za izdajo dovoljenja, pri revizijski družbi oziroma zakonitem revizorju ali revizijskim podjetju z dovoljenjem katerekoli države članice,
* je opravila praktično usposabljanje in preizkus strokovnih znanj za opravljanje nalog pooblaščenega revizorja, določenih s pravilnikom o pridobitvi potrdil o strokovnih znanjih in vsebini ter preizkusu strokovnih znanj za opravljanje nalog pooblaščenega revizorja ter pravilnikom o obvezni vsebini praktičnega usposabljanja,
* ji v preteklosti ni bilo odvzeto dovoljenje za opravljanje nalog pooblaščenega revizorja ali da je od pravnomočnega odvzema dovoljenja preteklo vsaj pet let,
* ni bila obsojena na nepogojno kazen za naklepno kaznivo dejanje, ki se preganja po uradni dolžnosti, in
* ima visoko raven aktivnega znanja slovenščine.

(2) Dovoljenje za opravljanje nalog pooblaščenega revizorja velja tri leta od izdaje. Veljavnost dovoljenja se na zahtevo imetnika podaljša vsakič za tri leta, če opravi izobraževanje po programu stalnega dodatnega strokovnega izobraževanja v skladu s pravili, ki jih določi Agencija.

(3) Če imetnik dovoljenja ne opravi izobraževanja po programu stalnega dodatnega strokovnega izobraževanja iz prejšnjega odstavka oziroma ne vloži zahteve za podaljšanje dovoljenja, dovoljenje preneha veljati. Ob zahtevi za ponovno izdajo dovoljenja mora oseba izpolnjevati pogoje iz prvega odstavka tega člena in imeti opravljeno izobraževanje po programu stalnega dodatnega strokovnega izobraževanja iz prejšnjega odstavka.

(4) Osebi, ki ji je bilo odvzeto dovoljenje za opravljanje nalog pooblaščenega revizorja, se omogoči ponovna pridobitev dovoljenja za opravljanje nalog pooblaščenega revizorja po preteku petih let od odvzema.

(5) Ponovna pridobitev dovoljenja iz prejšnjega odstavka je možna samo enkrat. Pred ponovno pridobitvijo dovoljenja, oseba, ki ji je bilo odvzeto dovoljenje za pooblaščenega revizorja, ponovno opravi praktično usposabljanje in preizkus strokovnih znanj iz tretje alineje prvega odstavka tega člena.

(6) Praktično usposabljanje iz tretje alineje prvega odstavka tega člena izvajajo ključni revizijski partnerji.

(7) Praktično usposabljanje mora biti vsebinsko ustrezno in mora večinoma zajemati revidiranje posamičnih in konsolidiranih računovodskih izrazov.

(8) Praktično usposabljanje je treba izvajati in dokumentirati v skladu s pravili, ki jih določi Agencija.

**49. člen**

**(strokovna znanja)**

(1) Preizkus strokovnih znanj iz tretje alineje prvega odstavka 48. člena tega zakona obsega najmanj preizkus s področij:

* splošne računovodske teorije in načel;
* pravnih zahtev in standardov v zvezi s pripravo letnih in konsolidiranih računovodskih izkazov;
* slovenskih računovodskih standardov:
* mednarodnih računovodskih standardov;
* finančne analize;
* stroškovnega in poslovodnega računovodstva;
* obvladovanja tveganja in notranjega kontroliranja;
* revidiranja;
* pravnih zahtev in strokovnih standardov v zvezi z obvezno revizijo in zakonitimi revizorji;
* mednarodnih revizijskih standardov iz 4. člena tega zakona;
* poklicne etike in neodvisnosti;
* prava družb in upravljanja podjetij;
* stečajnega prava in postopkov zaradi insolventnosti;
* davčnega prava;
* civilnega in gospodarskega prava;
* delovnega in socialnega prava;
* informacijske tehnologije in računalniških sistemov;
* poslovnih financ;
* matematike in statistike.

(2) Način pridobitve potrdil o strokovnih znanj in preizkusa strokovnih znanj iz prejšnjega odstavka ter vsebine znanj, ki se preverjajo s preizkusom, podrobneje določi Agencija s pravilnikom iz tretje alineje prvega odstavka prejšnjega člena.

**50. člen**

**(izdaja dovoljenja zakonitim revizorjem in revizijskim podjetjem)**

(1) Agencija zakonitemu revizorju z dovoljenjem druge države članice izda dovoljenje za čezmejno opravljanje nalog pooblaščenega revizorja ali začasno opravljanje nalog pooblaščenega revizorja v Republiki Sloveniji, če ta opravi preizkus strokovnih znanj.

(2) Preizkus strokovnih znanj poteka v slovenskem jeziku in vključuje preverjanje znanja s področij slovenskega prava iz prvega odstavka prejšnjega člena ter slovenskih računovodskih standardov. Način in vsebino preizkusa strokovnih znanj podrobneje določi Agencija.

(3) Revizijsko podjetje lahko opravlja obvezne revizije, če ključni revizijski partner, ki izvaja obvezno revizijo v imenu revizijskega podjetja, izpolnjuje pogoje iz prvega in drugega odstavka tega člena.

(4) Revizijsko podjetje, ki želi izvajati obvezne revizije v Republiki Sloveniji, ki ni njegova matična država članica, se mora registrirati pri Agenciji.

(5) Agencija registrira revizijsko podjetje, če je registrirano pri pristojnem organu njegove matične države članice. Revizijsko podjetje mora Agenciji predložiti potrdilo, ki dokazuje njegovo registracijo v matični državi članici, ki ne sme biti starejše od treh mesecev. Agencija obvesti pristojni organ v matični državi članici o registraciji revizijskega podjetja države članice.

(6) Agencija obvesti pristojni organ matične države članice, v katerih je zakoniti revizor ali revizijsko podjetje tudi registrirano, v primeru odvzema dovoljenja in razlogih zanj.

**51. člen**

**(izdaja dovoljenj revizorjem in revizijskim subjektom iz tretjih držav)**

(1) Agencija pod pogojem vzajemnosti izda dovoljenje za opravljanje nalog pooblaščenega revizorja v Republiki Sloveniji revizorju iz tretje države, če ta Agenciji dokaže, da izpolnjuje zahteve, enakovredne tistim iz prvega odstavka 48. člena tega zakona, in da je opravil preizkus strokovnih znanj iz prejšnjega člena.

(2) Agencija pod pogojem vzajemnosti registrira revizijski subjekt iz tretjih držav, če:

* večina članov upravnega ali poslovodnega telesa revizijskega subjekta tretje države izpolnjuje pogoje, ki so enakovredni tistim iz 65. člena tega zakona;
* revizor tretje države, ki izvaja revizijo v imenu revizijskega subjekta tretje države, izpolnjuje pogoje, ki so enakovredni tistim iz prejšnjega odstavka;
* se revizije letnih ali konsolidiranih računovodskih izkazov izvajajo v skladu s pravili revidiranja, in
* na svojem spletni strani objavi letno poročilo o preglednosti, ki vključuje podatke iz 13. člena Uredbe 537/2014/EU, ali izpolnjujejo enakovredne zahteve po razkritju.

**68. člen**

**(dovoljenje za opravljanje storitev revidiranja)**

(1) Revizijska družba mora imeti dovoljenje Agencije za opravljanje storitev revidiranja.

(2) Na podlagi izdanega dovoljenja Agencija vpiše revizijsko družbo v register revizijskih družb.

**74. člen**

**(opravljanje nadzora nad zakonitostjo in kakovostjo dela pooblaščenih revizorjev in revizijskih družb)**

(1) Nadzor nad delom revizijskih družb in pooblaščenih revizorjev se zagotavlja zlasti:

* s preiskavami, spremljanjem, zbiranjem in preverjanjem poročil in obvestil revizijskih družb in drugih oseb, ki so po določbah tega zakona oziroma drugih zakonih dolžne poročati Agenciji oziroma jo obveščati o posameznih dejstvih in okoliščinah;
* s spremljanjem in zbiranjem obvestil in poročil drugih pristojnih organov in nosilcev javnih pooblastil, če se ta nanašajo na delo pooblaščenih revizorjev;
* s preverjanjem, ali pooblaščeni revizor izpolnjuje pogoje za izdajo dovoljenja za opravljanje storitev revidiranja;
* s preverjanjem neodvisnosti pooblaščenega revizorja od naročnika revizije;
* s preverjanjem spoštovanja etičnih zahtev;
* s pregledom sistema obvladovanja kakovosti znotraj revizijske družbe ter z oceno kakovosti in količino porabljenih dejavnikov;
* s preverjanjem skladnosti postopkov revidiranja s pravili revidiranja;
* s pregledom zaračunanih revizijskih storitev;
* z neposrednim nadzorom nad pooblaščenimi revizorji; ali
* z izrekanjem ukrepov nadzora po tem zakonu.

(2) Nadzor nad revizijskimi družbami in pooblaščenimi revizorji poteka v prostorih Agencije s sistematičnim pregledom prejete dokumentacije, v prostorih revizijske družbe ali v poslovnih prostorih naročnika revizije in prostorih, kjer se hrani poslovna dokumentacija naročnika, ki je pomembna za ugotavljanje zakonitosti in kakovosti nadzorovane revizije. Kraj nadzora ali posameznih dejanj nadzora se izbere tako, da se ob najmanjšem poseganju v poslovni proces revizijske družbe in drugih lahko doseže namen nadzora.

(3) Nadzor dela revizijskih družb se opravlja tako, da:

* je vsaka revizijska družba, ki izvaja obvezne revizije in revizije subjektov javnega interesa, nadzirana najmanj vsaka tri leta;
* so ostale revizijske družbe nadzirane najmanj vsakih šest let.
* To obdobje ne velja v primeru preiskav.

(4) Nadzor dela revizijske družbe vključuje vsaj:

* pregled sistema obvladovanja in zagotavljanja kakovosti znotraj revizijske družbe;
* preverjanje neodvisnosti revizijske družbe, mreže oziroma pooblaščenega revizorja od naročnika revizijskih storitev;
* preverjanje skladnosti postopkov revidiranja s pravili revidiranja;
* oceno kakovosti in količine porabljenih dejavnikov, zlasti primernost sestave revizijske skupine ter strukture in porabe delovnih ur porabljenih za vsak revizijski posel;
* pregled zaračunanih revizijskih storitev; in
* neposreden nadzor nad pooblaščenimi revizorji s pregledom revizijske dokumentacije, ki se nanaša na opravljeno revizijo najmanj enega naročnika, v obdobju od zadnjega opravljenega nadzora.

(5) Pregled sistema obvladovanja in zagotavljanja kakovosti znotraj revizijske družbe vključuje vsaj ugotavljanje, ali ima revizijska družba vzpostavljene ustrezne usmeritve in postopke za:

* prevzemanje odgovornosti, povezane s kakovostjo opravljenega dela;
* spoštovanje etičnih zahtev;
* sprejem in ohranjanje razmerij z naročniki ter za posebne revizijske posle;
* oblikovanje revizijskih skupin;
* izvajanje poslov v skladu s pravili revidiranja in
* zagotavljanje, da so usmeritve in postopki, povezani z ureditvijo obvladovanja kakovosti, ustrezni, primerni, da delujejo uspešno in da so v praksi upoštevani.

(6) Obseg in kompleksnost nadzora nad kakovostjo dela revizijske družbe in pooblaščenih revizorjev poteka na osnovi analize tveganj in mora biti v sorazmerju z obsegom in kompleksnostjo dejavnosti pooblaščenega revizorja in revizijske družbe.

**77. člen**

**(redno poročanje in poročanje na zahtevo Agencije)**

(1) Revizijska družba Agenciji enkrat letno sporoči podatke o:

* imetnikih delnic revizijske družbe ter o pridobitvi oziroma spremembi kvalificiranih deležev;
* naložbah, na podlagi katerih je revizijska družba posredno ali neposredno pridobila kvalificirani delež v drugi pravni osebi, in o vsaki nadaljnji naložbi v to pravno osebo;
* spremembah statuta oziroma družbene pogodbe in vseh drugih aktov revizijske družbe;
* spremembah pogodbe o sodelovanju z drugo revizijsko družbo oziroma o podpisu nove pogodbe o sodelovanju z drugo revizijsko družbo;
* načinu izračuna zavarovalne vsote za zavarovanje revizorjeve odgovornosti po 67. členu tega zakona in načinu zavarovanja revizorjeve odgovornosti;
* zaposlitvi pooblaščenih revizorjev in uprave revizijske družbe;
* vseh pogodbah o revidiranju računovodskih izkazov, ki jih je revizijska družba sklenila in izpolnila z naročniki za revidiranje računovodskih izkazov preteklega obračunskega obdobja, in vseh pogodbah, ki jih je revizijska družba v preteklem obračunskem obdobju sklenila in izpolnila za opravljanje drugih poslov dajanja zagotovil in poslov opravljanja dogovorjenih postopkov;
* vseh sklenjenih pogodbah o nerevizijskih storitvah, ki jih je sklenila revizijska družba ali kateri koli član mreže z družbo, ki je v Republiki Sloveniji zavezana k obvezni reviziji;
* številu načrtovanih in porabljenih ur za vsakega člana revizijske skupine za vsako posamezno revizijo računovodskih izkazov; in
* številu revizijskih poročil, ki jih je podpisal posamezen ključni revizijski partner.

(2) Revizijska družba Agenciji enkrat mesečno poroča o podpisanih pogodbah o revidiranju računovodskih izkazov.

(3) Revizijska družba na zahtevo Agencije posreduje poročila in informacije o vseh zadevah, pomembnih za opravljanje nadzora oziroma izvrševanje drugih pristojnosti in nalog Agencije.

(4) Agencija določi podrobnejšo vsebino poročil iz prvega in drugega odstavka tega člena in način poročanja.

**79. člen**

**(obvestilo o objavi poročila o preglednosti)**

(1) Revizijske družbe, ki v skladu s 13. členom Uredbe 537/2014/EU javno objavijo poročilo o preglednosti in njegove posodobitve, le-to objavijo v slovenskem jeziku.

(2) Revizijske družbe hkrati z objavo iz prejšnjega odstavka Agenciji posredujejo elektronsko kopijo objavljenega poročila o preglednosti ali njegove posodobitve.

**80. člen**

**(ukrepi nadzora)**

(1) Agencija lahko osebi, nad katero v skladu s tem poglavjem opravlja nadzor:

* izda odredbo o odpravi kršitve in naložitvi popravljalnih ukrepov;
* izda odredbo o dodatnem ukrepu;
* izda opomin;
* začasno prepove opravljanje obveznih revizij ali podpisovanje revizijskih poročil;
* odvzame dovoljenje, ki ga je oseba pridobila na podlagi tega zakona;
* z odredbo začasno prepove izvajanje funkcij in lastniške udeležbe v revizijskih družbah ter funkcij v subjektih javnega interesa;
* z odredbo prepove opravljanja revizijske dejavnosti;
* z odredbo prepove oglaševanje ali zavajajoče oglaševanje v zvezi z opravljanjem revizijske dejavnosti; ali
* z odredbo prepove osebi, da se predstavlja za pooblaščenega revizorja ali revizijsko družbo.

(2) Agencija na spletni strani javno objavi obvestilo o ugotovitvi, da revizijsko poročilo ne izpolnjuje vseh predpisanih zahtev o revizijskem poročanju po tem zakonu in Uredbi 537/2014/EU.

(3) Agencija o zaznanih kršitvah drugih kršiteljev obvesti druge organe, če se kršitev nanaša na pristojnost teh organov.

(4) Agencija pri izbiri vrste posameznih ukrepov ali kombinacij ukrepov upošteva težo kršitve, vse druge okoliščine kršitve, načelo sorazmernosti ukrepov in kršitve, načelo stopnjevanja ukrepov ter načelo zagotavljanja in ohranitve zaupanja v kakovost in zakonitost opravljanja storitev revidiranja. Upoštevne okoliščine so zlasti:

* resnost in trajanje kršitve;
* stopnja odgovornosti kršitelja in odgovorne osebe;
* finančna trdnost in obseg poslovanja kršitelja;
* višina s kršitvijo pridobljenih prihodkov ali preprečenih odhodkov;
* raven sodelovanja kršitelja in odgovorne osebe z nadzornikom ter morebitna samoprijava kršitve; ali
* prejšnje kršitve odgovorne pravne ali fizične osebe.

**81.c člen**

**(začasna prepoved opravljanja obveznih revizij ali podpisovanja revizijskih poročil v zvezi z obvezno revizijo)**

(1) Agencija revizijski družbi z odločbo začasno prepove opravljanje obveznih revizij, če:

* revizijska družba ne ravna v skladu z odredbo o odpravi kršitev in naložitvi popravljalnih ukrepov;
* revizijska družba več kot dvakrat ne ravna v skladu s prvim in drugim odstavkom 39. člena Uredbe 537/2014/EU ocenjevanja kakovosti posla ne opravi pooblaščeni revizor ali v revizijski delovni skupini ne sodeluje vsaj en pooblaščeni revizor;
* je kršitev takšne narave, da do njene odprave revizijska družba ni sposobna zakonito, kakovostno ali nepristransko opravljati nalog obveznih revizij ali;
* revizijska družba ne zagotovi, da je revizorjevo poročilo iz 40. člena tega zakona podpisano izključno s strani ključnega revizijskega partnerja ali ključnih revizijskih partnerjev.

(2) Agencija pooblaščenemu revizorju ali ključnemu revizijskemu partnerju z odločbo začasno prepove opravljanje obveznih revizij ali podpisovanje revizijskih poročil v zvezi z obvezno revizijo, če:

* ne ravna v skladu z odredbo o odpravi kršitev in izvedbi popravljalnih ukrepov;
* mu je bil že dvakrat izrečen opomin kot ukrep nadzora ali je bil nad pooblaščenim revizorjem zaradi kršitev začet postopek za odvzem dovoljenja za opravljanje nalog pooblaščenega revizorja.

(3) Začasna prepoved iz prvega in drugega odstavka tega člena velja od dokončnosti odločbe in traja, dokler za to obstajajo razlogi, vendar največ tri leta. Agencija lahko z odločbo skrajša ali odpravi začasno prepoved iz tega člena, če subjekt, ki mu je bila začasna prepoved izrečena, odpravi vse razloge, zaradi katerih mu je bil izrečen ta ukrep nadzora.

(4) O prenehanju veljave začasne prepovedi odloči Agencija v odločbi o začasni prepovedi iz drugega odstavka tega člena ali s samostojno odločbo.

(5) Začasna prepoved obvezne revizije vključuje tudi prepoved opravljanja drugih revizij subjektov javnega interesa, ki so predpisane v zakonu, ki ureja gospodarske družbe.

**84. člen**

**(odvzem dovoljenja)**

(1) Agencija odvzame dovoljenje za opravljanje nalog pooblaščenega revizorja, če:

je bilo dovoljenje pridobljeno z navajanjem neresničnih podatkov;

* ob pridobitvi dovoljenja niso bili izpolnjeni pogoji iz prvega odstavka 48. člena tega zakona;
* ne izpolnjuje več katerega koli od pogojev za pridobitev dovoljenja za opravljanje nalog pooblaščenega revizorja;
* je bila oseba pravnomočno obsojena na nepogojno kazen za naklepno kaznivo dejanje, ki se preganja po uradni dolžnosti;
* ponavljajoče krši prepovedi iz 45. člena tega zakona ali 5. člena Uredbe 537/2014/EU;
* krši pravila revidiranja in je zaradi te kršitve poročilo o revidiranju, ki ga je podpisal, pomanjkljivo oziroma zavajajoče;
* krši dolžnost varovanja zaupnih podatkov;
* ponavljajoče krši druge določbe tega zakona oziroma drugih zakonov in predpisov, ki urejajo revidiranje, tako da mu je bil zaradi kršitev že dvakrat izrečen opomin ali mu je bila že izrečena začasna prepoved opravljanja obveznih revizij in podpisovanja revizijskih poročil;
* ne upošteva prepovedi opravljanja obveznih revizij oziroma podpisovanja revizijskih poročil ali
* ne upošteva začasne prepovedi opravljanja nalog iz prvega odstavka 81.č člena tega zakona.

(2) Agencija odvzame revizijski družbi dovoljenje za opravljanje storitev revidiranja, če:

* je bilo dovoljenje pridobljeno z navajanjem neresničnih podatkov;
* je revizijski družbi odredila dodatni ukrep iz prvega odstavka 81.a člena tega zakona in pristojni organ revizijske družbe v roku, določenem za izvršitev dodatnega ukrepa, ni razrešil člana oziroma članov uprave in imenoval novih oziroma če tudi na novo imenovani člani uprave v roku dveh mesecev od imenovanja niso odpravili kršitev oziroma opravili dodatnih ukrepov, ki so bili razlog za dodatni ukrep iz prvega odstavka 81.a člena tega zakona;
* krši dolžnost varovanja zaupnih podatkov;
* družba ne upošteva začasne prepovedi opravljanja obveznih revizij ali
* če je bila revizijski družbi že dvakrat izrečena začasna prepoved opravljanja obveznih revizij.

(3) Agencija odvzame dovoljenje za opravljanje nalog pooblaščenega revizorja ali dovoljenje za opravljanje storitev revidiranja tudi kot stopnjevalni ukrep nadzora, če prejšnji milejši ukrepi nadzora niso dosegli odprave kršitev ter prenehanja novih kršitev.

(4) O odvzemu in razlogih za odvzem dovoljenja Agencija obvesti pristojne organe držav članic gostiteljic, kjer je pooblaščeni revizor prav tako registriran.

**84.a člen**

**(obvestilo javnosti o ugotovitvi, da revizorjevo poročilo o računovodskih izkazih ne izpolnjuje vseh predpisanih zahtev)**

(1) Če Agencija na podlagi izdanih revizorjevih poročil ugotovi, da revizorjevo poročilo o računovodskih izkazih ne izpolnjuje vseh predpisanih zahtev o revizijskem poročanju po tem zakonu, Uredbi 537/2014/EU, zakonu, ki ureja gospodarske družbe, ter drugih predpisih, svojo ugotovitev objavi na spletni strani. V obvestilu je navedeno zlasti osebno ime ključnega revizijskega partnerja ali ključnih revizijskih partnerjev, ki so podpisali revizorjevo poročilo, firma revizijske družbe in firma naročnika revizije.

(2) O ugotovitvi Agencija obvesti revizijsko družbo, naročnika revizije in revizijsko komisijo naročnika.

(3) Obvestilo Agencije je javno objavljeno do odprave neizpolnjevanja vseh predpisanih zahtev, vendar ne dlje kot pet let.

**97. člen**

**(ukrepi nadzora nad pooblaščenim ocenjevalcem)**

Agencija lahko pooblaščenim ocenjevalcem po tem zakonu izreče naslednje ukrepe:

1. odreditev odprave kršitev;
2. opomin;
3. odvzem dovoljenja.

**98. člen**

**(odredba o odpravi kršitev)**

Agencija izda odredbo o odpravi kršitev, če pri opravljanju nadzora nad pooblaščenim ocenjevalcem ugotovi, da pooblaščeni ocenjevalec krši določbo 96. člena.

**99. člen**

**(razlogi za odvzem dovoljenja za opravljanje nalog pooblaščenega ocenjevalca)**

(1) Agencija odvzame dovoljenje za opravljanje nalog pooblaščenega ocenjevalca:

* če je bilo dovoljenje pridobljeno z navajanjem neresničnih podatkov,
* če je oseba pravnomočno obsojena za kaznivo dejanje zoper premoženje oziroma gospodarstvo in kazen še ni bila izbrisana iz uradne evidence.

(2) Agencija odvzame dovoljenje za opravljanje nalog pooblaščenega ocenjevalca, če pooblaščeni ocenjevalec pri izvajanju ocenjevanja vrednosti premoženja:

* krši pravila ocenjevanja vrednosti in je zaradi te kršitve mnenje o ocenjeni vrednosti oziroma obrazložitev tega mnenja napačna oziroma zavajajoča,
* krši dolžnost varovanja zaupnih podatkov,
* ponavljajoče krši določbe tega zakona oziroma drugih zakonov in predpisov, ki urejajo ocenjevanje vrednosti premoženja oziroma pravila ocenjevanja vrednosti, tako da mu je bil zaradi tovrstnih kršitev že dvakrat izrečen opomin.

**100. člen**

**(pogojni odvzem dovoljenja)**

(1) Z odločbo o odvzemu dovoljenja lahko Agencija izreče, da se odvzem ne bo izvršil, če pooblaščeni ocenjevalec v času, ki ga določi Agencija, ki pa ne sme biti krajši od šestih mesecev in ne daljši od dveh let, ne bo storil nove kršitve, zaradi katere je mogoče odvzeti dovoljenje oziroma izreči opomin.

(2) Agencija prekliče pogojni odvzem dovoljenja in dovoljenje odvzame, če pooblaščeni ocenjevalec v preizkusni dobi stori novo kršitev, zaradi katere je mogoče odvzeti dovoljenje oziroma izreči opomin.

**101. člen**

**(opomin)**

Agencija izreče pooblaščenemu ocenjevalcu opomin, če pooblaščeni ocenjevalec krši določbe tega zakona oziroma drugih zakonov in predpisov, ki urejajo ocenjevanje vrednosti premoženja oziroma standarde ocenjevanja vrednosti, in ni pogojev za odvzem dovoljenja oziroma pogojni odvzem dovoljenja.

**117. člen**

**(uporaba določb)**

(1) Določbe tega razdelka o postopku nadzora veljajo v vseh postopkih nadzora, ki ga opravlja nadzorni organ na podlagi določb tega zakona, kolikor zakon za posamezen postopek nadzora ne določa drugače.

(2) Določbe podrazdelka o odvzemu dovoljenja se smiselno uporabljajo tudi za postopek izreka opomina in začasno prepoved opravljanja obveznih revizij ali podpisovanje revizijskih poročil.

(3) Če ni v tem razdelku posebnih določb, veljajo v postopku nadzora skupne določbe poglavja o postopku odločanja nadzornega organa.

**123. člen**

**(izvedba nadzora)**

(1) Pregled kakovosti revidiranja opravi ustrezen strokovnjak, ki ga za opravljanje pregleda pooblasti direktor Agencije. Direktor Agencije pooblasti ustrezno usposobljeno osebo za vodenje postopka. Ta oseba je lahko hkrati tudi strokovnjak za opravljanje pregleda kakovosti.

(2) Pregled kakovosti ocenjevanja vrednosti opravi ustrezen strokovnjak, ki ga za opravljanje pregleda pooblasti direktor Agencije oziroma Inštituta. Direktor Agencije oziroma Inštituta pooblasti ustrezno usposobljeno osebo za vodenje postopka. Ta oseba je lahko hkrati tudi strokovnjak za opravljanje pregleda kakovosti. Direktor Inštituta mora pred izdajo pooblastila za opravljanje pregleda o načrtovanem nadzoru obvestiti direktorja Agencije.

(3) Strokovnjak, ki izvaja nadzor nad revizijskimi družbami in opravljanjem nalog pooblaščenega revizorja, mora izpolnjevati naslednje pogoje:

* je pooblaščeni revizor,
* ima visoko raven aktivnega znanja slovenščine, in
* ni bil pravnomočno obsojena na nepogojno kazen za naklepno kaznivo dejanje, ki se preganja po uradni dolžnosti.

(4) Strokovnjak, ki izvaja nadzor nad opravljanjem nalog pooblaščenega ocenjevalca, mora izpolnjevati naslednje pogoje:

* ima strokovni naziv pooblaščeni ocenjevalec vrednosti,
* ima visoko raven aktivnega znanja slovenščine, in
* ni bil pravnomočno obsojen na nepogojno kazen za naklepno kaznivo dejanje, ki se preganja po uradni dolžnosti.

(5) Oseba, ki vodi postopke nadzora, mora izpolnjevati naslednje pogoje:

* zaključila je najmanj študijski program druge stopnje po zakonu, ki ureja visoko šolstvo oziroma ima najmanj tej stopnji enakovredno izobrazbo na pravnem ali ekonomskem področju,
* izpolnjuje pogoje za vodenje postopka po zakonu, ki ureja splošni upravni postopek,
* ima visoko raven aktivnega znanja slovenščine, in
* ni bila pravnomočno obsojena na nepogojno kazen za naklepno kaznivo dejanje, ki se preganja po uradni dolžnosti.

(6) Osebe iz tretjega do petega odstavka tega člena so pri izvajanju nadzora in vodenju postopkov nepristranske in neodvisne od subjekta nadzora in med njimi ne sme biti navzkrižja interesov. Za presojo izpolnjevanja pogojev iz prejšnjega stavka se smiselno uporablja tretji odstavek 45. člena tega zakona.

(7) Za izvajanje posameznih nalog pregledovanja kakovosti revidiranja lahko direktor Agencije pooblasti pooblaščenega revizorja ali drugo strokovno usposobljeno osebo. Izbira oseb, ki izvajajo preglede zagotavljanja kakovosti, je zagotovljena v skladu z objektivnim postopkom, ki zagotavlja, da med temi osebami in subjekti nadzora ni navzkrižja interesov.

(8) Oseba ne sme opravljati nalog nadzora nad revizijsko družbo tri leta, odkar ni več partner zadevne revizijske družbe ali ni več zaposlena pri zadevni revizijski družbi ali kako drugače povezana s to revizijsko družbo.

**130. člen**

**(odredba)**

Kadar Agencija pri opravljanju nadzora ugotovi kršitve tega zakona oziroma pravil revidiranja ali ocenjevanja vrednosti, z odredbo subjektu nadzora naloži, da odpravi kršitve oziroma nepravilnosti, oziroma da opravi ali opusti določena dejanja (v nadaljnjem besedilu: odprava kršitev).

**137.a člen**

**(postopek izreka opomina in postopek izreka prepovedi izvrševanja pravic iz delnic)**

Določbe podpoglavja 8.3 tega zakona o odvzemu dovoljenja se smiselno uporabljajo tudi za postopek izreka opomina in postopek izreka prepovedi izvrševanja pravic iz delnic.

**149. člen**

**(odločanje o zahtevi za izdajo dovoljenja)**

(1) V postopku predhodnega preizkusa zahteve za izdajo dovoljenja za opravljanje storitev revidiranja in dovoljenja za opravljanje nalog pooblaščenega revizorja Agencija, v postopku predhodnega preizkusa zahteve za izdajo dovoljenja za opravljanje nalog pooblaščenega ocenjevalca vrednosti pa Inštitut, preizkusita, ali so izpolnjene procesne predpostavke za odločanje o zahtevi ali:

1. je zahtevo vložila upravičena oseba,
2. zahteva obsega podatke, predpisane po tem zakonu,
3. so zahtevi priložene predpisane listine, predpisane po tem zakonu,
4. je zahtevi priložen dokaz o plačilu takse oziroma nadomestila,
5. so izpolnjene druge procesne predpostavke, ki morajo biti izpolnjene za odločanje o vsaki vlogi.

(2) Če organ iz prvega odstavka ob preizkusu zahteve ugotovi, da procesne predpostavke za odločanje o zahtevi niso izpolnjene in pomanjkljivosti ni mogoče odpraviti, s sklepom zavrže zahtevo.

(3) Če organ iz prvega odstavka ugotovi, da procesne predpostavke za odločanje o zahtevi niso izpolnjene in je pomanjkljivosti mogoče odpraviti, vložnika pozove, da pomanjkljivosti odpravi. V sklepu določi rok za odpravo pomanjkljivosti, ki ne sme biti krajši od osem dni in ne daljši od 15 dni.

(4) Če vložnik pomanjkljivosti v določenem roku ne odpravi, organ iz prvega odstavka s sklepom zavrže zahtevo.

(5) Če se zahteva nanaša na izdajo dovoljenja za opravljanje revizijskih storitev, mora Agencija odločiti o izdaji dovoljenja v dveh mesecih od prejema popolne zahteve, v vseh ostalih primerih pa pristojni organ odloči v 30 dneh od prejema popolne zahteve.

(6) Organ iz prvega odstavka izda dovoljenje, če so izpolnjeni vsi pogoji, ki jih predpisuje a zakon, sicer zahtevo zavrne.

**152. člen**

**(odločba o odvzemu dovoljenja oziroma izreku opomina)**

(1) Z dnem pravnomočnosti odločbe o odvzemu dovoljenja za opravljanje revizijskih storitev oziroma nalog pooblaščenega revizorja oziroma pooblaščenega ocenjevalca subjekt nadzora ne sme več opravljati storitev oziroma nalog, za katere mu je bilo dovoljenje odvzeto.

(2) Pravnomočnost odločbe o odvzemu dovoljenja oziroma izreku opomina ter druge izrečene sankcije, razen odredb, se objavijo v javnem delu registra za pet let, v poslovnem delu registra pa se vpišejo vsi izrečeni ukrepi nadzora za obdobje 25 let.

(3) Po pravnomočnosti odločbe o odvzemu dovoljenja oziroma izreku opomina ter drugih izrečenih sankcijah, razen odredb, nadzorni organ javno objavi izrek odločbe brez osebnih podatkov, na svojih spletnih straneh.

**153. člen**

**(vrste registrov)**

(1) Zaradi zagotovitve javnosti in preglednosti ter zaščite interesov uporabnikov Agencija upravlja naslednje registre:

* register revizijskih družb;
* register revizijskih podjetij;
* register revizijskih subjektov tretjih držav;
* register pooblaščenih revizorjev.

(2) Zaradi zagotovitve javnosti in preglednosti ter zaščite interesov uporabnikov Inštitut upravlja:

* register pooblaščenih ocenjevalcev,
* register oseb, ki so pridobile strokovne nazive, ki jih podeljuje Inštitut.

(3) V register revizijskih družb se vpisujejo podatki o revizijskih družbah, ki so pridobile dovoljenje Agencije za opravljanje storitev revidiranja.

(4) V register revizijskih podjetij se vpisujejo podatki o subjektih, ki imajo dovoljenje pristojnega organa države članice za opravljanje obveznih revizij.

(5) V register pooblaščenih revizorjev se vpisujejo podatki o pooblaščenih revizorjih, ki so pridobili dovoljenje Agencije za opravljanje nalog pooblaščenega revizorja.

(6) V register pooblaščenih ocenjevalcev se vpisujejo podatki o pooblaščenih ocenjevalcih, ki so pridobili dovoljenje Inštituta za opravljanje nalog pooblaščenega ocenjevalca.

(7) Registri vsebujejo tudi ime in naslov pristojnih nadzornih organov.

(8) Način vodenja registrov iz prvega odstavka tega člena in način javnega dostopa do podatkov iz teh registrov določi Agencija.

(9) Način vodenja registrov iz drugega odstavka tega člena in način javnega dostopa do podatkov iz registra določi Inštitut.

**156. člen**

**(register pooblaščenih revizorjev)**

(1) Register pooblaščenih revizorjev vsebuje naslednje podatke:

* osebno ime, domači naslov in registracijsko številko;
* enotno matično številko občana;
* firmo, sedež, spletni naslov in registracijsko številko revizijske družbe oziroma organizacije, v kateri je pooblaščeni revizor zaposlen ali s katero je povezan kot partner ali kako drugače;
* vse ostale registracije pooblaščenega revizorja pri pristojnih organih drugih držav članic in kot revizorja v tretjih državah, vključno z imenom organa ali imeni organov za registriranje ter registracijsko številko, če obstaja;
* datum izdaje dovoljenja za opravljanje nalog revidiranja in
* pravnomočne akte o ukrepih nadzora, razen odredb.

(2) V poslovnem delu registra se vodijo naslednji podatki:

* domači naslov;
* enotna matična številka občana;
* pravnomočne sankcije, starejše od pet in mlajše od 25 let;
* pravnomočni akti o ukrepih nadzora, mlajši od 25 let.

(3) Revizorji tretjih držav, registrirani v skladu s 161. členom tega zakona, so v registru jasno prikazani kot taki in ne kot pooblaščeni revizorji.

**157. člen**

**(register revizijskih družb in revizijskih podjetij)**

(1) Register revizijskih družb vsebuje naslednje podatke:

* firmo, sedež, matično številko in registracijsko številko,
* pravno obliko,
* podatke za kontakt z revizijsko družbo, glavno kontaktno osebo in spletni naslov,
* naslov vsakega urada v državi članici,
* osebno ime in registracijsko številko vseh pooblaščenih revizorjev, ki so zaposleni v revizijski družbi ali pa so z revizijsko družbo povezani kot partnerji ali kako drugače,
* osebna imena in poslovne naslove vseh družbenikov ali delničarjev,
* osebna imena in poslovne naslove vseh članov organa vodenja ali nadzora,
* navedbo članstva v mreži ter seznam imen in naslovov vseh včlanjenih ali pridruženih podjetij ali navedbo mesta, kjer so taki podatki javno dostopni,
* vse ostale registracije revizijske družbe pri pristojnih organih drugih držav članic ter kot revizijskega subjekta v tretjih državah, vključno z imenom organa za registriranje in registracijsko številko,
* pravnomočne sankcije, razen odredb,
* da je revizijsko podjetje registrirano v skladu s 160.a členom tega zakona, če so za to izpolnjeni pogoji.

(2) Revizijski subjekti tretjih držav, registrirani v skladu s 161. členom tega zakona, so v registru jasno prikazani kot taki in ne kot revizijska podjetja.

**161. člen**

**(vpis revizorjev in revizijskih subjektov tretjih držav v register)**

(1) Agencija v register iz 157. člena tega zakona vpiše vse revizorje in revizijske subjekte tretjih držav, ki pripravijo revizorjevo poročilo o posamičnih ali konsolidiranih računovodskih izkazih družbe, ki je registrirana zunaj Evropske unije in katere prenosljivi vrednostni papirji so sprejeti v trgovanje na slovenskem organiziranem trgu, razen kadar je družba izdajatelj izključno nedospelih dolžniških vrednostnih papirjev, za katere velja eno od naslednjega:

-        v trgovanje na slovenskem organiziranem trgu so bili sprejeti do vključno 31. decembra 2010 in njihova nominalna vrednost na enoto je na dan izdaje najmanj 50.000 eurov ali v primeru dolžniških vrednostnih papirjev, nominiranih v drugi valuti, enakovredna najmanj 50.000 eurov,

-        v trgovanje na slovenskem organiziranem trgu so bili sprejeti od vključno 1. januarja 2011 in njihova nominalna vrednost na enoto je na dan izdaje najmanj 100.000 eurov ali v primeru dolžniških vrednostnih papirjev, nominiranih v drugi valuti, enakovredna najmanj 100.000 eurov.

(2) Za vodenje registra revizorjev in revizijskih subjektov tretjih držav se smiselno uporabljajo določbe 159. in 160. člena tega zakona.

(3) Agencija lahko v register iz 157. člena tega zakona vpiše revizijske subjekte iz tretjih držav le, če:

-        izpolnjujejo pogoje, enakovredne tistim iz 48. in 49. člena oziroma iz 61. do 65. člena in 69. člena tega zakona;

-        večina članov organa vodenja ali nadzora revizijskega subjekta tretje države izpolnjuje pogoje, enakovredne tistim iz 48. in 49. člena tega zakona;

-        revizor tretje države, ki izvaja revizijo v imenu revizijskega subjekta tretje države, izpolnjuje pogoje, enakovredne tistim iz 48. in 49. člena tega zakona;

-        se revizije posamičnih ali konsolidiranih računovodskih izkazov iz prvega odstavka tega člena izvajajo v skladu z mednarodnimi revizijskimi standardi in zahtevami, enakovrednimi zahtevam tega zakona;

-        na svoji spletni strani objavijo letno poročilo o preglednosti, ki vključuje podatke iz 79. člena tega zakona, ali izpolnijo enakovredne zahteve po razkritjih.

**162. člen**

**(težje kršitve revizijske družbe)**

(1) Z globo od 10.000 do 250.000 eurov se za prekršek kaznuje revizijska družba, če:

* krši tretji odstavek 4. člena Uredbe 537/2014/EU (kršitev neobveščanja revizijske komisije);
* krši 5. člen Uredbe 537/2014/EU (prepoved opravljanja nerevizijskih storitev);
* krši prvi ali drugi odstavek 8. člena Uredbe 537/2014/EU (ocenjevanje kakovosti posla) ali ocenjevanja kakovosti posla ne opravi pooblaščeni revizor ali v skupini ne sodeluje vsaj en pooblaščeni revizor;
* krši 10. člen Uredbe 537/2014/EU (ne pripravi revizijskega poročila);
* krši 11. člen Uredbe 537/2014/EU (ne pripravi dodatnega poročila revizijski komisiji);
* krši 12. člen Uredbe 537/2014/EU (ne pripravi poročila nadzornikom subjektov javnega interesa);
* pri sklepanju pogodb o revidiranju krši omejitve iz prvega odstavka 17. člena Uredbe 537/2014/EU (trajanje revizijskega posla);
* pri revizijski družbi opravljajo naloge revidiranja osebe, ki ne izpolnjujejo pogojev, določenih s tem zakonom (drugi odstavek 5. člena);
* v nasprotju z določbami tega zakona storitve revidiranja opravlja revizijska družba, ki ima sicer dovoljenje pristojnega organa države članice (tretji odstavek 5. člena);
* krši dolžnost varovanja zaupnih podatkov (prvi odstavek 38. člena);
* pri opravljanju revidiranja ne upošteva pravil revidiranja (kršitev prvega odstavka 39. člena);
* ne zagotovi ustrezne sestave revizijske skupine (kršitev drugega odstavka 39. člena);
* v primeru začetega nadzora nad kakovostjo dela revizijske družbe in pooblaščenih revizorjev ter v primeru začetega postopka za izrek ukrepa nadzora ne hrani revizijske dokumentacije do pravnomočnosti odločitve (peti odstavek 39. člena);
* sestavi poročilo o revidiranju, katerega vsebina je v nasprotju s 40. členom tega zakona;
* revizijsko poročilo ne podpiše izključno ključni revizijski partner ali ključni revizijski partnerji (prvi odstavek 40. člena);
* krši neodvisnost in nepristranskost revidiranja (44. člen);
* ne obvladuje nasprotij interesov (tretji odstavek 44.a člena);
* krši prepoved revidiranja v pravni osebi (prvi odstavek 45. člena);
* ne zagotovi rotacije ključnega revizijskega partnerja (tretji odstavek 45. člena);
* ne vzpostavi notranjega obvladovanja kakovosti v skladu s 45.a členom tega zakona;
* ne ravna v skladu s 45.b členom tega zakona glede organizacije dela;
* opravlja dejavnosti, ki jih ne sme opravljati (58. člen);
* v roku ne izvrši dodatnega ukrepa iz 81.a. člena tega zakona.

(2) Z globo od 2.500 do 10.000 eurov se za prekršek kaznuje odgovorna oseba, ki ni pooblaščeni revizor iz prvega odstavka 164. člena tega zakona, ki stori prekršek iz prejšnjega odstavka.

**163. člen**

**(lažje kršitve revizijske družbe)**

(1) Z globo od 2.500 do 25.000 eurov se za prekršek kaznuje revizijska družba, če:

* krši drugi odstavek 4. člena Uredbe 537/2014/EU (kršitev skupne omejitve nerevizijskih storitev);
* krši 6. člen Uredbe 537/2014/EU (ne sporoča nepravilnosti);
* krši 7. člen Uredbe 537/2014/EU (ne obvešča o sumu ali utemeljenih razlogih za sum);
* krši katero od obveznosti iz četrtega do sedmega odstavka 8. člena Uredbe 537/2014/EU (ocenjevanje kakovosti posla);
* pristojnim organom za nadzor trga vrednostih papirjev, bank, kreditnih institucij in zavarovalnic pravočasno ne predloži poročila ali ne da dodatnih pojasnil (sedmi odstavek 40. člena in 11. člen Uredbe 537/2014/EU);
* krši 13. člen Uredbe 537/2014/EU (ne objavi letnega poročila o preglednosti);
* krši 14. člen Uredbe 537/2014/EU (ne obvešča pristojnih organov);
* krši 15. člen Uredbe 537/2014/EU (ne hrani dokumentov vsaj pet let po njihovi pripravi);
* krši sedmi odstavek 17. člena Uredbe 537/2014/EU (kršitev pravil o rotaciji ključnega revizijskega partnerja in osebja);
* krši 18. člen Uredbe 537/2014/EU (ne pripravi dokumenta o primopredaji);
* ne pripravi in ne vodi revizijske dokumentacije (tretji odstavek 39. člena);
* ne hrani revizijske dokumentacije do izteka predpisanega obdobja (četrti in šesti odstavek 39. člena);
* pogodba o revidiranju ni sklenjena v pisni obliki in nima predpisanih sestavin (drugi in tretji odstavek 47. člena);
* ne obvesti Agencije o okoliščinah iz tretjega odstavka 62. člena tega zakona;
* pravočasno ne poravnava nadomestila za opravljanje nadzorne funkcije (75. člen);
* ne poroča Agenciji v skladu s 77., 78. in 159. členom tega zakona;
* izvajalcu nadzora ne omogoči ali ovira pregled poslovanja ali drugače krši prvi, drugi ali tretji odstavek 124. člena tega zakona;
* na poziv nadzornega organa ne poda zahtevanih poročil in informacij v roku (drugi odstavek 125. člena);
* ne zagotovi pogojev za opravljanje pregleda ali ne zagotovi dostave dokumentacije na sedež Agencije (127. člen);
* ne zagotovi pogojev za pregled računalniško vodene dokumentacije in evidenc oziroma neustrezno evidentira spremembe računalniških rešitev (128. člen).

(2) Z globo od 2.500 do 5.000 eurov se za prekršek kaznuje odgovorna oseba, ki ni pooblaščeni revizor iz prvega odstavka 164. člena tega zakona, ki stori prekršek iz prejšnjega odstavka.

**164. člen**

**(kršitve pooblaščenega revizorja)**

(1) Z globo od 2.500 do 10.000 eurov se za prekršek kaznuje pooblaščeni revizor, ki je sestavil in podpisal poročilo o revidiranju, če:

* samostojno opravlja storitve revidiranja (prvi odstavek 5. člena);
* storitve revidiranja opravlja v imenu družbe, ki ni revizijska družba, ali v imenu revizijske družbe, v kateri ni zaposlen skladno s tem zakonom (drugi odstavek 5. člena);
* krši dolžnost varovanja zaupnih podatkov (38. člen);
* opusti ali v nezadostnem obsegu opravi revizijske postopke na pomembnem področju revidiranja (39. člen);
* sestavi poročilo o revidiranju, katerega vsebina je v nasprotju z 40. členom tega zakona;
* ne spoštuje pravil o rotaciji ključnega revizijskega partnerja (tretji odstavek 45. člena);
* krši prepoved revidiranja (45. člen);
* krši prepoved zaposlitve ali članstva pri naročniku revizije (46. člen);
* ne poroča revizijski družbi in Agenciji v skladu z 52. in 159. členom tega zakona;
* pripravi pomanjkljivo ali zavajajoče mnenje o računovodskih izkazih, ki so bili predmet revidiranja (šesta alineja prvega odstavka 84. člena).

(2) Z globo od 2.500 do 25.000 eurov se za prekršek iz dvanajste alineje prejšnjega odstavka kaznuje tudi revizijska družba, v imenu katere je pooblaščeni revizor pripravil mnenje o računovodskih izkazih, z globo od 2.500 do 10.000 eurov pa odgovorna oseba revizijske družbe, ki ni pooblaščeni revizor iz prejšnjega odstavka.

**166. člen**

**(kršitve naročnika)**

(1) Z globo od 1.500 do 25.000 eurov se za prekršek kaznuje naročnik storitve revidiranja, ki je pravna oseba, samostojni podjetnik posameznik in posameznik, ki samostojno opravlja dejavnost, če:

* pri opravljanju revidiranja poslovodstvo revizijski družbi posreduje neresnično izjavo, da je revizijski družbi zagotovilo vse ustrezne informacije in dostop do njih, kot je dogovorjeno po pogojih revizijskega posla, posla dajanja zagotovil in posla opravljanja dogovorjenih postopkov, ali neresnično izjavo, da so bili vsi posli knjiženi in so izkazani v računovodskih izkazih (36. člen);
* poslovodstvo naročnika revidiranja ne zagotovi pogojev za opravljanje revidiranja iz prvega in drugega odstavka 37. člena tega zakona;
* brez utemeljenega razloga razreši revizijsko družbo ali ne obvesti Agencije o razrešitvi (tretji odstavek 37. člena);
* s pogodbo, statutom, sklepom organa opravljanja ali drugače krši prepoved omejevanja izbire revizijske družbe (četrti odstavek 37. člena);
* poslovodstvo revidirane pravne osebe ne zagotovi javne objave popravljenega revizorjevega poročila (peti odstavek 37. člena);
* v nasprotju s tem zakonom zaposli ali imenuje pooblaščene revizorje ali ostale zaposlene v revizijski družbi (46. člen);
* pogodba o revidiranju ni sklenjena v pisni obliki in nima predpisanih sestavin (drugi odstavek 47. člena).

(2) Z globo od 1.500 do 10.000 eurov se za prekršek kaznuje odgovorna oseba naročnika, ki stori prekršek iz prejšnjega odstavka.

(3) Za prekrška iz prve in pete alineje prvega odstavka tega člena se z globo od 1.500 do 25.000 eurov kaznuje pravna oseba, zavezana k obvezni reviziji, ki sama ni naročnica storitev revidiranja, ki se opravljajo pri njej na podlagi naročila tretje osebe, kadar sama pogodbeno ali dejansko soglaša, da se te storitve opravljajo pri njej.

|  |
| --- |
| **V PREDLOG, DA SE PREDLOG ZAKONA OBRAVNAVA PO NUJNEM OZIROMA SKRAJŠANEM POSTOPKU** |
| / |

**VI OSNUTKI PODZAKONSKIH AKTOV**

**VI.I Pravilnik o pogojih za pridobitev potrdila o strokovnih znanjih za opravljanje nalog pooblaščenega revizorja in potrdila o strokovnih znanjih za dajanje zagotovil o trajnostnosti, obveznem praktičnem usposabljanju in izdaji dovoljenj**

Na podlagi 2. alineje četrtega odstavka 25. člena, desetega odstavka 48. člena, sedmega odstavka 48.a člena, tretjega in četrtega odstavka 49. člena ter drugega in četrtega odstavka 50. člena Zakona o revidiranju (Uradni list RS, št. 65/08, 63/13 – ZS-K, 84/18 in 115/21) strokovni svet Agencije za javni nadzor nad revidiranjem sprejema

**PRAVILNIK**

**o pogojih za pridobitev potrdila o strokovnih znanjih za opravljanje nalog pooblaščenega revizorja in potrdila o strokovnih znanjih za dajanje zagotovil o trajnostnosti, obveznem praktičnem usposabljanju in izdaji dovoljenj**

PREDMET UREJANJA (VSEBINA AKTA)

Z novelo Zakona o revidiranju so deloma spremenjeni pogoji za pridobitev dovoljenja za opravljanje nalog pooblaščenega revizorja, dodatno pa so določeni pogoji za izdajo dovoljenja za dajanje zagotovil o trajnostnosti.

PREDSTAVITEV PO VSEBINSKIH SKLOPIH (ZA VSAK VSEBINSKI SKLOP POSEBEJ):

1 Opis ukrepa in rešitve

S pravilnikom je treba urediti preizkus strokovnih znanj za opravljanje nalog pooblaščenega revizorja, ob upoštevanju deloma spremenjenih zakonskih zahtev. Poleg tega je treba urediti preizkus strokovnih znanj za dajanje zagotovil o trajnostnosti. Za obe področji je treba določiti tudi način praktičnega usposabljanja.

2 Naslovnik

Pooblaščeni revizorji.

3 Pravne posledice

Ureditev preizkusov strokovnih znanj za opravljanje nalog pooblaščenega revizorja, preizkusov strokovnih znanj za dajanje zagotovil o trajnostnosti in ureditev načina praktičnega usposabljanja.

PREHODNI REŽIM

Novela Zakona o revidiranju spreminja pogoje za izdajo dovoljenja za opravljanje nalog pooblaščenega revizorja, kar bo treba upoštevati v prehodnem obdobju in omogočiti kandidatom, ki so že v postopku izobraževanja in praktičnega usposabljanja, da ta postopek dokončajo.

Poleg tega bo novela Zakona o revidiranju določila prehodno obdobje, v katerem bo mogoče z dodatnim izobraževanjem pridobiti znanja s področja trajnostnega poročanja in dajanja zagotovil o trajnostnosti, ki bo podlaga za pridobitev dovoljenja za dajanje zagotovil o trajnostnosti, kar bo prav tako treba upoštevati v prehodnem obdobju, ki bo določeno s pravilnikom.

ZAČETEK VELJAVNOSTI

Pravilnik mora biti sprejet šest mesecev po začetku veljavnosti novele Zakona o revidiranju.

NORMATIVNI DEL

I. SPLOŠNE DOLOČBE

1. **člen**

**(vsebina pravilnika)**

Pravilnik o pogojih za pridobitev potrdila o strokovnih znanjih za opravljanje nalog pooblaščenega revizorja (v nadaljnjem besedilu: pravilnik):

1. določa pogoje in ureja način pridobitve potrdil o strokovnem znanju za opravljanje nalog pooblaščenega revizorja (v nadaljnjem besedilu: potrdilo o strokovnih znanjih);
2. določa pogoje in ureja način pridobitve potrdil o strokovnem znanju za dajanje zagotovil o trajnostnosti;
3. ureja način in vsebino preizkusa strokovnih znanj, ki ga mora opraviti zakoniti revizor z dovoljenjem druge države članice, če želi pridobiti dovoljenje za opravljanje nalog pooblaščenega revizorja;
4. ureja način in vsebino preizkusa strokovnih znanj, ki ga mora opraviti revizor iz tretje države, če želi pridobiti dovoljenje za opravljanje nalog pooblaščenega revizorja;
5. določa tudi pogoje o obvezni vsebini praktičnega usposabljanja;
6. določa tudi pogoje za imenovanje članov organov, ki skrbijo za izvedbo programa izobraževanja, ter sestavo in naloge organov.

II. POGOJI ZA PRIDOBITEV POTRDILA O STROKOVNIH ZNANJIH

1. **člen**

**(pogoji za vpis v izobraževanje za pridobitev potrdila o strokovnih znanjih)**

V izobraževanje za pridobitev potrdila o strokovnih znanjih se lahko vključi kandidat, ki izpolnjuje naslednje pogoje:

* ima raven izobrazbe, pridobljeno po študijskih programih prve stopnje v skladu z zakonom, ki ureja visoko šolstvo, oziroma izobrazbo, ki ustreza ravni izobrazbe, pridobljene po študijskih programih prve stopnje,

ali

je vpisan v študijski program prve stopnje v skladu zakonom, ki ureja visoko šolstvo;

* ima visoko raven aktivnega znanja slovenščine.
1. **člen**

**(pogoji za pridobitev potrdila o strokovnih znanjih)**

(1) Potrdilo o strokovnih znanjih pridobi oseba, ki izpolnjuje naslednje pogoje:

* je uspešno dokončala program izobraževanja za pridobitev potrdila o strokovnih znanjih;
* je opravila praktično usposabljanje, določeno s tem pravilnikom.

(2) Potrdilo o strokovnih znanjih pridobi tudi zakoniti revizor oziroma revizor tretje države, če uspešno opravi preizkus strokovnih znanj.

1. **člen**

**(pogoji za pridobitev potrdila o strokovnih znanjih za dajanje zagotovil o trajnostnosti)**

Potrdilo o strokovnih znanjih za dajanje zagotovil o trajnostnosti pridobi oseba, ki izpolnjuje naslednje pogoje:

* ima dovoljenje za opravljanje nalog pooblaščenega revizorja ali je uspešno dokončala program izobraževanja za pridobitev potrdila o strokovnih znanjih;
* je opravila praktično usposabljanje, določeno s tem pravilnikom.
1. **člen**

**(pogoji za podelitev potrdila o strokovnih znanjih zakonitemu revizorju ali**

**revizorju iz tretje države)**

(1) Potrdilo o strokovnih znanjih pridobi zakoniti revizor z dovoljenjem druge države članice ali revizor iz tretje države, ki da zahtevo za pridobitev potrdila in izpolnjuje naslednje pogoje:

* kot zakoniti revizor oziroma revizor tretje države ima veljavno dovoljenje druge države članice oziroma tretje države;
* je opravil preizkus strokovnih znanj.

(2) Preizkus strokovnih znanj iz prejšnjega odstavka poteka v slovenskem jeziku in vključuje preverjanje znanja iz naslednjih področij:

* + računovodenje in slovenski računovodski standardi,
	+ davčno pravo in obdavčitev pravnih oseb,
	+ gospodarsko pravo ter pravo družb in upravljanja podjetij,
	+ civilno pravo in gospodarske pogodbe,
	+ stečajno pravo in postopki zaradi insolventnosti,
	+ delovno in socialno pravo.

(3) Strokovna komisija podrobneje določi način in vsebino preizkusa strokovnih znanj za zakonite revizorje in revizorje iz tretjih držav.

III. POTEK IZOBRAŽEVANJA

1. **člen**

**(organi in osebe, ki skrbijo za izvedbo programa izobraževanja)**

(1) Agencija za javni nadzor nad revidiranjem (v nadaljnjem besedilu: agencija) je kot nosilka programa izobraževanja pristojna za:

* določanje strokovnih znanj in izkušenj, potrebnih za opravljanje nalog pooblaščenega revizorja, ter preizkus strokovnih znanj;
* organizacijo izobraževanja za pridobitev naziva pooblaščeni revizor;
* izvajanje preizkusov strokovnih znanj za pridobitev strokovnih znanj za opravljanje nalog pooblaščenega revizorja.

(2) Agencija lahko izvedbo programa izobraževanja in izvajanje preizkusov strokovnih znanj zaupa za ta namen usposobljeni organizaciji, če lahko zagotovi izobraževanje z vsebinami, kot so določene v 12. členu tega pravilnika (izvajalec programa izobraževanja).

(3) Za izvedbo programa izobraževanja skrbijo agencija, strokovna komisija, izvajalec programa izobraževanja, izpitna komisija in nosilci posameznih predmetov.

(4) Člani strokovne komisije, izpitne komisije in nosilci posameznih predmetov morajo imeti najmanj univerzitetno izobrazbo in strokovne izkušnje s področja revidiranja, računovodenja ali finančnega poslovanja oziroma iz vsebine predmetov izobraževalnega programa.

1. **člen**

**(naloge nosilca programa izobraževanja)**

Agencija ima kot nosilka programa izobraževanja naslednje naloge:

1. nadzira izvajanje programa izobraževanja pri izvajalcu programa izobraževanja;

2. spremlja kakovost izvajanja programa izobraževanja in sprejema ukrepe za njegovo izboljšanje;

3. odloča v primeru nesoglasja med strokovno komisijo, izpitno komisijo in izvajalcem programa izobraževanja.

1. **člen**

**(imenovanje strokovne komisije in potrditev programa izobraževanja)**

(1) Agencija kot nosilka programa izobraževanja imenuje strokovno komisijo.

(2) Strokovna komisija potrdi program izobraževanja za pridobitev naziva pooblaščeni revizor.

1. **člen**

**(strokovna komisija)**

(1) Strokovna komisija ima šest članov (dva predstavnika nosilca programa izobraževanja, dva predstavnika izvajalca programa izobraževanja, dva predstavnika revizijske oziroma finančno-računovodske stroke) in naslednje naloge:

1. pripravi predlog programa izobraževanja;

2. na predlog izvajalca programa izobraževanja:

sprejme pravilnik o opravljanju izpitov,

sprejme pravilnik in navodila za pripravo in zagovor zaključne naloge,

sprejme načrt izvedbe izobraževanja,

sprejme pravilnik o preizkusu znanj za zakonite revizorje in revizorje iz tretjih držav,

odobri seznam mentorjev pri posameznih predmetih,

odobri cenik izobraževanja;

odloča o izvedbi programa izobraževanja v posameznem letu;

odloča o pritožbi na odločitev izpitne komisije pri zagovoru zaključne naloge;

odloča o drugih vprašanjih v zvezi z izvajanjem programa izobraževanja in določa nosilce posameznih nalog.

(2) Strokovna komisija opravlja naloge v skladu s poslovnikom.

1. **člen**

**(izpitna komisija)**

(1) Izpitno komisijo imenuje strokovna komisija na predlog izvajalca programa.

(2) Izpitna komisija ima naslednje naloge:

1. pripravi predlog tem zaključnih nalog za obravnavo na strokovni komisiji,

2. odobrava teme in naslove zaključnih nalog kandidatom,

3. izvaja zagovore zaključnih nalog in odloča o oceni zagovora,

4. odloča o ugovorih kandidatov zaradi kršitev pravic ali zoper oceno pri opravljanju izpita.

(3) Izpitna komisija je sestavljena iz treh članov. Praviloma je vsaj en član izpitne komisije pooblaščeni revizor. Kadar izpitna komisija odloča o zadevah, ki se nanašajo na posamezni predmet, mora biti eden od članov komisije mentor pri predmetu obravnavane zadeve.

(4) Izpitna komisija deluje po poslovniku, ki ga na predlog izvajalca programa izobraževanja sprejme na prvi seji.

1. **člen**

**(obseg preizkusa strokovnih znanj)**

(1) Preizkus znanj z naslednjih področij obsega splošno področje, dodatno področje in področje za dajanje zagotovil o trajnostnosti.

(2) Splošno področje obsega naslednja področja:

1. splošna računovodska teorija in načela,
2. pravne zahteve in standardi v zvezi s pripravo letnih in konsolidiranih računovodskih izkazov,
3. slovenski in mednarodni računovodski standardi,
4. finančna analiza,
5. stroškovno in poslovodno računovodstvo,
6. obvladovanje tveganja in notranje kontroliranje,
7. revidiranje in strokovno znanje,
8. pravne zahteve in strokovni standardi v zvezi z revidiranjem,
9. mednarodni revizijski standardi,
10. poklicna etika in neodvisnost.

(3) Dodatno področje, ki je pomembno za revidiranje, obsega naslednja področja:

* 1. pravo družb in upravljanje podjetij,
	2. pravo o plačilni nesposobnosti in podobnih postopkih,
	3. davčno pravo,
	4. civilno in gospodarsko pravo,
	5. pravo o socialni varnosti in delovno pravo,
	6. informacijska tehnologija in računalniški sistemi,
	7. poslovna, splošna in finančna ekonomija,
	8. matematika in statistika.

(4) Področje za dajanje zagotovil o trajnostnosti obsega naslednja področja:

1. pravne zahteve in standardi v zvezi s pripravo letnega in konsolidiranega poročanja o trajnostnosti,
2. analiza trajnostnosti,
3. postopki skrbnega pregleda glede zahtev v zvezi s trajnostnostjo,
4. pravne zahteve in standardi dajanja zagotovil za poročanje o trajnostnosti.

(5) Pooblaščeni revizorji, ki nimajo dovoljenja za dajanje zagotovil o trajnostnosti in znanj niso pridobili v skladu s 63. členom ZRev-2, lahko opravijo preizkus znanja s področja dajanje zagotovil o trajnostnosti kot samostojno področje.

1. **člen**

**(oprostitev opravljanja izpitov)**

(1) Kandidat je lahko oproščen opravljanja izpitov oziroma izpita iz (dela) predmeta na podlagi izpita, ki ga je opravil pri izobraževanju za pridobitev drugih dovoljenj (na primer pooblaščeni ocenjevalec vrednosti, preizkušeni notranji revizor in podobno) ali pri izobraževanju za pridobitev strokovnih znanj za opravljanje nalog pooblaščenega revizorja v drugi državi članici, če njegova vsebina ustreza predmetniku iz tega pravilnika, ali v tretji državi, če njegova vsebina ustreza predmetniku iz tega pravilnika in je upoštevano načelo vzajemnosti.

(2) Strokovna komisija določi, kateri izpiti iz izobraževalnih programov v okviru izobraževanja iz prejšnjega odstavka ustrezajo posameznemu predmetu oziroma delu predmeta iz prejšnjega člena tega pravilnika.

(3) Strokovna komisija odloči, ali izpit, ki ga je kandidat opravil v okviru izobraževanja za pridobitev strokovnih znanj za opravljanje nalog pooblaščenega revizorja v državi članici oziroma v tretji državi, ustreza posameznemu predmetu oziroma delu predmeta iz prejšnjega člena tega pravilnika.

(4) Kandidat je lahko oproščen izpita iz (dela) predmeta na podlagi izpitov iz prvega odstavka tega člena, če ob vpisu v izobraževanje vloži pisno zahtevo za oprostitev. Izvajalec izobraževanja pisno obvesti kandidata o oprostitvi.

(5) Kandidat ne more biti oproščen izdelave in zagovora zaključnega dela.

1. **člen**

**(izpitni roki)**

(1) Za opravljanje izpitov ima kandidat na voljo vsaj dva izpitna roka na leto, med katerima morajo preteči najmanj trije meseci.

(2) Kandidat se mora prijaviti k izpitu najmanj 15 dni pred dnevom izpita.

(3) Če kandidat ne opravi izpita na prvem rednem izpitnem roku, se za vsako nadaljnje ponavljanje izpita zaračuna pristojbina za opravljanje izpita po veljavnem ceniku izvajalca programa izobraževanja.

(4) Kandidatu, ki na določen dan ne opravlja izpita in svojega izostanka ne opraviči pisno vsaj tri dni pred tem dnevom, se zaračuna pristojbina za opravljanje izpita.

1. **člen**

**(ocenjevanje)**

(1) Kandidat je lahko na izpitu iz posameznega predmeta ocenjen z oceno:

uspešno ali

neuspešno.

(2) Kandidat opravi izpit, če je ocenjen z oceno uspešno.

(3) Kandidat dobi pri izpitu oceno uspešno, če zbere vsaj 51 odstotkov mogočih točk oziroma več pri predmetih, za katere je določen viši prag uspešnosti.

(4) Kandidat mora izpite iz prvega dela opraviti najpozneje v treh letih po vpisu v izobraževanje.

1. **člen**

**(izdaja potrdila o pridobitvi strokovnih znanj)**

Izvajalec izobraževanja izda kandidatu, ki uspešno dokonča program izobraževanja za pridobitev potrdila o pridobljenih znanjih, potrdilo o pridobitvi strokovnih znanj za opravljanje nalog pooblaščenega revizorja.

IV. VARSTVO PRAVIC KANDIDATOV

1. **člen**

**(ugovor zaradi kršitev pravic ali zoper oceno pri opravljanju izpita)**

(1) Kandidat lahko vloži ugovor pri izpitni komisiji zaradi kršitve pravic pri opravljanju izpita v treh dneh od opravljanja izpita.

(2) Kandidat lahko vloži ugovor pri izpitni komisiji zoper oceno pri opravljanju izpita v osmih dneh od prejema ocene od izvajalca programa izobraževanja.

(3) Izpitna komisija mora odločiti v desetih dneh po prejemu ugovora in o svoji odločitvi v petih dneh od sprejetja odločitve pisno obvestiti kandidata. Odločitev izpitne komisije je dokončna.

1. **člen**

**(ugovor zoper odločitev izpitne komisije pri zagovoru zaključne naloge)**

(1) Kandidat lahko vloži ugovor pri strokovni komisiji zaradi kršitve svojih pravic ali zoper oceno pri zagovoru zaključne naloge v osmih dneh od opravljanja zagovora.

(2) Strokovna komisija mora odločiti v desetih dneh po prejemu ugovora in v petih dneh od sprejetja odločitve pisno obvestiti kandidata. Odločitev strokovne komisije je dokončna.

V. OBVEZNO PRAKTIČNO USPOSABLJANJE

1. **člen**

**(namen praktičnega usposabljanja)**

(1) Da bi zagotovili sposobnost uporabe teoretičnega znanja v praksi, opravi kandidat za pooblaščenega revizorja najmanj triletno praktično usposabljanje na področju revidiranja letnih posamičnih in konsolidiranih računovodskih izkazov. Takšno praktično usposabljanje se izvaja pod mentorstvom oseb z ustreznimi zagotovili glede njihovih sposobnosti za izvajanje praktičnega usposabljanja.

(2) Namen obveznega praktičnega usposabljanja je, da se kandidat strokovno in praktično usposobi za delo pooblaščenega revizorja.

1. **člen**

**(področja praktičnega usposabljanja)**

(1) Praktično usposabljanje poteka na področju revidiranja posamičnih letnih in konsolidiranih računovodskih izkazov na naslednjih področjih:

* načrtovanje revizije in prepoznavanje in ocenjevanje tveganja pomembne napačne navedbe,
* določanje in izvajanje splošnih odzivov na ocenjena tveganja na ravni računovodskih izkazov,
* načrtovanje in izvajanje revizijskih postopkov kot odziv na ocenjena tveganja na ravni uradnih trditev, vključno s preizkusi kontrol ali postopki preizkušanja podatkov,
* ovrednotenje zadostnosti in ustreznosti revizijskih dokazov in oblikovanje revizijskega poročila o računovodskih izkazih,
* dajanje zagotovil o trajnostnosti.

(2) Mentor je lahko oseba, ki opravlja naloge ključnega revizijskega partnerja v revizijski družbi. Kandidat ima lahko v času praktičnega usposabljanja več mentorjev.

1. **člen**

**(začetek praktičnega usposabljanja)**

(1) Kandidat lahko začne praktično usposabljanje pred izobraževanjem za pridobitev strokovnih znanj, med njim ali po njem.

(2) Kandidat mora sporočiti agenciji, da je začel praktično usposabljanje, v 15 dneh od začetka praktičnega usposabljanja.

(3) V priglasitvi kandidat navede vsaj naslednje informacije:

* ime in priimek,
* naslov in prebivališče,
* datum začetka praktičnega usposabljanja,
* firmo in naslov, registrsko številko in naslov spletne strani revizijske družbe, pri kateri se praktično usposablja,
* način sodelovanja z revizijsko družbo,
* podatke o mentorju oziroma mentorjih: ime in priimek, registrsko številko,
* kontaktne podatke kandidata.

(4) S smiselno uporabo določb tega člena priglasijo praktično usposabljanje tudi kandidati, ki morajo opraviti le praktično usposabljanje s področja dajanja zagotovil o trajnostnosti.

1. **člen**

**(zahtevano število ur)**

(1) Praktično usposabljanje je ustrezno, če traja najmanj 1200 ur letno in najmanj 3600 ur v triletnem obdobju na področjih revidiranja posamičnih in konsolidiranih računovodskih izkazov, opredeljenih v 21. členu pravilnika. Od skupnega števila ur mora biti najmanj 450 ur s področja dajanja zagotovil o trajnostnosti.

(2) Če kandidatu ne uspe opraviti števila ur praktičnega usposabljanja v skladu s prejšnjim odstavkom, se lahko praktično usposabljanje ustrezno podaljša do izpolnitve zahtev.

(3) Menjava revizijske družbe med opravljanjem praktičnega usposabljanja se ne šteje za prekinitev praktičnega usposabljanja.

(4) Če kandidat opravlja le praktično usposabljanje s področja dajanja zagotovil o trajnostnosti, mora v obdobju, ki ne sme biti krajše od osmih mesecev, opraviti vsaj 450 ur praktičnega usposabljanja s tega področja.

1. **člen**

**(poročanje o praktičnem usposabljanju)**

(1) Kandidat predloži agenciji po vsakem zaključenem letu praktičnega usposabljanja v 15 dneh poročilo o praktičnem usposabljanju, v katerem navede naslednje podatke:

* revidirana družba,
* področja, ki jih je revidiral,
* trajanje usposabljanja.

(2) Iz poročila iz prejšnjega odstavka naj bo razvidno, da je kandidat izpolnil zahteve iz 19. in 21. člena tega pravilnika.

(3) Mentor v poročilu o praktičnem usposabljanju pisno potrdi, da so praktične izkušnje, navedene v poročilu, vsebinsko ustrezne in točne.

VI. PRIDOBITEV DOVOLJENJA ZA OPRAVLJANJE NALOG POOBLAŠČENEGA REVIZORJA

1. **člen**

**(pridobitev dovoljenja za opravljanje nalog pooblaščenega revizorja)**

(1) Ko kandidat izpolni vse pogoje iz 3. oziroma 5. člena tega pravilnika in druge pogoje, opredeljene v 48. členu ZRev-2, in pri agenciji vloži zahtevek z dokazili o izpolnjevanju pogojev, mu agencija izda dovoljenje za opravljanje nalog pooblaščenega revizorja.

(2) Dovoljenje za opravljanje nalog pooblaščenega revizorja je javna listina.

VII. PRIDOBITEV DOVOLJENJA ZA DAJANJE ZAGOTOVIL O TRAJNOSTNOSTI

1. **člen**

**(pridobitev dovoljenja za dajanje zagotovil o trajnostnosti)**

(1) Ko kandidat izpolni vse pogoje 23. člena in iz 4. člena tega pravilnika in druge pogoje, opredeljene v 48.a členu ZRev-2, in pri agenciji vloži zahtevek z dokazili o izpolnjevanju pogojev, mu agencija izda dovoljenje za dajanje zagotovil o trajnostnosti.

(2) Dovoljenje za dajanje zagotovil o trajnostnosti je javna listina.

VIII. PREHODNI DOLOČBI

1. **člen**
2. Osebe, vpisane v izobraževanje pred začetkom veljavnosti Zakona o spremembah in dopolnitvah Zakona o revidiranju (Uradni list RS, xx/24), imajo pravico dokončati program pod vpisnimi pogoji najpozneje do 31. decembra 2026.

(2) Osebe iz prejšnjega odstavka morajo za pridobitev potrdila o strokovnih znanjih uspešno dokončati izobraževanje iz prejšnjega odstavka.

IX. KONČNI DILOČBI

1. **člen**

(1) Z začetkom veljavnosti tega pravilnika preneha veljati Pravilnik o pogojih za pridobitev potrdila o strokovnih znanjih za opravljanje nalog pooblaščenega revizorja in obveznem praktičnem usposabljanju (Uradni list RS, št. 44/19 in 80/19).

(2) Ta pravilnik začne veljati naslednji dan po objavi v Uradnem listu Republike Slovenije.

Št.

Ljubljana, dne

EVA

predsednica strokovnega sveta

Agencije za javni nadzor nad revidiranjem

**VI.II Pravilnik o spremembah in dopolnitvah Pravilnika o stalnem dodatnem strokovnem**

**izobraževanju pooblaščenih revizorjev**

Na podlagi druge alineje četrtega odstavka 25. člena, drugega odstavka 48. člena in tretjega odstavka 48.a člena Zakona o revidiranju (Uradni list RS, št. 65/08, 63/13 – ZS-K in 84/18) strokovni svet Agencije za javni nadzor nad revidiranjem sprejema

**Pravilnik o spremembah in dopolnitvah**

**Pravilnika o stalnem dodatnem strokovnem**

**izobraževanju pooblaščenih revizorjev**

**Vsebina opisana po vsebinskih sklopih:**

I PREDMET UREJANJA (VSEBINA AKTA)

Veljavni Pravilnik o stalnem dodatnem strokovnem izobraževanju pooblaščenih revizorjev (Uradni list RS, št. 44/19, 195/20 in 196/21) ureja stalno dodatno izobraževanje pooblaščenih revizorjev, kar je pogoj za podaljšanje dovoljenja za opravljanje nalog pooblaščenega revizorja. Zaradi novele Zakona o revidiranju sprememba pravilnika v delu, ki se nanaša na stalno dodatno izobraževanje pooblaščenih revizorjev s področja revidiranja, ni potrebna.

Z novelo Zakona o revidiranju pa bo določen tudi način pridobitve dovoljenja za dajanje zagotovil o trajnostnosti. Podaljšanje tega dovoljenja bo mogoče na podlagi veljavnega dovoljenja za opravljanje nalog pooblaščenega revizorja ter ob izpolnitvi pogoja stalnega dodatnega izobraževanja s področja dajanja zagotovil o trajnostnosti, ki ga mora določiti agencija. Zato je treba veljavni pravilnik razširiti z določbami o stalnem dodatnem izobraževanju s področja dajanja zagotovil o trajnostnosti.

II PREDSTAVITEV PO VSEBINSKIH SKLOPIH (ZA VSAK VSEBINSKI SKLOP POSEBEJ):

1 Opis ukrepa in rešitve

Stalno dodatno izobraževanje s področja trajnostnosti je eden od pogojev za podaljšanje dovoljenja za dajanje zagotovil o trajnostnosti. S premembami in dopolnitvami pravilnika se zato ureja način opravljanja stalnega dodatnega izobraževanja pooblaščenih revizorjev s področja dajanja zagotovil o trajnostnosti.

2 Naslovnik

Pooblaščeni revizorji.

3 Pravne posledice

Ureditev področja stalnega dodatnega izobraževanja za pooblaščene revizorje s področja dajanja zagotovil o trajnostnosti.

III PREHODNI REŽIM

Zakon o spremembah in dopolnitvah Zakona o revidiranju bo določil prehodno obdobje, v katerem bo mogoče z dodatnim izobraževanjem pridobiti znanja s področja trajnostnega poročanja in dajanja zagotovil o trajnostnosti, ki bo podlaga za pridobitev dovoljenja za dajanje zagotovil o trajnostnosti. Ker bo prehodno obdobje namenjeno pridobitvi osnovnega znanja iz novega področja, bo začetek dodatnega izobraževanja zamaknjen.

IV ZAČETEK VELJAVNOSTI

Pravilnik mora biti sprejet šest mesecev po začetku veljavnosti novele Zakona o revidiranju.

NORMATIVNI DEL

**Pravilnik o spremembah in dopolnitvah**

**Pravilnika o stalnem dodatnem strokovnem**

**izobraževanju pooblaščenih revizorjev**

1. **člen**

V 1. členu Pravilnika o stalnem dodatnem strokovnem izobraževanju pooblaščenih revizorjev (Uradni list RS, št. 44/19, 195/20 in 196/21) se doda nov drugi odstavek, ki se glasi:

»Na podlagi tretjega odstavka 48.a člena ZRev-2 določa pravilnik zahteve za dodatno izobraževanje pooblaščenih revizorjev za dajanje zagotovil o trajnostnosti, oblike izobraževanja, pogoje in način ugotavljanja in priznavanja dodatnega izobraževanja kot pogoj za podaljšanje veljavnosti dovoljenja za dajanje zagotovil o trajnostnosti.«.

1. **člen**

Za 7. členom pravilnika se doda novo poglavje z naslovom »DODATNO IZOBRAŽEVANJE ZA DAJANJE ZAGOTOVIL O TRAJNOSTNOSTI« in nov, 7.a člen, ki se glasi:

»(1) Dovoljenje za dajanje zagotovil o trajnostnosti velja tri leta od izdaje oziroma do konca veljavnosti dovoljenja za opravljanje nalog pooblaščenega revizorja. Veljavnost dovoljenja za dajanje zagotovil o trajnostnosti se na zahtevo imetnika podaljša vsakič za tri leta oziroma do izteka dovoljenja za opravljanje nalog pooblaščenega revizorja, če pooblaščeni revizor opravi izobraževanje po programu dodatnega izobraževanja v skladu s tem pravilnikom.

(2) Agencija podaljša dovoljenje za dajanje zagotovil o trajnostnosti, če njegov imetnik predloži dokazila, da je opravil dodatno izobraževanje iz dajanja zagotovil o trajnostnosti po tem pravilniku.

(3) Če pooblaščeni revizor podaljšuje dovoljenje za dajanje zagotovil o trajnostnosti hkrati z dovoljenjem za opravljanje nalog pooblaščenega revizorja, mora v času veljavnosti obstoječega dovoljenja za dajanje zagotovil o trajnostnosti opraviti dodatno izobraževanje po tem pravilniku v trajanju najmanj 30 ur s področja dajanja zagotovil o trajnostnosti.

(4) Če je bil pooblaščenemu revizorju dovoljenje za dajanje zagotovil o trajnostnosti izdano pozneje kot dovoljenje za opravljanje nalog pooblaščenega revizorja, mora za podaljšanje dovoljenja za dajanje zagotovil o trajnostnosti opraviti sorazmerni del izobraževanja, ki je določen v prejšnjem odstavku tega člena.

(5) Za dodatno izobraževanje za dajanje zagotovil o trajnostnosti se za ure izobraževanja kot merske enote, dokazila o opravljenem dodatnem izobraževanju, priznavanju dodatnega izobraževanja pri predavateljih in dodatnega izobraževanja pri daljši odsotnosti uporabljajo določbe tega pravilnika o dodatnem izobraževanju.«.

1. **člen**

Pooblaščeni revizorji, ki so pridobili dovoljenje za dajanje zagotovil o trajnosti v prehodnem obdobju, ki je določen v 63. členu ZRev-2C, za naslednje podaljšanje dovoljenja potrebujejo sorazmeren del ur izobraževanja glede na obdobje veljavnosti dovoljenja za dajanje zagotovil o trajnostnosti, ki se mu odšteje 10 ur.

1. **člen**

Ta pravilnik začne veljati naslednji dan po objavi v Uradnem listu Republike Slovenije.

* Št.
* Ljubljana, dne
* EVA

predsednica strokovnega sveta

Agencije za javni nadzor nad revidiranjem

1. Direktiva 2006/43/ES Evropskega parlamenta in Sveta z dne 17. maja 2006 o obveznih revizijah za letne in konsolidirane računovodske izkaze, spremembi direktiv Sveta 78/660/EGS in 83/349/EGS ter razveljavitvi Direktive Sveta 84/253/EGS (UL L št. 157 z dne 9. 6. 2006, str. 87). [↑](#footnote-ref-1)
2. Direktiva 2014/56/EU Evropskega parlamenta in Sveta z dne 16. aprila 2014 o spremembi Direktive 2006/43/ES o obveznih revizijah za letne in konsolidirane računovodske izkaze (UL L št. 158 z dne 27. 5. 2014, str. 196). [↑](#footnote-ref-2)
3. Uredba (EU) št. 537/2014 Evropskega parlamenta in Sveta z dne 16. aprila 2014 o posebnih zahtevah v zvezi z obvezno revizijo subjektov javnega interesa in razveljavitvi Sklepa Komisije 2005/909/ES (UL L št. 158 z dne 27. 5. 2014, str. 77). [↑](#footnote-ref-3)
4. Zakon o revidiranju (Uradni list RS, št. 65/08, 63/13 – ZS-K, 84/18 in 115/21). [↑](#footnote-ref-4)
5. Direktiva 2014/95/EU Evropskega parlamenta in Sveta z dne 22. oktobra 2014 o spremembi Direktive 2013/34/EU glede razkritja nefinančnih informacij in informacij o raznolikosti nekaterih velikih podjetij in skupin (UL L št. 330 z dne 15. 11. 2014, str. 1). [↑](#footnote-ref-5)
6. Direktiva 2013/34/EU Evropskega parlamenta in Sveta z dne 26. junija 2013 o letnih računovodskih izkazih, konsolidiranih računovodskih izkazih in povezanih poročilih nekaterih vrst podjetij, spremembi Direktive 2006/43/ES Evropskega parlamenta in Sveta ter razveljavitvi direktiv Sveta 78/660/EGS in 83/349/EGS. [↑](#footnote-ref-6)
7. Direktiva 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu, in o spremembah Direktive 2001/34/ES. [↑](#footnote-ref-7)
8. Direktiva 2009/138/ES Evropskega parlamenta in Sveta z dne 25. novembra 2009 o začetku opravljanja in opravljanju dejavnosti zavarovanja in pozavarovanja (Solventnost II) (prenovitev) (UL L št. 335 z dne 17. 12. 2009, str. 1). [↑](#footnote-ref-8)
9. Direktiva (EU) 2022/2464 Evropskega parlamenta in Sveta z dne 14. decembra 2022 o spremembi Uredbe (EU) št. 537/2014, Direktive 2004/109/ES, Direktive 2006/43/ES in Direktive 2013/34/EU glede poročanja podjetij o trajnostnosti (UL L št. 322 z dne 16. 12. 2022, str. 15). [↑](#footnote-ref-9)